
1 


ack Archer lăsă deoparte platoul cu micul dejun doar 

când pe acesta nu mai rămăsese nimic comestibil. Se 

strâmbă, uitându-se în micul ibric de cafea, oftă şi 
aprinse o ţigară Gauloise, începând să examineze cămăruţa 
mizerabilă de hotel. 

Îşi spuse că mai locuise în hoteluri jalnice, însă 
niciunul ca Saint-Sabin. 

Cel puţin era curat şi, foarte important, e cel mai 
ieftin din tot Parisul. Se uită la ceas. Era timpul s-o ia din loc 
pentru întâlnirea cu Joe Patterson. Se strâmbă iarăşi, la 
gândul drumului întortocheat şi obositor cu metroul, până 
la Plaza-Athenee: Duroc - Invalizi - Concorde - Franklin - 
Roosevelt şi, în final, Alma - Marceau. Gândul îi fugi la 
vremurile bune, când s-ar fi instalat comod într-o maşină 
închiriată de la Hertz, cu şofer, dar asta ţinea de trecut. Îşi 
îmbrăcă haina, privindu-se în oglinda murdărită de muşte. 

Văzu acolo un individ înalt, solid, cam de cincizeci de 
ani, cu părul rărit, de culoarea paiului, fălcos, roşu la faţă şi 
ochii de un albastru spălăcit. Constată deprimat că, din 
cauza burdihanului, haina atârna pe el lamentabil. Mai băgă 
de seamă, descurajat, că şi costumul, ieşit din mâinile unui 
croitor englez celebru, arăta acum ros şi boţit. Cu toate 
astea, îşi spuse Jack, continuând să se studieze în oglindă, 
făcea încă o impresie bună: jerpelit, evident, dar nu-şi 
pierduse aura aceea autoritară care, în trecut, îl ajutase 
atât de mult. 

Se uită pe geam. Sub un soare puternic, străduţa 
îngustă care dădea în Sèvres era blocată de trafic. 
Scrâşnetul cutiilor de viteză şi uruitul motoarelor răzbăteau 
prin fereastra dublă. Hotări să nu-şi ia pardesiul, care era şi 
mai jalnic decât costumul. La pălărie căzu pe gânduri. Ştia 


din experienţă că o pălărie costa ceva bani. lar la 
garderoba de la Plaza-Athânee, domnişoara de-acolo 
aştepta un bacşiş de cel puţin trei franci. Lăsă şi pălăria, luă 
servieta din piele, roasă, încuie uşa şi porni către 
ascensorul învechit. 

Din odaia de lângă ascensor ieşi un tip care încuie şi 
el, apăsând apoi butonul. 

Zărindu-l, Archer încetini pasul. Individul avea cel 
puţin un metru şi nouăzeci înălţime. Era cel mai 
impresionant bărbat pe care-l văzuse vreodată: suplu, dar 
bine făcut, cu părul castaniu pieptănat pe spate, chip 
prelung, nasul ca un cioc de vultur şi ochi întunecaţi, 
pătrunzători. Toate acestea Archer le înregistra dintr-o 
ochire. Pe lângă frumuseţea impresionantă a acestui bărbat 
- îşi spuse că o asemenea prestanţă putea avea doar o stea 
de cinema -, îmbrăcămintea lui îi atrase atenţia. Simple, 
însă bine croite, hainele individului aveau acea perfecţiune 
care  trăda un rafinament înalt. Cureaua Gucci, 
încălţămintea Gucci, cămaşa de o albeaţă imaculată, toate 
ofereau senzaţia de bogăţie, însă cel mai mult îl impresionă 
pe Archer cravata Eton, uşor de recunoscut. Petrecuse mai 
multe luni în Anglia, aşa că ajunsese să remarce imediat 
acest simbol al snobismului, pe care, de altfel, îl invidia. 

Bărbatul intrase în cabină şi-l aştepta. Ajungând 
lângă el, Archer îi simţi parfumul, o marcă renumită, în 
vreme ce individul îl salută zâmbitor, cu o mişcare a 
capului. Doamne, gândi Archer, ce bărbat! Simţi dorinţa 
drept în inimă. Acest Adonis bronzat putea să aibă circa 
patruzeci de ani, iar zâmbetul său dezvăluia o dantură 
sclipitor de albă. Îi sări în ochi ceasul din aur, Omega, ca şi 
inelul de pe deget. La încheietura mâinii stângi purta o 
brățară groasă, tot din aur şi platină. 

— Frumoasă zi, spuse tipul, pe când Archer închidea 
uşa cabinei, cu o voce gravă, de o senzualitate muzicală. 
Primăvara la Paris. 

— Mda, mormăi Archer. 

Într-atât îl şoca întâlnirea cu un bărbat de o 


bunăstare evidentă, în acel hotel mizerabil, încât nu găsi 
nimic altceva de spus. 

Din buzunar, omul scoase un portţigaret din aur, cu 
monogramă din briliante. 

— Văd că fumaţi, constată bărbatul, scoțând o ţigară. 
Un obicei rău, ar zice unii. 

Scoase şi o brichetă Dunhill, tot din aur, ornamentată 
şi ea cu diamante. Aprinse ţigara, studiind cabina care 
cobora, iar când ajunseră la parter, lăsă cheia la recepţie şi 
ieşi în străduţa aglomerată. 

Archer, care locuia în hotel de trei săptămâni, se 
împrietenise cu domnul  Cavelle, recepţioner şi 
administrator în acelaşi timp. Depuse cheia pe biroul 
acestuia, întrebându-l: 

— Cine este domnul? 

Cavelle, un omuleţ ponosit, cu o mutră tristă, îi făcu 
semn cu ochiul. 

— Este domnul Christopher Grenville. A sosit ieri 
seară din Germania. 

— Din Germania? Dar este englez, cu siguranţă. 

— Da, domnu' Archer, englez. 

— Rămâne multă vreme? 

— A reţinut camera pentru opt zile, domnu' Archer. 

Acesta îi zâmbi cu amabilitate. 

— Soseşte într-un moment potrivit... Parisul 
primăvara, spuse Jack şi, după un semn din cap, ieşi în 
stradă. 

Ce naiba făcea un tip vizibil bogat precum Grenville în 
cel mai ieftin hotel din Paris? Numai portţigaretul din aur 
valora pe puţin douăzeci de mii de franci. Foarte ciudat. 

Îl uită pe Grenville imediat ce cobori în intrarea 
metroului, gândul zburându-i la Joe Patterson şi la afacerea 
absurdă pe care acesta dorea s-o pună pe picioare. 

În urmă cu un an şi jumătate, lui Archer nici prin cap 
nu i-ar fi trecut că va ajunge să lucreze pentru unul ca 
Patterson, numai că în prezent nu avea altă alegere, 
problemă care îl obseda. 


Aşezat în vagonul urât mirositor, Archer era cu gândul 
la trecut. Cu optsprezece luni în urmă, încă mai era asociat 
la un birou internaţional de avocatură, în Elveţia, la 
Lausanne. Se ocupase de conturile lui Herman Rolfe, unul 
dintre cei mai bogaţi oameni din lume, şi care-i frecventa în 
mod curent pe Getty sau pe Onassis. Archer, împreună cu 
nevasta lui Rolfe, Helga, administrau investiţiile elveţiene 
ale acestuia, cifrate undeva la douăzeci de milioane de 
dolari. 

Prea erai ambițios, îşi spuse Archer, al cărui trup 
masiv se legăna în mişcarea vagonului, şi nici noroc n-ai 
avut. Ocazia îmbogăţirii apăruse în momentul în care aflase 
din sursă sigură de existenţa unei mine din Australia, din 
care urmau să extragă nichel. Cum acţiunile erau la un preţ 
ridicol de scăzut, nu stătuse pe gânduri. Pontul îl avea de la 
un amic apropiat. Cumpărase, aşadar, cu toptanul, din banii 
lui Rolfe, deturnând mai mult de două milioane de dolari, cu 
intenţia fermă de a-i returna imediat ce acţiunile aveau să 
înceapă să crească. Numai că acestea nu crescuseră deloc, 
în mina aceea nefiind nici urmă de nichel. Dacă Helga, soţia 
lui Rolfe, s-ar fi arătat înţelegătoare, s-ar fi putut salva, însă 
ea nu-l lăsase.! 

Archer se aşteptase ca Rolfe să-l târască prin 
tribunale, dar acesta nu-i intentase proces. Realizase atunci 
că Rolfe aflase de relaţia dintre el şi Helga. Nu dorea să 
declanşeze un scandal, nu depusese plângere, bănuind că 
la tribunal Archer ar fi dat pe faţă natura relaţiilor dintre el 
şi Helga. Se răzbunase însă, distrugându-i reputaţia. 
Consemnul fusese lansat: acest om este periculos, nu îl 
angajaţi. 

Când Rolfe îi retrăsese portofoliul de investiţii, biroul 
lui Archer îşi încetase orice activitate. Ceilalţi doi asociaţi, 
dată fiind vârsta lor înaintată, fuseseră bucuroşi să se 
pensioneze. Lui Archer îi fusese fixată o indemnizaţie de 


1 De acelaşi autor, Asul din pachet (n.a.). 


cincizeci de mii de franci, după care îl puseseră pe liber. La 
început, fusese sigur că îşi va putea reface o situaţie, însă 
curând îşi dăduse seama că blocada instituită de Rolfe în 
jurul lui, la cinci luni după moartea acestuia, încă îi mai 
închidea uşile în nas. Nicio firmă cu nume nu-l dorea, fiind 
nevoit, încet-încet, să intre în acea faună periferică a celor 
care trăiau din expediente, a zilierilor, intermediarilor şi a 
agenţilor promotori care încercau să vândă ceea ce nu 
aveau. Archer nu era numai un avocat internaţional 
strălucit şi un consilier financiar de prima mână; avea 
maniere alese şi vorbea curent franceza, germana şi 
italiana. Dacă nu ar fi existat acea gafă monumentală, acea 
lăcomie care făcuse din el un hoţ şi un falsificator, ar fi 
avut, cu siguranţă, în faţă un viitor spectaculos. Comisese 
însă acea eroare, din cauza căreia în prezent încerca să 
câştige ceva bani prin orice mijloace, atât cât să nu moară 
de foame. Fusese contactat de un sud-american, Edmondo 
(spune-mi Ed) Shappilo, care îi propusese să devină 
consilier juridic al unei firme importante de promoţie. Lipsit 
de orice altă sursă de venituri în afara indemnizaţiei, Archer 
îşi stăpânise cu greu lăcomia, având atâta minte în cap, 
încât să-şi dea seama că o astfel de muncă juridică nu avea 
să sfârşească decât prost, aşa cum se întâmplase şi cu alte 
combinaţii asemănătoare, făcute de tot felul de escroci. 
Delicat, subţirel, brunet cu părul lung, Shappilo susţinea că 
firma era gata să-l plătească pe Archer cu o sută de dolari 
pe săptămână plus o jumătate de procent din afacere, 
atunci când aceasta avea să se realizeze. Vorbea cu 
dezinvoltură despre zece milioane de dolari, aşa că Archer 
ciulise urechea. Shappilo îi mai spusese că era 
reprezentantul unui american bogat, promotor al mai 
multor afaceri imobiliare importante, toate reuşite. Cea 
despre care era vorba acum era de departe cea mai 
însemnată. 

„Domnul Patterson are ideea genială de a lansa o 
ofertă pentru care este în căutare de finanţare, îl asigurase 
Shappilo zâmbind. Chiar în aceste clipe, negociază cu Şahul 


Iranului, acesta arătându-se extrem de interesat. Am dori 
ca dumneavoastră să vă ocupați de latura juridică a 
contractelor. Ştim că acesta este punctul dumneavoastră 
forte“. 

Archer încuviinţă. Shappilo îi pusese atunci în mână 
două-trei pliante viu colorate, împreună cu detaliile unui 
proiect, frumos dactilografiat. Dacă, după studierea 
documentelor, Archer credea că ar putea fi util, continuase 
Shappilo, domnul Patterson, care locuia la P/aza-Athenee, 
ar fi dorit să-l întâlnească. Afacerea în chestiune era 
denumită „Campus de vacanţă Blue Sky“. Aceste 
campusuri fuseseră instalate deja în diverse zone însorite 
ale Europei. Una dintre broşuri prezenta nişte cabane 
individuale, cu  acoperişuri de paie, desenate cu 
îndemânare de către un artist de talent, şi echipate cu tot 
necesarul unor vacanțe: restaurant şi piscină mare, printre 
altele. După ce termină de citit textul şi de examinat 
condiţiile, Archer ajunse la concluzia că nu era nimic nou. 
Europa era împânzită de fel de fel de astfel de întreprinderi, 
iar el ştia că, din cauza ratei de schimb, multe dintre aceste 
campusuri aveau probleme financiare. Numai că lui i se 
propuneau dolari, o sută pe săptămână, aşa că avea să 
aibă cu ce trăi. 

Cine ştie, gândea el, schimbând metroul spre Franklin 
- Roosevelt, Şahul ar putea fi destul de naiv să-şi 
investească petro-dolarii într-o astfel de combinaţie. Se 
cam îndoia însă. 

La unsprezece şi trei minute, pătrunse în holul 
hotelului P/aza-Athenee, unde Ed Shappilo îl aştepta. 

In timp ce dădeau mâna, Shappilo avea o mutră acră, 
ceea ce-l făcu pe Archer să simtă o strângere de inimă. De 
obicei, acesta îl întâmpina zâmbind cu gura până la urechi, 
dar acum părea copleşit de gânduri negre. 

— Ceva în neregulă, Ed? întrebă neliniştit. 

— Doar puţină oboseală, răspunse Shappilo şi îl 
conduse, ţinându-l de mână, către două fotolii. la loc, îl 
invită Ed şi îi dădu drumul lui Archer, aşezându-se într-unul 


dintre fotolii. Şahul a refuzat propunerea noastră... în mod 
cu totul şi cu totul surprinzător. Este regretabil, evident, 
pentru că ar fi putut realiza beneficii frumoase, dar asta e 
hotărârea lui. 

Archer se aşteptase la acest eşec, aşa că îşi văzu 
suta de dolari săptămânală zburându-i de sub nas, chiar 
înainte să fi apucat să-i vadă. 

— Îmi pare rău. 

— Mă rog, nu-i un capăt de lume. Mai există locuri 
unde putem încerca. Domnul Patterson ar dori să te 
cunoască totuşi, zise Shappilo făcând o strâmbătură. Nu e 
prea bine dispus, dar nu-l lua în seamă, Jack. Are şi 
momente când e absolut încântător, însă nu în dimineaţa 
asta. 

Privirea lui Archer stărui asupra lui Shappilo. 

— Crezi că mă mai angajează, Ed? 

— Cred că da. În fond, o sută de dolari nu înseamnă 
mare lucru, zâmbi Shappilo. A părut impresionat de 
referinţele dumitale, îl lămuri el şi se ridică. Vino. Sunt sigur 
că vrei să bei ceva. 

Asta, gândi Archer, e poanta săptămânii! | se usca 
gâtul după o băutură tare. 

Într-unul dintre separeuri, Joe Patterson bea cel de-al 
patrulea whisky dublu din acea dimineaţă. 

Scund, îndesat, Patterson avea o faţă roşcovană, 
însemnată de vechi urme de acnee, un nas borcănat şi ochi 
mici, răi. Părul rar îl avea vopsit negru. 

Archer constată că era deja ameţit. Unul dintre acei 
americani care nu-i plăceau: vulgar, vorbind tare, îmbrăcat 
strident şi - evident - cu nelipsitul trabuc. 

Întoarse spre el o privire tulbure de băutură, 
arătându-i un scaun lângă el. 

— Aşadar, tu eşti Archer? Ce vrei să bei? 

— Un gin sec, mulţumesc, răspunse Archer, 
aşezându-se. 

Shappilo pocni din degete pentru a comanda. In timp 
ce punea servieta lângă el, la picioare, Archer îl studia pe 


Patterson. 

— Mi-a spus Ed că ai examinat proiectul nostru, 
Archer. Ce părere ai? 

— Cred că răspunde unei cereri extrem de populare şi 
necesare în acelaşi timp, nu? îndrăzni acesta, căutând să 
facă impresie. 

— Să fiu al naibii dacă n-ai dreptate! exclamă 
Patterson şi închise ochii pe jumătate. Mda, asta înseamnă 
să discuţi cu unul care ştie. Şi-atunci, afurisiţii de arabi, de 
ce nu vor aşa ceva? 

— Pot avea mai multe motive, spuse calm Archer. Nu 
pot să-mi dau cu părerea, pentru că n-am participat la 
discuţiile preliminare. 

Patterson începu să râdă. 

— Ai naibii avocaţi, clipi el şi scoase un nor de fum 
din trabuc. Niciodată nu-ţi dau un răspuns precis. Uite, am 
să-ţi spun una bună, continuă Patterson şi, aplecându-se, îşi 
îndreptă trabucul spre Archer. Mâine după-masă Ed va 
pleca în Arabia Saudită. Acolo, toţi sunt plini de bani. Lăsăm 
lranul deoparte. Vom scoate bani din celelalte ţări arabe. 
Ce-ar fi să te duci cu el şi să te ocupi de latura juridică? 

Gândul că Shappilo putea obţine o întrevedere cu 
vreun ministru saudit important în vederea promovării unui 
proiect atât de prostesc, precum „Campusuri de vacanţă 
Blue Sky“, i se părea lui Archer atât de aiurea, încât se 
temu să nu-l apuce râsul, însă amintindu-şi de cei o sută de 
dolari săptămânali, lăsă impresia că reflecta la propunere şi 
dădu cu gravitate din cap. 

— Da. Sunt gata să-l însoțesc pe domnul Shappilo, 
spuse Archer şi făcu o pauză, apoi continuă, fără multă 
convingere: însă nu pentru o sută de dolari pe săptămână, 
domnule Patterson. 

Americanul îl privi cu ochi tulburi. 

— Cine a zis aşa ceva? Faci călătoria, iar eu suport 
toate cheltuielile. Când îmi aduceţi contractul, veţi primi 
fiecare câte două procente. Asta înseamnă ceva bani, 
Archer. 


De câte ori, gândi Archer, nu auzise asemenea 
poveşti? Mereu milioane de dolari, mereu procente. 

— Aveţi vreo relaţie acolo? întrebă Jack. 

Patterson dădu pe gât ce avea în pahar şi se întoarse 
către Shappilo. 

— Ai aranjat vreo introducere pe-acolo, Ed? 

Shappilo îşi examină unghiile. 

— Ei bine, nu prea. Reprezentanţii de la Paris fac 
mofturi. Cred că ne vom descurca mai bine la faţa locului 
decât să pierdem vremea la ambasada lor de aici. 

Patterson dădu din cap. 

— Mda. Du-te acolo şi aranjează ceva. Comandă-mi 
acelaşi lucru, Ed, adăugă Patterson, ridicând paharul gol. 

În timp ce Shappilo pocnea din degete, Archer avu 
puţin timp de gândire. Cel puţin, avea să beneficieze de un 
voiaj gratuit în Orientul Mijlociu. Asta i-ar limpezi puţin 
ideile. Cine ştie? Poate, dacă ar găsi ceva de lucru pe acolo, 
l-ar lăsa baltă pe Shappilo şi s-ar instala în Arabia Saudită 
pentru o vreme. Mai ştii? 

În timp ce chelnerul îi aducea paharul lui Patterson, 
pe culoarul care ducea la ascensoare se produse o oarecare 
agitaţie. 

O femeie şi doi bărbaţi apărură, însoţiţi de directorul- 
adjunct al hotelului şi de doi hamali care împingeau 
cărucioare pline vârf cu bagaje. 

Inima lui Archer avu o tresărire, recunoscând-o pe 
femeie. 

Helga Rolfe! 

N-o mai văzuse pe Helga de când se despărţiseră, 
după încercarea nereuşită de a o şantaja să-i ascundă 
soţului ei deturnarea de fonduri pe care el o făcuse. Ridică 
rapid mâna, ascunzându-şi figura, pentru ca ea să nu-l 
recunoască. 

Simţi o împunsătură de invidie şi insatisfacţie 
urmărind-o de-a lungul culoarului. Era senzaţională! 
Îmbrăcată într-un mantou bej, din piele de căprioară, cu 
părul blond, mătăsos şi capul dat pe spate, era imaginea 


însăşi a siguranţei de sine şi a bogăției. 

Cei doi însoțitori mergeau pe lângă ca. Cel înalt se 
apleca puţin ca să-i vorbească, pe când cel scund părea că 
abia se ţinea după ei. 

Micul grup dispăru în ascensorul care începu să urce. 

— Asta zic şi eu păpuşică, observă Patterson. Cine ar 
putea fi? 

Archer realiză că avea ocazia să-l plesnească peste 
bot pe acest american vulgar. 

— Este doamna Helga Rolfe. 

Patterson se uită la el, clipind din ochi. 

— Rolfe? Vrei să zici ace/ Rolfe? Tipul cu electronica? 

— Da, numai că Rolfe e mort de câteva luni, preciză 
Archer şi trase o duşcă din pahar. Helga este acum în 
fruntea companiei, pe care s-ar părea că o conduce foarte 
bine. 

Vorbise neglijent, ca despre ceva fără importanţă. 

Ochişorii porcini ai lui Patterson se măriră. 

— Nu zău? Şi cei doi care o însoțesc cine sunt? 

Archer se lăsă pe spătarul scaunului şi scoase din 
buzunar pachetul de Gauloise. 

— la şi fumează ceva omenesc, cel puţin! 

Patterson îi întinse un trabuc în tub metalic. 

— Mulţumesc, cu plăcere. Cel înalt, continuă el, luând 
trabucul, este Stanley Winborn, directorul departamentului 
juridic al lui Rolfe. lar cel mic şi gras este vicepreşedintele, 
Frederick Loman. Cred că la ora actuală compania 
valorează peste un miliard de dolari, îl mai informă Archer 
şi aprinse trabucul, suflând un nor de fum. Ştiu, în orice caz, 
că averea personală a doamnei Helga se cifrează la cel 
puţin o sută de milioane de dolari. 

Patterson scoase un fluierat. 

— Rahat! Păi ăştia sunt bani, nu glumă! 

— Puteţi s-o mai spuneţi o dată. 

Archer zâmbi. Goli paharul, punându-l pe masă. 

— Mai comandă-i ceva de băut, Ed, ceru Patterson. 

Shappilo se grăbi să pocnească din degete, după 


chelner, iar americanul reluă: 

— S-ar zice că o cunoşti pe păpuşică. 

Clipă în care Archer ar fi făcut mai bine dacă-şi ţinea 
gura, dar ginul băut, după cina uşoară luată cu o seară în 
urmă şi micul dejun mai mult simbolic, i se urcase la cap. 

— Dacă o cunosc? Până nu de mult, ea şi cu mine ne 
ocupam de afacerile lui Rolfe din Elveţia, fiind şi amici 
apropiaţi. 

— Hai, lasă-mă! exclamă Patterson, vizibil 
impresionat. Vrei să zici că o regulai? 

Archer luă ginul adus de chelner. 

— Să spunem doar că eram intimi. 

— Mda. Pricep, rosti sec Patterson şi pufăi din trabuc. 
Ce chestie! se miră el, frecându-şi nasul borcănat. Deci, ea 
valorează peste o sută de milioane, da? 

— Cam aşa ceva. 

În gâtlejul lui Archer dispăru cam jumătate din 
conţinutul paharului. Se simţea foarte în largul său. 

— Şi acum, nu mai lucrezi pentru ea? 

Ochişorii porcini îl examinau. Atenţie, îşi spuse 
Archer, ai început să spui prostii. 

— Am avut unele neînţelegeri. Nu este o persoană 
foarte comodă. Mi-am dat seama că nu mai puteam lucra 
cu ea, zise Jack şi mai luă o înghiţitură. Ed se va ocupa de 
biletele de avion pentru Arabia Saudită, nu? Eu aştept doar 
instrucţiunile. 

Patterson rămase un timp pe gânduri, goli paharul, 
după care clătină din cap. 

— De ce naiba să ne ducem la arabi după bani, când 
ei ne aşteaptă aici, în hotel? 

Ochii măriţi ai lui Archer îl fixară. 

— Nu înţeleg, domnule Patterson. Aici, în hotel? 

Aplecându-se, acesta îl bătu pe genunchi. 

— la  gândeşte-te puțin, Archer. Graţie relației 
dumitale cu păsărică asta a lui Rolfe, va fi floare la ureche 
să-i vindem proiectul nostru. Nu vrem decât două milioane. 
Pentru ea e un rahat. Fă-i propunerea. Ce zici? 


Lui Archer i se umeziră palmele. 

— Vă asigur, domnule Patterson, că doamna Rolfe nu 
va accepta niciodată să investească bani în campusuri de 
vacanţă. O cunosc prea bine. N-o să accepte... Nici vorbă. 

Patterson îl privi lung, cu ochi răi, după care se 
întoarse către Shappilo. 

— Unde e nenorocita aia de cârciumă? M-a apucat 
foamea. 

Se ridică, în timp ce Shappilo îi arăta spre capătul 
culoarului. Uitându-se la Archer, încheie: 

— Fii atent aici. Vorbeşte cu păpuşica aia şi 
aranjează-mi o întâlnire. Atât îţi cer, o întâlnire cu ea. De 
convins, o conving eu. Bagă la cap, Archer, eu angajez 
numai tipi care reuşesc. Dacă vrei să lucrezi pentru mine, 
aranjează întâlnirea aia. 

Porni pe culoar. Shappilo se ridică. 

— Ai auzit ce a spus, Jack? Ce ar fi atât de complicat, 
având în vedere că o cunoşti atât de bine? Haide, să 
sperăm că ne vom revedea. 

După care, plecă după Patterson în restaurant, 


lăsându-l mască pe Archer. 
x 


x x 


Întors în camera lui de hotel, după ce mâncase drept 
prânz doar un sandviş, Archer se blestemă singur pentru 
ideea de a se fi lăudat lui Patterson cu relaţia dintre el şi 
Helga. Îşi spuse că începea să îmbătrânească. Cu un an în 
urmă, n-ar fi comis în niciun caz o asemenea gafă. Oare 
cum s-o dreagă? 

Îşi socotise cecurile de călătorie. Fondurile erau în 
scădere. Şi nu avea în perspectivă nicio altă afacere sau 
vreo perspectivă de lucru. Cu toate acestea, n-ar fi fost în 
stare s-o contacteze pe Helga. 

În timpul ultimei lor întâlniri, îl ameninţase cu 
urmărirea în justiţie şi cu o pedeapsă de zece ani în 
puşcărie. Îşi imagina reacţia ei dacă i-ar fi propus să acorde 
o întrevedere unui individ precum Patterson... Nici gând! 


Şi-atunci, ce să facă? 

Îşi scoase haina şi o atârnă în dulap, lungindu-se apoi 
pe patul mizerabil. Numai aşa reuşea să se liniştească şi să 
gândească mai bine. Băutura înghițită îşi făcea efectul, aşa 
că adormi buştean. Când se trezi, era aproape noapte. 
Dormise mai mult de trei ore şi îşi dădu seama că bătea 
cineva la uşă. 

După ceasul lui, era şase şi douăzeci. Camerista, 
precis, gândi el enervat. Îi strigă să intre, aprinzând lumina. 

Uşa se deschise şi în odaie apăru Christopher 
Grenville în toată splendoarea lui. 

Surprins, Archer deschise ochii mari şi se ridică în 
grabă. 

— Mi-e teamă că vă deranjez, spuse Grenville cu 
frumoasa lui voce gravă. Imi cer scuze. 

— Deloc... deloc... 

Archer îşi trecu mâna prin părul rar, ciufulit. 

— O chestie tâmpită, continuă Grenville, dar am 
rămas fără ţigări. Voiam să vă cer una sau două... Nu-mi 
vine deloc să mă duc până la tutungerie. 

Ochii lui Archer îl studiau pe acest adevărat Adonis, 
iar în mintea lui activă îşi făcu loc o idee. li oferi pachetul 
de Gauloise. 

— Mi se întâmplă şi mie destul de des, spuse el, 
zâmbind amabil. Mă numesc Jack Archer. Sunteţi englez, 
din cât îmi dau seama. 

— Până în vârful unghiilor. Christopher Grenville. Îmi 
permiteţi să iau două? Văd că nici dumneavoastră nu prea 
mai aveţi. 

Îmbrăcămintea impecabilă, pantofii, brăţara din aur şi 
platină fură cercetate rapid de privirea lui Archer. 

— Mă  odihneam puţin. Am avut o dimineaţă 
mizerabilă. Dacă nu aveţi altceva mai bun de făcut... vă 
rog, luaţi loc. 

— N-aş vrea să vă deranjez, zise stânjenit Grenville, 
apoi se aşeză într-unul dintre fotoliile prăpădite. Un hotel 
mic şi pitoresc, nu-i aşa? 


— Se poate spune şi aşa, dar este practic. 

Grenville izbucni într-un râs melodios, molipsitor. 

— Să spunem că nu e prea scump. 

Atent examinat, Grenville părea un tip amabil şi 
dezinvolt. 

— S-o spunem pe şleau: e cel mai ieftin din tot 
Parisul, preciză Archer. 

— Ştiu. Mă ocup cu un studiu asupra preţurilor 
hotelurilor; acesta este şi motivul pentru care mă aflu aici. 

Sprâncenele lui Archer se ridicară. 

— În acest caz, aparențele referitoare la 
dumneavoastră sunt înşelătoare, domnule Grenville. 

— Aparenţele sunt întotdeauna înşelătoare, râse 
Grenville. Din cât îmi dau seama, dumneavoastră păreţi un 
miliardar excentric. 

— AŞ vrea eu, oftă Archer. Sunt avocat internaţional. 
Dacă nu sunt indiscret, cu ce vă ocupați? 

Întinzându-şi picioarele lungi, Grenville îşi studie 
pantofii Gucci, strălucitori. 

— S-ar putea spune că sunt un oportunist. Momentan, 
sunt în căutarea unei ocazii. Am toată lumea în faţa mea. 

Un oportunist? gândi Archer, scuturând scrumul 
ţigării. Păi ăsta sunt chiar eu. Comentă, cam cu acreală: 

— Păreţi, în orice caz, bine echipat. Aveţi ceva în 
perspectivă? 

— Vă referiţi la accesoriile mele? întrebă Grenville, 
mângâindu-şi brăţara din aur şi platină. Orice bun 
oportunist ar trebui să aibă aşa ceva. De îndată ce devine 
sărac, nu mai poate spera la nimic. 

Archer înghiţi găluşca. Era un adevăr care îi făcea 
rău. 

— Aşa este, dar nu mi-aţi răspuns la întrebare. 

— Dacă am ceva în vedere? In acest moment nu, dar 
cine ştie? Mâine va fi o altă zi. Un oportunist trebuie să 
trăiască sperând. 

Chip plăcut, îmbrăcăminte impecabilă, zâmbet 
deschis, îl studia Archer în continuare. Bine îndrumat, acest 


tip mi-ar putea rezolva problema cu Patterson. 

— S-ar putea să am ceva pentru dumneavoastră, 
îndrăzni prudent. 

— Sunt întotdeauna pregătit pentru orice oportunitate 
interesantă, îl asigură Grenville. Ce-ar fi dacă am ieşi din 
această cămăruţă sordidă şi-am merge undeva, la o porţie 
de spaghete? propuse englezul şi zâmbi larg. N-am mâncat 
nimic toată ziua, iar ceea ce eu numesc creier funcţionează 
prost când mi-e burta lipită de spinare. 

Archer era aproape sigur că îşi găsise omul. Se ridică. 

— Am o propunere mai bună. Fac cinste cu o friptură. 
Să mergem. 

După vreo oră, cei doi împinseră deoparte farfuriile 
din care mâncaseră nişte fripturi uriaşe, cu garnitură de 
cartofi prăjiţi şi mazăre boabe, într-o cârciumă modestă. 
Archer nu putuse să nu remarce că invitatul său băga în el 
de parcă cine ştie când mâncase ultima oară. 

În tot acest timp, Grenville nu se oprise din povestit, 
exprimându-şi cu glasul său baritonal fel de fel de opinii 
legate de politica internaţională, arta la Paris, literatura. 
Vocea lui avea un efect hipnotic asupra lui Archer, care se 
mulţumise să asculte, uluit de cunoştinţele inepuizabile ale 
lui Grenville. 

— Bună de tot, declară englezul, punând jos furculiţa 
şi cuțitul. Să trecem la lucruri serioase. Care ar fi oferta 
aceea interesantă de care pomeneaţi? 

Archer se lăsă pe spătarul scaunului, luând o 
scobitoare. 

— Cred că noi doi am putea lucra bine împreună, dar 
înainte aş vrea să ne cunoaştem mai bine. Vă consideraţi 
un oportunist. Ce înţelegeţi prin asta? 

— Mă întreb dacă bugetul de care dispuneţi ne-ar 
permite să cerem puţină brânză, murmură Grenville. E 
păcat să termini o masă fără brânză. 

— Bugetul meu ne permite doar o cafea, i-o reteză 
Archer. 

— Fie şi cafea, zâmbi Grenville. Înainte de a vă vorbi 


despre mine, ce-ar fi dacă mi-aţi spune, în două vorbe, la ce 
vă gândiţi? 

— Da... mi se pare normal, începu Archer şi comandă 
două cafele. Mă ocup de partea juridică a unei afaceri 
promoţionale importante. Cel care lansează afacerea, un 
american, încearcă să găsească finanţare pentru instalarea 
unor campusuri de vacanţă în diverse zone însorite ale 
Europei. Are nevoie pentru asta de circa două milioane de 
dolari. E un tip valoros, dar cam bădăran. Cred că l-aş 
putea convinge să vă angajeze ca reprezentant. Ideea 
tocmai mi-a venit, deci va trebui să-i vorbesc despre asta. 
Am impresia că veţi fi interesant pentru el. Sunt sigur de 
impresia bună pe care i-o veţi face, dar înainte dea mă 
întâlni cu el ar trebui să ştiu mai multe despre 
dumneavoastră... Deci, ascult. 

Grenville bău o înghiţitură de cafea, strâmbându-se. 

— Abia acum îmi imaginez cum era cafeaua din 
ghindă, pe timpul ocupaţiei germane. 

Privindu-l apoi gânditor pe Archer, continuă: 

— Dar campusurile astea de vacanţă nu sunt un pic 
depăşite, având în vedere actualul curs de schimb? 

Tipul nu era prost. Archer aprobă printr-un semn al 
capului. 

— Asta o să vedem mai târziu. Vorbiţi-mi puţin despre 
dumneavoastră. 

Grenville deschise portţigaretul, văzu că era gol şi, 
încruntându-se, îl consultă pe Archer din priviri. 

— Mai aveţi ţigări sau ne lăsăm de fumat? 

Făcându-i semn chelnerului, Archer ceru un pachet de 
Gauloise. După ce îşi aprinseră fiecare câte o ţigară, insistă: 

— Mingea e la dumneavoastră, domnule Grenville. 

Acesta îi adresă zâmbetul său fermecător. 

— Chris, pentru prieteni... Spune-mi Chris. Da... 
mingea. Cinstit vorbind, sunt ceea ce lumea numeşte un 
gigolo: un cavaler servant. Este o profesiune nu prea 
acceptată, dar nu te lăsa influenţat: este o meserie. Este 
dispreţuită de cei care nu înţeleg dorinţa foarte acută de 


companie masculină pe care o simt femeile mai trecute. 
Du-te în oricare dintre hotelurile de lux şi vei găsi femei în 
vârstă care îi agasează pe barmani, pe camerişti, doar vor 
găsi vreun bărbat liber. Există mii de femei singure, bogate, 
grase sau slabe, urâte, plicticoase, nevrotice, care visează 
pe ultima sută de metri să fie băgate în seamă, să fie 
complimentate, gata să plătească scump aceste mici 
atenţii. Eu sunt unul dintre cei care răspund acestei 
chemări. Accesoriile pe care le-aţi remarcat reprezintă 
cadouri de la femei în vârstă, pline de frustrări. Brăţara asta 
mi-a dat-o o băbuţă care îşi închipuia că eram îndrăgostit 
de ea. Portţigaretul provine de la o grăsană de contesă din 
Austria care a insistat să dansez cu ea seară de seară timp 
de trei săptămâni îngrozitoare. Din fericire pentru mine şi 
din nefericire pentru ea, a suferit un atac nu prea grav, fără 
de care bănuiesc că aş fi fost nevoit şi acum să dansez cu 
ea. Am treizeci şi nouă de ani. De douăzeci de ani, mă 
străduiesc să fac fericite băbătiile bogate, încheie Grenville, 
tocmai când îşi termină cafeaua şi-i zâmbi lui Archer. Şi cu 
asta, Jack, ştii tot. 

Un sentiment de triumf îşi făcu loc în mintea lui 
Archer. Nu se înşelase în privinţa acestui om. 


— Cred că vom lua nişte brânză. 
x 


x x 


Limbile pendulei de deasupra recepţiei arătau 
aproape miezul nopții când Joe Patterson intră în holul de la 
Plaza-Athénée. Tocmai îşi lua cheia, când Archer se apropie 
de el. 

— Bună seara, domnule Patterson. 

Incruntat, acesta se întoarse şi, văzându-l pe Archer 
care aştepta de două ore, mormăi, acru: 

— Ce vrei? 

— Aş dori o discuție importantă cu dumneavoastră, 
domnule, spuse Archer fără a se lăsa impresionat, dar dacă 
momentul este nepotrivit... 

— Bine, de acord. Tocmai m-am despărţit de o 


puicuţă care, jur, făcea toţi banii! Vino să bem un păhărel. 

Archer îl urmă într-un separeu şi aşteptă să fie serviţi. 
Americanul aprinse un trabuc. 

— Ai făcut ceva? Cum e cu păpuşa aia, Rolfe? 

— Mai mult ca sigur, doamna Rolfe va putea fi 
convinsă să finanţeze proiectul „Blue Sky“. 

Ochii lui Patterson se micşorară. 

— Ai vorbit cu ea? Dimineaţă parcă spuneai că n-o să 
accepte niciodată. 

— Era doar o primă impresie, domnule. M-am gândit 
mai târziu. Acum, cred că va intra în afacere, şi-atâta tot. 

Chipul lui Patterson se lăţi într-un zâmbet. 

— Mda. Întotdeauna, gândul de pe urmă e cel mai 
bun. Ai luat legătura cu ea? 

— Treaba nu-i atât de simplă, domnule. N-am luat 
legătura cu ea şi nici n-am de gând. Totuşi, sunt aproape 
sigur că se va lăsa convinsă să investească două milioane 
de dolari în proiectul dumneavoastră. 

Americanul deveni neliniştit. 

— Nu te mai învârti în jurul cozii, Archer. Spune ce ai 
de zis, dă-o-ncolo. 

— Ca să înţelegeţi exact situaţia, domnule Patterson, 
ar trebui să ştiţi că Helga Rolfe este o nimfomană. 

Patterson rămase cu gura căscată. 

— O nimfo... cum? 

— E vorba de femeile care au o obsesie pentru 
chestia aia. 

Ochişorii porcini ai americanului se rotunjiră. 

— Vrei să zici că e una din alea, veşnic încinsă? 

— Mai mult, domnule. O cunosc pe Helga de douăzeci 
de ani. Pentru ea, sexul este precum hrana dumneavoastră 
zilnică. 

Lui Patterson nu-i venea să creadă. Trase o duşcă 
zdravănă, scutură trabucul pe jos şi-i făcu lui Archer cu 
ochiul. 

— Ce chestie! Pe deasupra, mai e şi o bucăţică pe 
cinste! la zi, crezi că am putea ajunge în pat, ea şi cu mine? 


Dacă i-aş trage-o, crezi că ar băga banii? 

Archer îi studie chipul vulgar, transpirat şi bolovănos. 
Ehei! Dacă ne-am putea vedea aşa cum ne văd ceilalţi, 
gândi el. 

— Nu prea cred, domnule, spuse Jack, alegându-şi cu 
grijă cuvintele. Helga este interesată de un anumit tip de 
bărbaţi. Îi plac tipii înalţi, mai tineri decât ea, frumoşi, 
spirituali, de preferinţă cunoscători de artă şi, evident, 
având în vedere că ea vorbeşte curent germana, franceza 
şi italiana, aşteaptă de la parteneri acelaşi lucru. 

Patterson îşi rodea trabucul. 

— Ei, fir-ar să fie, dar ştiu că e greu de mulţumit, 
pentru o gagică încinsă ca ea! 

— Valorează o sută de milioane de dolari, îi aminti 
Archer râzând. Işi poate permite să fie greu de mulţumit. 

— Vasăzică aşa? Patterson se arătă nedumerit şi 
începu să se scobească în nas. Dar Ed Shappilo? Are moacă 
mişto şi vorbeşte spaniola. Ce-ai zice de el? 

Jenat, Archer scutură din cap. 

— Nu cred ca Ed să aibă clasa văduvei Rolfe, 
domnule Patterson. Ideea mea este următoarea: să 
presupunem că am găsi bărbatul ideal. Acesta face 
cunoştinţă cu Helga, care se îndrăgosteşte de el. Eu o 
cunosc. O dată ce un bărbat i-a intrat pe sub piele, face 
orice pentru el. După o săptămână sau două, omul nostru îi 
povesteşte despre afacerea „Blue Sky“ şi îi cere un sfat. li 
spune că este agentul dumneavoastră. Ea, la ce se 
gândeşte? Helga, atunci când e îndrăgostită, poate fi 
extrem de generoasă. Aşa cum bine spuneaţi, pentru ea, 
două milioane de dolari înseamnă firimituri. Tipul îi 
povesteşte atunci că, dacă nu face rost de bani, va ajunge 
pe drumuri. Manevra trebuie făcută cu multă delicateţe. O 
să mă ocup eu, fiindcă o cunosc pe Helga. Va da banii... 
aproape pot să garantez asta. 

Patterson încetă să se mai scobească în nas, îşi 
schimbă poziţia în fotoliu şi închise ochii pe jumătate, în 
vreme ce Archer îl urmărea neliniştit. Oare i-am prezentat 


bine problema? se întrebă avocatul internaţional. Acum, 
totul depindea de reacţia acestui tip gras şi transpirat. 

Tăcerea îndelungă care domni cât timp Patterson 
reflecta îl făcu pe Archer să transpire, într-un târziu, 
americanul ridică privirea. 

— Cred că o să meargă. M-am prins. Archer, ideea 
asta valorează bani. Acum, probabil că va trebui să găsesc 
un individ care să atace problema. N-o să fie uşor. 

Archer se linişti. Îşi şterse palmele cu batista. 

— Domnule Patterson, nu m-aş afla aici, la o oră atât 
de târzie, dacă n-aş fi găsit deja omul care ne trebuie. In 
fond, pentru asta mă plătiţi, ca să vă sfătuiesc şi să vă ajut. 

Patterson se ridică. 

— L-ai găsit? ă 

— Exact tipul ideal pentru Helga, îl asigură Archer. Il 
va găsi irezistibil. 

— Doamne, Doamne! Cum ai făcut? 

Prevăzând întrebarea, Archer discutase deja cu 
Grenville despre asta. 

— E vorba de un gigolo profesionist, domnule; de 
mare clasă, obişnuit numai cu femei în vârstă, foarte 
bogate. În urmă cu câţiva ani, se ocupa de una dintre 
vechile mele cliente, aşa că am avut ocazia să-l cunosc 
foarte bine. Azi după-masă, ne-am întâlnit întâmplător. 
Cum l-am văzut, am ştiut că aveam soluţia problemei 
noastre. Aş vrea să-l cunoaşteţi, ca să vă faceţi o părere. 

— Un gigolo? Mamă, ce scârbă îmi fac ăştia. 

Lăsându-şi nasul în pace, îşi trecu palma peste chipul 
lucios. 

— Şi crezi că o va putea manipula pe păpuşa aia? 

— Sunt convins. Dacă aş avea cea mai mică îndoială, 
nu v-aş face să pierdeţi timpul. 

Patterson se gândi un moment, după care ridică din 
umeri. 

— Mda. Probabil că nu e o tâmpenie. OK, spune-i să 
vină aici, mâine dimineaţă la unsprezece. 

Grenville fusese categoric în privinţa locului şi orei la 


care voia să-l întâlnească pe american. 

— Chiar dacă tipul n-o să mă accepte. Cel puţin să nu 
pierdem ocazia unui prânz bun. Spune-i că ne vedem la 
braseria de la Ritz, la ora unu sau deloc. 

Archer îl luă pe departe: 

— Nu cred că ar fi prudent să apăreţi aici în compania 
lui. Doamna Rolfe v-ar putea vedea împreună. Omul meu 
pare să fie foarte ocupat, dar s-ar putea întâlni cu noi 
mâine la ora unu, la Ritz, în braserie. 

— Şi ce-mi pasă mie dacă e ocupat sau nu? se răsti 
Patterson. Eu îl plătesc, nu? 

— Încă nu ştim. Acest individ are clasă, domnule. Are 
în perspectivă multe afaceri. Ar fi bine pentru 
dumneavoastră, dacă aţi putea face o excepţie, să vă 
întâlniți aşa cum propune el. 

— la uite al dracului gigolo! 

— Câteodată sunt utili şi ăştia, domnule, spuse calm 
Archer. După ce o va convinge pe doamna Rolfe să 
contribuie cu două milioane de dolari, cred că veţi fi de 
aceeaşi părere. 

Patterson strivi trabucul în scrumieră şi se ridică. 

— OK, la braserie, la Ritz. Te descurci bine, zise el 
jovial şi îl bătu pe umăr pe Archer, apoi scoase portofelul şi 
luă din el o hârtie de o sută de dolari. 

— Uite... du-te şi bea ceva. 

În timp ce degetele nerăbdătoare ale lui Archer 
strângeau bancnota, Patterson pomi cu pas nesigur către 
ascensor. 


x 
x x 


Archer, aşezat împreună cu Patterson la o masă dintr- 
un colț, la Espadon, restaurantul hotelului Ritz, remarcă 
intrarea în scenă a lui Grenville. 

— lată-l, domnule Patterson, spuse încet. 

Cum Grenville îi făcuse să aştepte vreun sfert de oră, 
americanul era de-acum într-o dispoziție mizerabilă. 


— Cine Dumnezeu se crede ăsta? mormăia Patterson, 
în timp ce minutele se scurgeau. Un pârlit de gigolo! 

Apariţia lui Grenville însă îi atrase atenţia, îmbrăcat 
într-un costum bej, imaculat, Grenville se opri în prag, 
foarte sigur de el, de o frumuseţe impunătoare. 

Şeful de sală se grăbi în întâmpinarea lui. 

— Domnu’ Grenville! Ce plăcere! Ne-aţi cam 
abandonat! 

Cum individul vorbea franceza, Patterson se uită la 
Archer clipind. 

— Ce tot spune ăla? 

— Zice că e o plăcere pentru el să-l revadă pe 
Grenville, explică Archer. 

— Pe bune? Mie nu mi-a zis aşa, scârba! 

Patterson privi cum Grenville strângea mâna şefului 
de sală, schimbând câteva cuvinte cu acesta. După care 
şeful îl conduse la masa lor. În drum, Grenville se opri, când 
unul dintre chelneri, bătrân şi chel, îl salută aplecându-se 
adânc. 

— la te uită, Henri! Credeam că te-ai pensionat, 
spuse englezul, strângându-i mâna. 

— Drace, mârâi americanul, care nu-şi revenea. Tipul 
pare cunoscut aici. 

— E la fel de cunoscut în toate marile restaurante ale 
Parisului, îl asigură Archer, încântat de intrarea în scenă a 
lui Grenville. După cum v-am spus, domnule Patterson, e de 
înaltă clasă. 

Grenville ajunse, în sfârşit, lângă masa lor. 

— Salut, Jack, spuse el, zâmbind, şi se întoarse către 
american. Dumneavoastră trebuie să fiţi domnul Patterson. 
Grenville. 

Ochişorii porcini ai lui Patterson se ridicară spre el. 
Archer se temea ca nu cumva afaceristul să se arate 
rezervat, însă, în mod evident, siguranţa şi personalitatea 
politicoasă a lui Grenville făceau impresie. 

— Mda. Archer mi-a vorbit de dumneata. 

Un chelner se repezi să tragă scaunul, la intenţia lui 


Grenville de a se aşeza. 

— N-am mai fost pe-aici de mai bine de un an, 
continuă englezul. Am multe amintiri plăcute din acest 
hotel. 

Barmanul îşi făcuse deja apariţia. 

— Ca de obicei, domnule Grenville? 

Acesta dădu din cap în semn de aprobare, în vreme 
ce Patterson făcuse ochii mari. Barmanul dispăru, înlocuit 
de şeful de sală, care prezentă lista cu meniuri. 

Grenville arătă către american. 

— Gazda noastră este domnul Patterson, Jack. Ţine-l 
minte, fiindcă este un om important, cu multă influenţă. 

— Cu siguranţă, domnu' Grenville. 

Şeful de sală dădu rapid ocol mesei, oferindu-i lui 
Patterson o listă. Luat din scurt, americanul, care nu ştia o 
boabă de franceză, se chiori pe listă, îngăimâna: 

— Vreau o supă de ceapă şi o friptură în sânge. 

Băutura lui Grenville fusese adusă. Gustă, aprobând: 

— Absolut perfectă, Charles. 

— Ce aţi dori să comandaţi, domnu’ Grenville? întrebă 
şeful de sală, aplecându-se ocrotitor, precum cloşca pe 
lângă pui. 

Grenville nici nu se uită la listă. 

— Cum sunt langustele, Louis? 

— Senzaţionale, domnule. 

— Atunci, de ce nu? Nişte languste şi rață înăbuşită. 

— O alegere excelentă, domnu’ Grenville. 

— Îţi sugerez să comanzi acelaşi lucru, Jack, îl sfătui 
englezul pe Archer, zâmbind. 

Pentru că era leşinat de foame, Archer acceptă pe 
loc. În timp ce şeful de sală se depărta, Grenville îi adresă 
americanului zâmbetul său fermecător. 

— Domnule Patterson, Jack mi-a expus situaţia şi am 
găsit-o interesantă. V-aş propune să abordăm detaliile după 
masă. Ar fi păcat să discutăm afaceri în timpul mesei. Întâi 
plăcerea şi apoi munca. 

Râse zgomotos şi, fără a-i lăsa lui Patterson vreme să 


plaseze măcar o vorbă, se lansă într-un monolog asupra 
hotelului Ritz. Pomenea nume ilustre, lăsând impresia că îi 
cunoştea îndeaproape pe acei oameni, adăugând anecdote 
amuzante despre clienţi excentrici, făcându-l pe Patterson 
să se holbeze la el, aiurit. 

Fură aduse supa de ceapă şi langustele, după care 
barmanul îşi făcu apariţia lângă Grenville. 

— Gazda noastră este domnul Patterson, Charles, 
spuse din nou acesta. Domnule Patterson, pivniţa de vinuri 
de aici este remarcabilă. Dacă nu aţi gustat încă un 
Muscadet 1929, ar trebui s-o faceţi, şi cred că le-au mai 
rămas câteva sticle de Margaux '59... Nu-i aşa, Charles? 

Barmanul părea în culmea fericirii. 

— Doar pentru dumneavoastră, domnule Grenville. 

Patterson, care în materie de vinuri era tămâie, păru 
încântat. Dădu din cap. 

— OK, aduceţi ce a zis. 

În timpul prânzului îmbelşugat, vorbi doar Grenville. 
Începu prin a-l sfătui pe Patterson să vadă o expoziţie de 
pictură modernă, la o mică galerie de pe malul stâng al 
Senei. 

— E vorba de doi tineri care într-un an-doi vor valora 
aur, îl asigură. Cracinella, necunoscut în acest moment, dar 
care ar putea deveni un nou Picasso. Veţi câştiga triplu 
dacă mergeţi pe mâna lui. 

De la pictură, trecu la muzică, întrebându-l pe 
Patterson, care stătea cu gura căscată dacă auzise 
vorbindu-se despre un tânăr pianist, Stalinski, un virtuoz de 
prim rang. 

Americanul mâncă, mormăi câte ceva şi rămase uluit, 
pe când Archer, încântat, se delecta pe de-o parte cu 
mâncarea, iar pe de alta, cu numărul executat de Grenville. 

După artă modernă şi muzică, acesta trecu la cinema. 

— Parisul este capitala filmului de avangardă, declară 
Grenville cu emfază, isprăvind de mâncat. Bănuiesc că nu 
aveţi timp să mergeţi la cinema, însă un om de calitatea 
dumneavoastră n-ar trebui să rateze aceste filme. 


Archer îşi dădea seama că Patterson era atent la 
discursul strălucit şi fără sfârşit al lui Grenville. 

Acesta nu-i lăsa timp să facă niciun comentariu. 
Monologul său continuă şi atunci când i se servi o băutură 
răcoritoare şampanizată, pe care Patterson şi Archer o 
refuzasem. Odată masa terminată, Grenville îi făcu semn 
barmanului. 

— V-a mai rămas ceva din băutura mea preferată, 
Charles? 

— Sigur, domnule. 

Grenville se întoarse radios către american. 

— Obligatoriu, domnule Patterson. Un coniac din 
1906. Excepţional. 

— lau un whisky dublu, mârâi acesta, aşa, ca să se 
impună. 

La privirea interogativă a lui Grenville, Archer preciză 
că ar prefera şi el un coniac. Realiză că erau primele 
cuvinte pe care reuşea să le pronunţe, de la sosirea 
englezului. 

Li se aduseră cele două coniacuri şi paharul cu 
whisky, ocazie cu care Grenville îşi aprinse o ţigară, în aşa 
fel încât lui Patterson să-i sară în ochi portţigaretul din aur 
cu diamante. 

— Nu vă ofer o ţigară, domnule Patterson, zise 
englezul, aprinzând bricheta. Ştiu că preferaţi trabucurile. 

— Al dracului de adevărat, răspunse Patterson, 
aprinzând unul. 

Archer luă o ţigară de la Grenville. Constata, încântat, 
că acesta îl hipnotiza pur şi simplu pe american, precum 
toreadorul pe taur. Cu siguranţa sa, cu monologul 
interminabil şi cu respectul pe care îl impunea atât şefului 
de sală, cât şi chelnerilor, Grenville redeşteptase în 
Patterson un complex de inferioritate mai vechi şi secret, 
de care mulţi americani suferă atunci când ajung în Europa. 

— Şi acum, să discutăm despre afaceri, domnule 
Patterson, hotări Grenville, aşezându-se comod în fotoliu. 
Doriţi, cu siguranţă, să ştiţi pe ce daţi banii. Permiteţi-mi 


deci să vă spun câte ceva despre mine. Am treizeci şi nouă 
de ani, sunt englez, am studiat la Eton şi la Cambridge. 
Vorbesc curent germana, franceza şi italiana. Am jucat 
tenis cu Rod Laver şi golf în campionatul rezervat 
amatorilor. Fac schi pe zăpadă şi nautic, precum şi scrimă. 
Cânt onorabil la pian şi chiar cu vocea. Obţin uneori mici 
roluri la Scala din Milano. Călăresc şi joc polo. Sunt 
interesat de arta modernă şi o înţeleg. Când am terminat 
Universitatea, tatăl meu a dorit să mă ia ca asociat în 
afaceri. Nu mi-a plăcut, zâmbi Grenville. Am descoperit că 
ar fi mult mai distractiv să mă ocup de femei în vârstă şi 
bogate. Am darul de a face femeile fericite. Sunt de 
douăzeci de ani gigolo de profesie şi cred că am reuşit 
admirabil. De la Jack am aflat că sunteţi în căutarea unui tip 
cu experienţă, care să se ocupe de Helga Rolfe. Nu o 
cunosc pe această doamnă, dar sunt sigur că o voi putea 
cuceri. Doriţi să obţineţi de la ea două milioane de dolari, în 
vederea promovării unei afaceri imobiliare. Dacă vom 
ajunge la o înţelegere, dumneavoastră şi cu mine, vă asigur 
că sunt în stare să vă fac rost de aceşti bani. 

Patterson pufăi din trabuc, fără a-şi lua ochii de la el. 

— S-ar putea. Mda... e foarte posibil. Grenville îi făcu 
semn celui care-i servea să-i mai toarne cafea. 

— Nu există „s-ar putea“, domnule Patterson. Eu îmi 
respect cuvântul. 

Americanul se gândi îndelung, observat cu nelinişte 
de Archer, apoi clătină din cap. 

— OK. Cum vrei să procedezi? 

— Lăsaţi asta în grija mea. Am nevoie de 
cincisprezece zile, şi vă aduc banii. 

Patterson se uită întrebător la Archer, care se grăbi 
să confirme. 

— Puteţi fi sigur, domnule. Chris este un om de 
cuvânt. 

— OK, ne-am înţeles... dă-i drumul. 

Inainte de a continua, Grenville îşi termină cafeaua: 

— Evident, am şi eu condiţiile mele. Sper că sunteţi 


dispus să mă finanţaţi pentru perioada în care mă voi 
ocupa de doamna Rolfe? 

Americanul încremeni. 

— Ce mai înseamnă şi asta? 

— Ca să mă pot întâlni cu doamna Rolfe de pe picior 
de egalitate, intenţionez să închiriez un apartament la 
Plaza-Ath&nee. Voi fi nevoit să închiriez o maşină de lux. Aş 
mai avea nevoie şi de cinci mii de franci, bani de buzunar, îi 
zâmbi Grenville lui Patterson. De facturi vă veţi ocupa 
dumneavoastră, nu-i aşa? 

Fără a-i lăsa lui Patterson timp de gândire, Archer 
interveni convingător: 

— La un câştig de două milioane de dolari, cred că n- 
ar fi vorba de nişte cheltuieli exagerate, domnule. În fond, 
eraţi pregătit să ne plătiţi, mie şi lui Ed, o călătorie în Arabia 
Saudită, cu toate cheltuielile incluse. 

Patterson plimbă trabucul dintr-un colţ într-altul al 
gurii, socotind în gând. 

— Mda, mârâi americanul într-un târziu. Sunt de 
acord, dar fii atent, Grenville: dacă nu reuşeşti, o să ai 
necazuri. |ţi plătesc cheltuielile, dar vreau să-mi recuperez 
banii! 

Chipul frumos al lui Grenville deveni de piatră. 

— Domnule Patterson! exclamă englezul, cu glasul 
şuierând ca un bici. Daţi-mi voie să vă reamintesc că în 
acest moment nu aveţi de-a face cu unul dintre compatrioţii 
dumneavoastră. Din câte ştiu, pe acolo, pe la 
dumneavoastră, oamenilor de afaceri le place să facă pe 
durii, din când în când. Face parte din imaginea care vă 
caracterizează, fără îndoială, dar nu voi permite niciodată 
să fiu ameninţat, aşa cum tocmai aţi făcut-o. Să fim bine 
înţeleşi. V-am spus că voi obţine de la doamna Rolfe două 
milioane de dolari pentru proiectul dumneavoastră, dar cu 
condiţiile puse de mine. Dacă nu aveţi încredere în mine, 
este momentul să o spuneţi, dar niciodată, repet, niciodată 
să nu mai recurgeţi la ameninţări la adresa mea, îşi încheie 
tirada Grenville, aplecându-se în faţă pentru a fi mai 


convingător şi privindu-l în ochi pe Patterson. Ne-am 
înţeles? 

Ochii porcini ai americanului se feriră într-o parte. 

— OK, de acord. Nu-i nevoie să te dai mare. Mda. 
Sigur că înţeleg... Uită ce am spus mai devreme. 

Archer, pe care îl trecuseră transpiraţii reci, răsuflă 
uşurat. 

— Atunci, am să vă rog ca, împreună cu Jack, să vă 
ocupați de detaliile financiare. Contez pe cei cinci mii de 
franci, imediat după instalarea mea la Plaza. Acum, am o 
altă întâlnire, spuse Grenville şi se ridică, iar unul dintre 
chelneri se repezi să tragă scaunul. Mulţumesc pentru 
prânzul oferit, domnule Patterson. Vă doresc o zi bună! 

Apăru în grabă şeful de sală. 

— Sper că aţi fost mulţumit, domnule Grenville. 

— Totul a fost perfect, Charles. 

Grenville strânse câteva mâini, după care, urmat de 
şeful de sală, părăsi restaurantul. 

— Ei, fir-ar să fie! exclamă Patterson. Tipul are, într- 
adevăr, clasă! 

— Domnule, dacă există cineva care să vă facă rost 
de cele două milioane de dolari, atunci el este acela, îl 
asigură Archer. 

— Mda, mormăi Patterson în stilul său specific şi ceru 
plata. Are, într-adevăr, faţă. Nu cred că individul va rata 
lovitura. 

lar în timp ce americanul se holba stupefiat la nota de 
plată, Archer gândea: „Doamne, sper să fie aşa“. 


2 


elga Rolfe, una dintre cele mai bogate femei din 

lume, lenevea într-o baie caldă, plină de arome, în 

apartamentul ei de la P/aza-Athenee. Lungile ei 
picioare bălăceau apa, în timp ce mâinile mângâiau sânii 
tari. 

Cu toate că îi plăcea să călătorească în postura de 
pasager de marcă, răsfăţată de însoţitoarele de bord, Helga 
detesta zborurile pe distanţe lungi, mai ales dacă trebuia să 
fie însoţită de Stanley Winborn, pe care nu îl simpatiza 
deloc, şi de Frederick Loman, pe care-l considera de-a 
dreptul agasant. Aceşti oameni îi erau însă indispensabili 
pentru bunul mers al Corporaţiei Rolfe Electronic. 

Odată ajunsă preşedintă, intenţionase o vreme să 
scape de ei, însă, după o matură chibzuinţă, fusese nevoită 
să se lase păgubaşă, recunoscând că avea nevoie de 
aceştia, în gestionarea afacerii. 

Loman fusese cel care avusese ideea deschiderii unei 
sucursale a Corporaţiei Electronic la Paris. Purtase discuţii 
cu prim-ministrul francez, care i se păruseră încurajatoare. 
Avantajele erau multiple, iar Helga îşi dăduse acordul. 

Tot Loman hotărâse ca, împreună cu Winborn, să se 
deplaseze la Paris, în vederea unor noi consultări. 

Primăvara la Paris! gândi Helga. 

Spre surprinderea celor doi, îşi exprimase dorinţa de 
a-i însoţi. 

Acum însă, cufundată în cada de baie, căutând să-şi 
revină după cele opt ore obositoare de zbor, Helga îşi 
punea întrebarea dacă fusese o idee într-adevăr bună. 

Parisul i se păruse minunat primăvara, însă când 
cineva e singur, când nu are alături decât doi oameni de 


afaceri sâcâitori şi plictisitori, şi mai ales când se simte 
supravegheat de presa din Franţa, orice atracţie dispare. 
Picioarele ei bălăceau uşor apa. Se împlineau cinci luni de 
când era văduvă. Cheia magică a milioanelor lui Rolfe îi 
aparţinea. Deţinea o avere personală evaluată la o sută de 
milioane de dolari. Poseda o casă splendidă la Paradise 
City, un apartament de mare lux pe acoperişul unui zgârie- 
nori din New York, precum şi o vilă magnifică în Elveţia. Dar 
libertatea? Cele mai mici gesturi îi erau vânate de ziare. 
Doamne, cât ura presa. 

Era dependentă de dragostea fizică, precum 
alcoolicul de băutură. La moartea lui Rolfe, îşi imaginase că 
va putea dispune de toţi bărbaţii pe care şi i-ar fi dorit, însă 
descoperise rapid că, dacă dorea să evite ca presa s-o 
pălăcărească în fel şi chip, trebuia să continue să fie la fel 
de discretă în aventurile ei, ca şi în timpul vieţii acestuia. 

Pe parcursul celor cinci luni de presupusă libertate, 
avusese parte doar de trei amanți: un camerist de la un 
hotel din New York, un bătrân destrăbălat, pe care toată 
lumea îl considera impotent, şi un puştan hippie, jegos, pe 
care-l luase ca autostopist şi care sărise pe ea fără prea 
multe fasoane, chiar acolo, pe bancheta din spate a 
maşinii. 

Aşa nu mai merge, îşi spuse ea. Am toţi banii din 
lumea asta. Am totul, în afară de dragoste. Trebuie să-mi 
găsesc un soţ; un bărbat ca lumea, care să mă iubească şi 
care să fie la dispoziţia mea oricând voi simţi dorinţa asta 
nebună de a face dragoste, fără să mai fie nevoie să mă 
ascund. E singura soluţie. 

leşi din baie, oprindu-se în dreptul oglinzii celei mari, 
pentru a se studia. Anii nu lăsaseră urme. intervenea aici 
meritul cosmeticienilor, dar şi al unui regim strict. Vedea în 
oglindă o femeie cu sâni avântaţi, un trup suplu cu şolduri 
solide, blondă, cu ochi mari, albaştri, cu pomeţi înalţi, buze 
cărnoase şi un ten fără cusur. Arăta cu zece ani mai tânără 
decât vârsta pe care o avea. 

La ce-i serveau însă toate acestea? gândi Helga cu 


amărăciune, în vreme ce se ştergea. Un asemenea chip, un 
asemenea trup, şi niciun bărbat care să poată aprecia ce 
avea de oferit. Constată că bagajele îi fuseseră 
despachetate de cameristă, totul fiind aranjat cu grijă. 
Acceptase - ce plictiseală! - să ia cina împreună cu Loman 
şi cu Winborn, la braseria hotelului. Ilmbrăcă o rochie 
neagră de jerseu, îşi înfăşură în jurul gâtului un şal din pene 
de struţ, tot negru, după care cobori cu ascensorul până la 
parter, unde o aşteptau cei doi. 

Aceştia se grăbiră spre ea. Era ora nouă şi jumătate, 
aşa că Helga propuse să bea aperitivele direct la masă. 
Încă de la intrare, simţi greutatea privirilor care o fixau. Se 
afla acolo şi un individ gras, cu chipul ciuruit de acnee, fără 
îndoială un american vulgar, singur la o masă, care se 
holba la ea cât toţi ceilalţi la un loc. Patterson o văzu 
aşezată în apropiere şi dădu din cap. Avea dreptate Archer! 
O păpuşă ca ea cerea un tratament cu totul special. Având 
în faţă tot o friptură, ca să nu-şi schimbe gustul, continuă s- 
o studieze pe Helga, timp în care ea flecărea cu cei doi 
însoțitori, recunoscând că numai unul ca Grenville o putea 
manipula ca lumea. 

După ce termină de mâncat, Patterson mai întârzie în 
faţa unui whisky dublu, cu gheaţă, până când Helga, 
împreună cu cei doi însoțitori, părăsiră restaurantul. Era 
zece şi-un sfert. Ajunse în hol, la timp ca să-i vadă pe 
Winborn şi pe Loman conducând-o până la ascensor. 
Urcând către apartamentul ei, Helga reflecta: „Nu s-a 
schimbat nimic! Două somnifere! Oare voi fi, vreodată, 
liberă să fac ce vreau eu?“. 

Intră şi trase draperiile grele de la fereastră. 
Contemplă strada, cu traficul intens. La picioare i se 
întindea oraşul, un Paris excitant, cu toată animația lui, 
luminile, zgomotul, mulţimea. Dar ce putea să facă o 
femeie singură? 

Trase cu un gest nervos draperiile şi se întoarse, 
cercetând apartamentul imens, în care se afla singură. 

Un soţ. 


Asta era soluţia. 

Un soţ! 

Se dezbrăcă şi intră goală în baie. Deschise dulăpiorul 
cu medicamente, căutându-şi pastilele. Inghiţi două, 
întârziind apoi câteva clipe în faţa oglinzii. 

Aşadar, astfel avea să-şi petreacă prima ei noapte la 
Paris! 

Revenită în dormitor, îmbrăcă o cămăşuţă de noapte, 
scurtă, şi se întinse pe pat. De câte ori făcuse asta? 
Somnifere în locul unui amant! 

Un soţ, medita Helga, în vreme ce pastilele începeau 
să-şi facă efectul. Da, asta era soluţia: un amant tandru, 
minunat! 

Somnul provocat de pastile o cuprinse. 

x 


x x 


Un fotoreporter pândea în faţa hotelului când Helga 
ieşi într-o dimineaţă însorită. 

În ciuda repulsiei pe care o simţea faţă de acel tip cu 
faţă de şobolan, zâmbi seducător, făcând cu mâna, în timp 
ce era fotografiată. Învăţase de mult să fie amabilă cu 
presa. 

De pe bulevardul Marceau traversă fără grabă spre 
strada Quentin-Bauchart, adulmecând aerul Parisului, o luă 
apoi pe bulevardul George V şi sosi la terasa Fouquet's, pe 
Champs-Élysées. Da, gândi ea, într-adevăr, Parisul, 
primăvara.  Castanii erau în floare, iar sub soarele 
strălucitor, o mulţime de turişti umpleau trotuarele largi, 
înghesuindu-se pe terasele nenumăratelor cafenele. 

Luă loc la o masă liberă, iar cel care servea apăru 
imediat. Cum nu se grăbea cu masa de prânz, ceru o votcă. 
Chelnerul, impresionat de mantoul ei de kaşmir culoarea 
şampaniei, cu garnitură de blană, îi aduse imediat paharul. 

Contemplă relaxată trecătorii, turişti cu aer blazat, 
americance bătrâne cu pălării ridicole şi ochelari 
ornamentaţi cu  strasuri, spectacol care o amuza 
întotdeauna. 


Winborn propusese o invitaţie pentru masa de prânz, 
însă Helga, sătulă de prezenţa lui, pretextase mai multe 
drumuri pe care le avea de făcut. Prefera să mănânce 
singură decât să-i asculte banalităţile. Totuşi, un prânz 
singură, la Paris, primăvara! 

Căută în geantă după portţigaret. Nu dusese bine 
ţigara la gură, când auzi un clic, zărind în acelaşi timp 
flacăra unei brichete din aur care îi era oferită. Aprinse 
ţigara, ridicând privirea. 

N-avea de unde să ştie că Grenville aşteptase mai 
bine de o oră în faţa hotelului, o urmărise pe bulevardul 
Marceau şi, văzând-o că se aşeza, luase loc la o masă 
vecină. Privirea femeii se adânci în ochii căprui ai unui 
bărbat care-i trezi pe loc dorinţa. Da, acesta era un bărbat! 
Totul la el era impecabil: costumul bej-deschis, cravata 
albastru cu negru, brăţara de aur şi platină de pe 
încheietura păroasă a mâinii, dar mai ales zâmbetul care-i 
arăta dinţii albi, perfecţi. 

Se studiară îndelung. 

— Primăvara la Paris, intră direct în vorbă Grenville, 
cu glasul său grav, plăcut. Toată lumea visează la asta, 
numai că, atunci când eşti singur, nu mai e vesel. 

— Adică, dumneata eşti singur? M-ar mira, protestă 
Helga. 

— V-aş putea adresa aceeaşi întrebare. 

Ea zâmbi. 

— Poţi, desigur. Chiar sunt. 

— Perfect. lată că, dintr-un foc, nu mai suntem 
singuri. 

Helga izbucni în râs. De ani de zile, sălta tot felul de 
bărbaţi care de care mai interesanţi, lucru pe care deseori îl 
regreta, însă băutura, soarele, aerul Parisului duceau pe 
Apa Sâmbetei orice prudenţă. 

— Ar fi un an de când n-am mai văzut Parisul. 
Aparent, totul este schimbat, spuse ea. 

— Oare timpul poate fi oprit? ridică Grenville din 
umeri. Parisul nu mai este acelaşi. Toate se schimbă. Uitaţi- 


vă la aceste feţe, o îndemnă el teatral, arătând cu un gest 
spre turişti. Am sentimentul că oameni ca mine sau ca 
dumneavoastră vor deveni în scurt timp anacronici. Lumea 
va fi guvernată de aceştia, cu hainele lor ponosite, cu părul 
lung şi nespălat, cu nelipsitele lor chitare. Cei ca noi, care 
avem gust, care ştim să facem diferenţa între o bucătărie 
bună şi una proastă, între vinul bun şi cel prost, sunt pe 
cale de dispariţie şi poate că nici nu-i chiar aşa de rău. 
Dacă tânăra generaţie nu mai apreciază la justa lor valoare 
lucrurile bune din viaţa pe care dumneavoastră şi cu mine o 
ştim, atunci ea nu are decât ceea ce merită, habar n-având 
însă ce pierde. _ 

Ascultându-l distrată, Helga îl studia. Il lăsă să 
vorbească... nu-i lipseşte papagalul! chibzui ea. Glasul lui 
avea asupra sa un efect liniştitor. 

Monologă fără oprire cam zece minute, după care, 
brusc, declară: 

— Vă plictisesc. 

Helga negă din cap. 

— Absolut deloc. E foarte interesant ceea ce spuneţi. 

Îi zâmbi, spunându-şi în acelaşi timp: Ce bărbat! 

— Poate că aveţi o întâlnire, dar, dacă sunteţi liberă, 
am putea lua masa împreună? Ştiu un restaurant micuţ, dar 
bun, nu departe de aici. 

Ea îl catalogă drept un tip care nu pierdea vremea, 
însă se simţi flatată. Probabil, era cu câţiva ani mai tânăr, şi 
o studia fără a-şi ascunde admiraţia. De ce să-l refuze? 

— Cu mare plăcere. Să facem cunoştinţă. Helga Rolfe. 

Îi pândi reacţia. De cele mai multe ori, când îşi 
declina numele, observa o tresărire, însă nu şi de această 
dată. 

— Cristopher Grenville, rosti el sobru, apoi făcu semn 
chelnerului, plătind atât cafeaua lui, cât şi băutura ei. Am 
să vă rog să mă aşteptaţi o clipă. Mă duc să aduc maşina. 

Îl privi îndepărtându-se: înalt, foarte bine făcut, 
impecabil. Lăsă să-i scape un uşor suspin. 

Comisese în viaţa ei atâtea greşeli, când agăţase 


bărbaţi! Îi veni în minte băiatul întâlnit la Bonn, un 
homosexual, după cum descoperise pe banii ei. Îşi aminti 
de metisul de la Nassau, care era, în realitate, un vrăjitor, 
practicant al magiei negre! Sau tipul acela musculos care 
se dovedise, în cele din urmă, doar un şantajist.? Printre 
alte insecte care bâzâiseră în jurul ei... dar de data asta, 
poate era şansa ei. 

Îl zări făcându-i semn, în timp ce încerca să blocheze 
circulaţia, aflat la volanul unui magnific Maserati bleumarin. 
Dintr-un salt, se ridică, alergând până la trotuar, unde el îi 
ţinea deschisă portiera. Mai mulţi şoferi nerăbdători 
protestară claxonând, însă Grenville nici măcar nu se obosi 
să se întoarcă. 

— Parizienii sunt cei mai proşti şoferi din lume, 
exceptându-i, desigur, pe belgieni, zise Grenville, în timp ce 
demara. 

— Pentru mine, condusul în Paris e un adevărat 
coşmar, mărturisi Helga. 

— Femeile frumoase n-ar trebui să conducă niciodată, 
la Paris, continuă Grenville. Ele ar trebui să fie întotdeauna 
însoţite. 

La această frază, ea se topi literalmente. 

Mergând până la capăt pe Champs-Elysees, Grenville 
trecu peste Sena, înaintând pe malul stâng. Circulaţia era 
aglomerată, însă el stăpânea cu o mână expertă maşina 
puternică. Helga era încântată. 

— Un Maserati? N-am condus niciodată aşa ceva, 
rosti Helga. 

Cu gândul la cât avea să-l coste pe Patterson 
închirierea maşinii, Grenville se abţinu să nu râdă. 

— E o maşină minunată pentru şosea, însă în oraş... 

Câteva minute mai târziu, trecu de pe bulevardul 
Saint-Germain pe o străduţă perpendiculară, strâmtă. 

— Să vedem cum ne descurcăm cu parcarea, se arătă 
îngrijorat Grenville. E nevoie de răbdare pentru asta. 


2 De acelaşi autor, Asul din mânecă (n.a.). 


Dădu ocol imobilelor. În momentul în care intra din 
nou pe străduţă, una dintre maşinile parcate plecă, iar 
Grenville se grăbi să-i ia locul, fără să ţină seama de 
claxoanele nervoase ale celor din spate. Cobori, deschizând 
portiera din dreapta, înainte ca Helga să fi avut timp să o 
facă. 

— Bravo pentru manevra făcută! îl lăudă ea. 

— Dacă vrei să trăieşti în marile oraşe, trebuie să ştii 
să te descurci, altfel eşti mort, o povâăţui el ca un adevărat 
cunoscător şi o luă de braţ. E aici, aproape, la doi paşi. Osă 
vă placă. Sper că vă e foame. 

Helga, obişnuită cu marile restaurante pariziene, nu 
se simţi prea încântată, văzând intrarea sărăcăcioasă a 
bistroului, cu draperiile slinoase şi clanţele de aramă, 
coclite, cu atât mai puţin după ce Grenville intră, sala 
lungă, strâmtă, ticsită de francezi bătrâni şi burtoşi care se 
îndopau cu lăcomie. 

De după tejghea, apăru brusc un tip uriaş, chel, cu 
guşă triplă, tot numai zâmbet. 

— Domnule Grenville! Nu se poate! A trecut atâta 
vreme. 

— Claude! exclamă Grenville, numai zâmbet şi el. Am 
adus o prietenă, pe care te rog să o tratezi cu toată 
consideraţia... Doamna Rolfe, preciză englezul, întorcându- 
se către Helga. Acesta este Claude, pe vremuri şef la Tour 
d'Argent. Ne cunoaştem de ani de zile. 

Puțin confuză, Helga strânse mâna întinsă a uriaşului, 
în timp ce Grenville îi dădea înainte: 

— Un meniu foarte special, Claude. Nimic prea greu. 
M-ai înţeles? 

— Sigur, domnule Grenville. Poftiţi pe-aici... 

Sub privirile curioase ale celorlalţi clienţi, Claude îi 
conduse gâfâind, pe Helga şi pe însoţitorul ei, printr-o uşă, 
în capătul încăperii, într-o săliţă imaculată, confortabilă şi 
intimă, cu doar patru mese. 

— Dar e minunat, exclamă surprinsă Helga, în timp ce 
Grenville îi trăgea un scaun. Nu ştiam că există asemenea 


locuri la Paris. 

Grenville şi Claude zâmbiră. 

— Şi totuşi, există, iar acesta este unul dintre 
preferatele mele, spuse englezul, aşezându-se. Spuneţi-mi 
dacă vă place peştele? 

— Foarte mult. 

Grenville se întoarse către Claude: 

— Aşadar, câte şase scoici pentru fiecare, împreună 
cu limbă de mare Cardinal. Şi vinul casei. 

— Sigur, domnule Grenville. Doriţi şi un aperitiv? 

Acesta se uită la Helga, care scutură din cap. 

— Doar câteva minute, domnule Grenville. 

Claude dispăru. 

— Nu veţi fi dezamăgită. Limba de mare Cardinal nu 
are egal în întregul Paris. Sosul este făcut cu smântână, 
crevete de Danemarca şi carcasă de homar pisată. 

Îi oferi portţigaretul, din care ea se servi, observând: 

— Portţigaretul este magnific. 

— Mda... Un dar de la un conte austriac, căruia i-am 
făcut o mică favoare. 

Grenville era cu gândul la orele groaznice pierdute, 
învârtind-o pe femeia aceea grasă pe ringul de dans. 

Era în ochii lui o sclipire de ironie? se întrebă Helga, 
privindu-l cu atenţie. 

— Şi ce faci la Paris? întrebă. 

— Afaceri, dar mă şi distrez, răspunse el, făcând un 
gest neglijent cu mâna. Bănuiesc că aţi venit pentru a da o 
raită pe la marii croitori. Cât timp intenţionaţi să rămâneţi? 

— Tot pentru afaceri am venit şi eu, însă voi profita, 
cu siguranţă, să-mi cumpăr şi câteva rochii. 

Grenville păru surprins. 

— Nu pot să cred că o femeie atât de frumoasă se 
află la Paris pentru afaceri. În niciun caz! 

Se lovi apoi peste frunte: 

— Rolfe? Bineînţeles! Celebra doamnă Rolfe! Sunt un 
tâmpit! 

Li se aduseră scoicile, pe patul lor de gheaţă, Claude 


rămânând să aştepte verdictul. 

— Sunt realmente superbe, domnule. Vin de la 
crescătoriile mele. 

Erau, într-adevăr, excepţionale. Grenville încuviinţă, 
zâmbind, iar Claude se întoarse în bucătărie. 

— Aşadar, reluă englezul, dumneavoastră sunteţi 
fabuloasa doamnă Rolfe. Cum deschid un ziar, dau de un 
articol despre dumneavoastră. Mă simt măgulit. Stăm în 
acelaşi hotel... asta da coincidenţă! 

Helga se uită în ochii lui. 

— Hazardul a dorit să fiu o femeie extrem de bogată, 
care consideră însă viaţa plictisitoare, spuse ea liniştită. 

Grenville o studie câteva momente, aprobând-o cu 
înţelegere. . 

— Da. Imi imaginez. Indiscreţia presei, lipsa unei 
libertăţi adevărate, tot felul de responsabilităţi apăsătoare, 
dădu el din cap, înţepând o stridie cu furculita. Da, îmi dau 
seama. 

— Cu ce te ocupi? întrebă pe neaşteptate Helga. 

Brusc, dorea să ştie totul despre acest bărbat 
seducător. 

— Tot felul de chestii, în mai multe domenii. Să nu 
stricăm o masă bună cu probleme meschine, de afaceri. 
Aveţi Parisul la picioarele dumneavoastră, unul dintre cele 
mai captivante oraşe din lume. 

Moment în care Grenville se lansă într-unul din 
monologurile sale asupra Parisului, cu o asemenea vervă, 
încât Helga îl asculta vrăjită. Încă nu terminase, când li se 
aduse limba de mare Cardinal şi continua să vorbească, 
fără să fi devenit măcar o clipă plictisitor, la servirea 
cafelei. 

— De ani de zile n-am mai savurat asemenea 
bunătăţi, aflând totodată atâtea lucruri, declară Helga, 
surâzând. 

Modest, Grenville zâmbi şi el. 

— Da, bucătăria a fost excelentă, iar eu sunt un mare 
palavragiu, dădu el iar din cap. Când mă aflu într-o 


companie ideală, vorbesc întotdeauna prea mult. Din 
păcate, acum trebuie să mă întorc la afaceri. Am o întâlnire 
îngrozitoare. Daţi-mi voie să vă conduc la hotel. 

O lăsă un moment singură, cât să plătească nota şi să 
schimbe câteva vorbe cu Claude. După strângeri de mâini 
şi zâmbete, părăsiră bistroul, urcându-se în Maserati. În 
timp ce demara, îi şopti discret: 

— Mă întreb dacă aţi fi dispusă să repetăm asta. Voi 
încerca să nu mai vorbesc atât de mult, zise el şi recurse la 
zâmbetul lui seducător. Ştiu un restaurant mic aproape de 
Fontainebleau. V-ar tenta să luaţi masa împreună cu mine, 
mâine seară? 

Helga nu avu nicio ezitare. Individul o intriga în cel 
mai înalt grad. 

— Ar fi minunat. 

O conduse la P/aza-Athenee, intrând cu ea până la 
ascensor. Aşteptând ca uşile cabinei să se deschidă, se 
priviră lung. 

— AŞ putea să vă spun Helga? Este un nume 
încântător, îi mărturisi Grenville. 

— Bineînţeles, Chris. 

— Atunci, pe mâine seară la opt, aici, în hol? 

Ea încuviinţă şi îi atinse uşor încheietura mâinii, 
intrând în cabină. Tolănit într-unul dintre separeuri, 
Patterson urmărea stupefiat scena. 

După dispariţia femeii, Grenville se apropie de el. 

— Nu sunt probleme, domnule Patterson... lăsaţi-mă 
câteva zile. 

Cu asta îl lăsă mască, îndreptându-se spre recepţie. 

— O foaie de hârtie şi un plic, vă rog. 

— Desigur, domnule. 

Scrise: Multumesc pentru frumusețe şi pentru 
compania plăcută. Chris. 

Strecură foaia în plic, lipi plicul şi scrise pe el numele 
milionarei. 

— Vă rog să trimiteţi doisprezece trandafiri roşii 
doamnei Rolfe şi treceţi-i pe nota mea, spuse el. 


leşi din hotel, urcându-se în Maserati. 
x 


x x 


Seara, Archer şi Grenville se întâlniră cu Patterson la 
restaurantul hotelului George V. Americanul era binedispus 
şi uşor beat. 

— Ai găsit omul de care aveam nevoie, Archer, 
declară americanul după ce comandaseră, zâmbindu-i lui 
Grenville. S-ar zice că eşti foarte rapid. l-ai sucit minţile 
păpuşii. Te sorbea din ochi. 

Grenville ridică sprâncenele. 

— E meseria mea, domnule Patterson. 

— Mda. Ştii să te descurci. 

Aşteptară să li se servească somonul afumat, după 
care Patterson reluă: 

— Aş vrea să înţelegi cum e cu proiectul acesta, 
Grenville. N-avem voie să dăm greş... 

Se apucă să explice organizarea campusurilor de 
vacanţă. Grenville îl ascultă politicos, pe când Archer, care 
mai auzise povestea, începu să mănânce. 

— Terenurile nu sunt uşor de găsit în acest moment, 
spuse Patterson, cu furculiţa în aer, însă am o ofertă asupra 
unui lot din sudul Franţei, cu o panoramă formidabilă. 
Probabil că l-aş putea cumpăra şi să trântesc pe el un sat 
de lux, cu o investiţie de circa două milioane de dolari. 
Treaba ta e s-o convingi să dea banii în avans. Am toate 
actele, plus o broşură superbă, să i le arătăm. Vreau să le 
examinezi şi, dacă ţi se pare ceva în neregulă, spune-i lui 
Archer. E la curent cu tot. 

Grenville promise că o va face. 

— După ce pui gheara pe ea, continuă Patterson, vor 
mai fi şi alte locuri. Am pus ochii pe ceva ca lumea în 
Corsica. Poţi să-i strecori câteva vorbe. 

Archer socoti că era vremea să-l aducă pe american 
cu picioarele pe pământ. 

— Domnule Patterson, trebuie să vă amintesc faptul 
că doamna Rolfe este o femeie de afaceri redutabilă. Nu se 


va mulţumi numai să dea în avans banii, asta în caz că 
acceptă. Va dori să urmărească de aproape acest proiect. 

Patterson se încruntă. 

— Doar nu-ţi imaginezi că am să las o femeie să-şi 
bage nasul în afacerile mele. Spune-i că va primi douăzeci 
la sută din avans, însă fără niciun control din partea ei! 
marşă Patterson, întorcându-se spre Grenville. 

Spre surprinderea sa, Archer îl auzi pe Grenville 
răspunzându-i sigur pe el: 

— Asta n-ar trebui să reprezinte o problemă. Sunt 
sigur că voi reuşi să rezolv totul în favoarea 
dumneavoastră. 

Patterson, încântat, îl bătu pe braţ. 

— Aşa mai zic şi eu. Uite, studiază toate hârtiile astea 
şi fă cum e mai bine. După părerea dumitale, cât va dura 
până vei reuşi să-i iei banii? 

Grenville ridică din umeri. Rămase tăcut, cât timp li 
se serviră fripturile, după care mărturisi: 

— Nu cred c-ar fi prea prudent să grăbim lucrurile, 
domnule Patterson. Între noi, aş spune cam zece zile, apoi 
adăugă, cu zâmbetul lui radios: mi-a mai rămas s-o aduc în 
pat. 

— De acord, dar ia-o încet cu cheltuielile. 

— N-ar trebui să ne zgârcim, când e vorba de două 
milioane de dolari, declară Grenville, ocupându-se de 
friptură. Doamna Rolfe are impresia că am ceva avere. 
Trebuie deci să menţin aparențele. 

— Sigur, numai să ai grijă. Eu nu sunt găina cu ouă de 
aur. 

— Cine mai este, în zilele noastre? remarcă nepăsător 
Grenville, lansându-se într-unul dintre monoloagele sale 
asupra vieţii de noapte a Parisului. 

Era atât de bine informat, încât reuşi să-i capteze 
interesul lui Patterson. La sfârşitul mesei, acesta îi ceru să-i 
noteze adresa unei case de toleranţă despre care vorbise 
mai devreme. 

— Poate mă voi duce s-arunc o privire, zise 


americanul, făcând cu ochiul şi cerând plata. 

— Întrebaţi de Claudette, îl sfătui cu seriozitate 
Grenville. Are ceva picant, fata. 

— Claudette, zici? Bine. Atunci, ţineţi legătura între 
voi. Şi, mai încet cu cheltuielile. 

Părăsi restaurantul, cu pas şovăitor. 

— Scârbos omuleţ, remarcă Grenville, făcând semn 
chelnerului. Încă două cafele şi coniac, te rog. 

— Scârbos, într-adevăr, recunoscu Archer, numai că, 
momentan, datorită lui îmi duc zilele. 

— Doar nu crezi cumva că pe Helga ar putea-o 
interesa acest proiect ridicol? întrebă Grenville, ridicând 
sprâncenele, mirat. 

Archer dădu din cap: 

— Bineînţeles că nu, numai că, atâta timp cât 
Patterson crede, primesc o sută de dolari pe săptămână, iar 
tu te distrezi, ducând viaţă frumoasă. 

— Şi când va refuza? Ce o să se întâmple? 

În loc de răspuns, Archer ridică din umeri. 

— Bănuliesc c-o să-ţi cauţi o altă bogătaşă pe care s-o 
mulgi, iar eu, un alt sponsor. 

Grenville puse o bucăţică de zahăr în ceaşca de 
cafea. 

— Sper că nu vorbeşti serios? 

Privirea lui Archer îl fixă scurt. 

— Trebuie să priveşti realitatea în faţă. 

— Dragul meu Jack, nu fi atât de pesimist! Să 
analizăm puţin situaţia. Mi-au trebuit câteva ore ca să 
seduc una dintre cele mai bogate femei din lume. Acum nu 
visează decât să mă atragă în patul ei. După ce vom deveni 
amanți, lucru care nu va întârzia, voi şti cum să procedez 
ca să am acces la milioanele ei. Trebuie să-ţi mărturisesc 
însă că planurile, intrigile, n-au fost niciodată punctul meu 
forte. Rămăsesem cu impresia că acesta ar fi domeniul tău. 
Corectează-mă dacă greşesc şi să nu mai vorbim de asta. 

— Continuă, îl grăbi Archer, brusc interesat. Nu mi-ai 
spus tot. 


— Propun să-l lăsăm deoparte pe Patterson şi să 
lucrăm, noi doi, în aşa fel încât să o putem stoarce pe Helga 
la maximum. 

După ce se gândi un moment la propunere, Archer 
dădu din cap. 

— Nu-i o idee bună, Chris. Fără banii lui Patterson, 
nici tu, nici eu n-am ajunge prea departe. N-ai mai conduce 
un Maserati şi n-ai locui la Plaza. lar eu m-aş zbate în 
mizerie. Recunosc, ar fi plăcut să ne debarasăm de 
Patterson, dar de unde să luăm bani? Şi încă ceva. Până 
acum ai văzut doar partea frumoasă a văduvei Rolfe. O 
cunosc. Cealaltă faţă e una dură, isteaţă, calculată. Un 
adevărat creier de financiar. Trebuie să-ţi vorbesc puţin 
despre ea. Tatăl ei a fost un avocat internaţional strălucit, 
iar ea are diplome impresionante, în Drept şi Economie. 
Când eram asociat la firmă, lucra cu tatăl ei, la Lausanne, 
aşa că-i cunosc posibilităţile. N-o trata niciodată superficial. 
Nu-i trebuie mult timp ca să miroasă o găinărie. Bineînţeles, 
slăbiciunea ei sunt bărbaţii, însă sexul ar trece imediat pe 
planul doi dac-ar bănui că e dusă cu preşul. 

— Asta rămâne de văzut, răspunse Grenville. Mă 
bucur că mă pui în gardă, însă continuu să cred că l-am 
putea da deoparte pe Patterson 

— Desigur, nu imediat - şi să ne umplem buzunarele 
de la Helga. Totul depinde de dumneata, Jack. Cu 
inteligenţa pe care o ai, poţi găsi o chichiţă cu ajutorul 
căreia să-i subtilizăm un milion sau două. Declar că sunt în 
stare să mă descurc cu Helga, cu condiţia să vii cu o idee 
genială. 

Archer închise ochii pe jumătate, reflectând. La ultima 
lor confruntare, Helga îl învinsese, tratându-l apoi într-o 
manieră jignitoare. l-ar fi plăcut să se răzbune, dar cum? 

— Va trebui să mă gândesc, spuse Jack. 

— Asta încerc şi eu să sugerez. Avem zece zile la 
dispoziţie, timp în care vom mai fi finanţaţi de omuleţul 
acesta respingător. Putem chiar să-l încurajăm, că totul 
merge bine, după care îl lăsăm baltă. Pune-ţi deci creierul 


la treabă. 

— Încă o dată te avertizez, Chris. N-o trata uşor pe 
Helga, insistă Archer. E capabilă de cele mai mari măgării. 

Grenville îşi făcu auzit râsul melodios. 

— Dac-ai fi văzut-o cum se uita la mine în această 
după-amiază, nu ţi-ai mai face atâtea probleme. E numai 
bună de a fi culeasă. 

Întors în camera lui amărâtă de hotel, Archer se tolăni 
pe pat. Mintea lui ascuţită lucră intens timp de două ore, 
însă nu-i veni nicio idee, legată de escrocarea doamnei 
Helga cu două milioane. 

Dezamăgit şi extenuat, răsuci butonul micului aparat 
de radio, cu gândul la ştirile de la ora douăzeci şi trei. Cea 
mai importantă afacere era luarea a cinci ostatici pe 
aeroportul Orly, pentru ei cerându-se o răscumpărare de 
zece milioane de franci francezi. 

Închise enervat radioul, se ridică şi începu să se 
dezbrace. Când să-şi scoată cămaşa, se opri brusc, fixând 
cu privirea radioul de pe noptieră. Să fie ăsta sâmburele 
unui plan? se întrebă Archer. Abia dacă închise ochii toată 


noaptea. 
x 


x x 


Le Relais de Flore este un restaurant minuscul, aflat 
pe o străduţă în apropiere de castelul Fontainebleau. Helga 
şi Grenville fură întâmpinați de însăşi patroana localului, 
doamna Tonnelle, care-i conduse în salonul de lux, mobilat 
doar cu cincisprezece mese. 

Instalaţi la masă, Grenville anunţă: 

— Am comandat dinainte. Vreau să vă recomand una 
dintre cele mai renumite mâncăruri din Franţa, puiul Oliver. 
Este foarte savuros, iar doamnei Tonnelle îi reuşeşte la 
perfecţie. Propun să gustăm, în timp ce aşteptăm, o salată 
de anghinare în oţet. 

Helga, încântătoare într-un taior-pantalon de culoarea 
caisei, îi zâmbi. 

— S-ar părea că pentru dumneata, Chris, Parisul nu 


are secrete. Cu siguranţă, voi adora locul acesta. De 
restaurantele de lux te saturi atât de repede! 

lar în gând: „Niciodată n-am întâlnit un bărbat mai 
fascinant! Trebuie să fie minunat în pat! Ar fi un soţ 
admirabil!“. 

— Am călătorit mult, se mândri Grenville, ridicând din 
umeri. Mi-ar plăcea să te ajut să cunoşti restaurante din 
Viena, Praga, Moscova. Acum, lasă-mă să-ţi vorbesc despre 
puiul Oliver. În primul rând, ar trebui să ştii că Oliver este 
unul dintre marii creatori ai bucătăriei franceze. Prepararea 
acestui pui e prea complicată ca să ţi-o explic. Reţeta cere, 
printre altele: şase gălbenuşuri de ou, smântână proaspătă, 
unt, coniac, tarhon, arpagic, ţelină şi multe altele pe care 
nu le mai ştiu. lar ca rafinament suprem, un sos de homar 
turnat peste pui. 

— Pare să fie ceva divin! exclamă Helga, extrem de 
impresionată. 

— Senzaţional, îi zâmbi Grenville. Pentru o femeie 
senzaţional de frumoasă. 

Încă o dată, Helga simţi că se topeşte. 

Când li se aduseră salatele de anghinare, îl întrebă: 

— la spune-mi, ce faci în viaţa de toate zilele, Chris? 

În cursul dimineţii, Grenville primise un telefon de la 
Archer, care-i cerea să se întâlnească într-o bodegă de pe 
strada Sèvres. 

Acesta îl anunţase: 

— Am un plan, însă trebuie să-l mai pun la punct. Uite 
cum o să faci... 

Şi-i explicase cum trebuia s-o manipuleze pe Helga. 
Grenville îl asculta, aprobând. 

— leşi cu ea în seara asta, după care o conduci la 
hotel, îl sfătui Jack. Nu te culci cu ea. O cunosc bine. Cu cât 
o laşi să aştepte mai mult, cu atât e mai maleabilă. lar 
mâine, dispari undeva pentru două zile. Lasă-i un bileţel cu 
două vorbe, în care-i explici că trebuie să pleci pentru nişte 
afaceri. Las-o să fiarbă în suc propriu, că n-o să-i strice. 
După patruzeci şi opt de ore te întorci la hotel şi o duci 


direct în pat. lar din acel moment, nu cred că o să mai ai 
necazuri cu ea. 

Grenville îi promise că va ţine cont de sfaturile lui. 

Acum, în loc de răspuns la întrebarea văduvei, se 
mulţumi să ridice din umeri. 

— Am un venit personal dintr-o moştenire a familiei 
Grenville, care-mi permite să trăiesc destul de bine. 
Momentan, lucrez pentru un american bogat, pe cale de a 
demara o afacere imobiliară. Mă întâlnesc cu tot felul de 
oameni de afaceri plictisitori, încercând să-i conving să 
finanţeze acest proiect, zâmbi englezul. Asta face să treacă 
timpul şi, cine ştie? Aş putea găsi vreunul, în cazul în care 
aş primi un procentaj interesant. 

— Şi în ce constă acest proiect? vru să ştie Helga. 

— Nimic care să te poată interesa, răspunse 
Grenville, urmând sfaturile lui Archer. Şi-apoi, cum aş putea 
vorbi despre afaceri, în prezenţa unei femei încântătoare? 

Sosi doamna Tonnelle cu puiul. Helga intui că are în 
faţă cea mai delicioasă masă la care a fost invitată 
vreodată. 

Mâncă, lăsându-l pe Grenville să vorbească. Abia 
dacă-l asculta. Era cu gândul la ce spusese el. O afacere 
imobiliară? Ea avea atâţia bani! Ar fi putut participa la 
proiect, punând în acelaşi timp mâna pe acest bărbat care 
o intriga. 

— Acest proiect imobiliar, Chris. Nu e ceva care m-ar 
putea interesa? 

Grenville îşi stăpâni un zâmbet. Bine o mai cunoştea 
Archer pe această femeie! 

— Cu siguranţă, nu. Rolfe Electronics îţi ocupă tot 
timpul. Nu... Nu-i ceva pentru dumneata. 

— De unde ştii? protestă Helga. Dimpotrivă, m-ar 
putea interesa! 

— Nu pot vorbi despre el, fără permisiunea şefului 
meu. Îmi pare rău, Helga, asta este, dar te pot asigura de 
pe acum că n-ai obţine niciun avantaj din afacere. 

— Foarte bine, mormăi ea, încruntându-se. 


Grenville se apucă să-i povestească istoria pădurii 
Fontainebleau, însă ea nu-i acordă atenţie. Proiectul acela 
imobiliar îi trezea curiozitatea şi se simţea frustrată, exact 
cum prezisese Archer. Dacă afacerea era interesantă, 
investiţia îi putea oferi o nouă arie de activitate, putând 
totodată - cel mai important - să i-l aducă pe Chris. 

Ajunseră la P/aza-Athânee. 

— Din nefericire, se prefăcu decepţionat Grenville, 
însoţind-o în hol, acum am întâlnire cu patronul meu. Am 
petrecut o seară minunată şi îţi mulţumesc pentru 
companie. 

Observată atent de către Patterson, aşezat într-unul 
dintre separeuri, Helga se uită fix la Grenville. 

— Eu îţi mulţumesc, murmură ea. A fost, într-adevăr, 
fabulos. Ce pui grozav! 

Grenville o însoţi până la uşa ascensorului, unde îi 
sărută mâna, privind-o lung, după care o părăsi. 

Intrată în apartament, Helga se dezbrăcă şi se băgă 
în pat. Era ora douăzeci şi trei. Se simţea destinsă, fericită. 

Era îndrăgostită de acest bărbat. Privirea pe care i-o 
adresase la despărţire, în faţa ascensorului, îi spunea că şi 
el o iubea. Niciun bărbat, gândea Helga, nu putea privi 
astfel o femeie, dacă nu era îndrăgostit de ea. Ignora însă 
măiestria lui Grenville în arta seducţiei. 

Cuibărită în pat, avu un moment de panică, 
amintindu-şi că Grenville nu pomenise nimic de vreo 
întâlnire pentru a doua zi. Simplul gând de a rămâne în 
Paris fără el o demoraliza. Fără el, Parisul nu însemna 
nimic! Calm, îşi zise ea. E îndrăgostit de mine. Mâine va 
telefona şi vom merge împreună într-un loc minunat... 
Numai că somnul nu venea, aşa că, în final, fu nevoită să 
apeleze la cele două somnifere. 

Se trezi târziu, după zece. Comandă cafeaua, apoi 
intră în baie. În timp ce se îmbrăca, auzi telefonul sunând. 
Ridică nerăbdătoare receptorul. 

— De la recepţie vă deranjăm, doamnă, auzi o voce 
politicoasă. Avem un mesaj pentru dumneavoastră. Pot să 


vi-l trimit? 

Dezamăgită că nu era Grenville, răspunse sec: 

— Da. 

Închise. Câteva minute mai târziu, se prezentă un 
comisionar, cu un buchet de trandafiri şi un plic. Mesajul o 
cufundă într-un abis al disperării: 

O afacere plictisitoare mă obligă să plec din Paris. 
Seara petrecută împreună mi-a lăsat o amintire 
emoţionantă. Aş putea spera să ne revedem peste două 
Zile? Chris. 


Două zile! 
Exista însă o speranţă! El spera să o revadă! Trebuia 
să-l aştepte! 


Se duse la fereastră, contemplând şirul de maşini sub 
soarele strălucitor. Nici urmă de primăvară pentru ea în 
următoarele două zile. 

Intr-adevăr, cele două zile reprezentară pentru ea 
exact purgatoriul pe care Archer îl prevăzuse. Loman îi 
propuse să-i însoţească, pe el şi pe Winborn, la Versailles, 
să vadă un teren pentru o nouă fabrică. In lipsă de altceva 
mai bun, se duse. Petrecută ziua discutând despre 
amplasament, cu un oarecare secretar de stat. Helga nu 
simţea niciun entuziasm. Se gândea tot timpul la Grenville. 
Înaltul funcţionar îi invită la cină, înaintea semnării 
acordului şi, din nou, în încercarea de a scăpa de 
singurătate, Helga se întâlni cu ei la restaurantul de la 
Plaza. 

În ziua următoare, Loman, Winborn şi cu ea luară 
prânzul împreună cu prim-ministrul francez. Altă plictiseală 
de moarte, timp în care se întreba ce făcea Grenville, dacă 
se gândea la ea aşa cum ea nu-şi putea lua gândul de la el. 
Seara, mâncă singură, luă două somnifere, spunându-şi că 
a doua zi avea să-l revadă. 

Grenville părăsise Parisul, ducându-se să petreacă 
două zile plăcute la hanul Hostellerie du Château, la Fere- 
en-Tardenois, unde mâncă bine şi vizită nişte vechi câmpuri 
de luptă din secolele al XIV-lea şi al XVIII-lea. Se simţea 


bine singur, încântat de ideea de a-i toca banii lui 
Patterson. La Helga nici nu-i trecu prin cap să se 
gândească. 

Se întoarse la P/aza-Athenee pe la unsprezece, la 
două zile de la plecare. Din cameră, îi telefonă lui Archer. 

— Haide, acum du-te şi câştigă partida. Am vorbit cu 
Patterson. Începe să devină nerăbdător, spuse Archer, 
explicându-i lui Grenville, detaliat, cum să procedeze cu 
Helga. 

Acesta promise să ţină cont de sfaturi, adăugând: 

— Jack, necazul este că încep să rămân fără bani. 

— Despre asta va trebui să discuţi cu Patterson, i-o 
întoarse Archer. Eu nu pot face nimic. 

Grenville se duse să bată la uşa lui Patterson. Îl găsi 
împreună cu Shappilo, studiind o hartă mare a Corsicăi. 

— Ce s-a întâmplat? întrebă americanul, pe un ton 
agresiv. Unde dracu’ ai dispărut în astea două zile? 

Englezul se aşeză zâmbind pe fotoliu. 

— Am aţâţat focul sub o pereche de fese, răspunse. 
Jack şi cu mine am discutat problema. A fost de acord să 
lipsesc patruzeci şi opt de ore, pentru a o lăsa pe tipă să 
fiarbă puţin. În seara asta voi culege roadele. 

— Nu-i rău deloc, domnule Patterson, observă 
Shappilo. 

Americanul mârâi. 

— Ce-o să se întâmple în seara asta? 

— Îi voi vorbi despre proiectul „Blue Sky“, după care 
o voi tăvăli prin pat. 

Patterson se gândi, dând apoi din cap. 

— Pare în regulă. Şi pe urmă? 

Grenville ridică braţele. 

— Depinde. Cred că va muşca momeala, însă nu se 
ştie niciodată. Important este cum va începe operaţiunea. 
Se poate să accepte de prima dată. Dacă nu, voi continua 
să mă ocup de trupul ei. Ce pot să vă asigur, domnule 
Patterson, este că în zece zile veţi avea banii. 

— Bine. De acord, mârâi Patterson, scoțând un nor de 


fum din trabuc. E treaba ta... aşa că, vezi să reuşeşti. 

— Asta vreau şi eu, numai că a apărut o problemă de 
bani, domnule, zise dezinvolt Grenville. Cei cinci mii de 
franci ai dumneavoastră s-au dus. Dacă doriţi să continuu 
operaţiunea, mi-ar mai trebui încă pe-atât. 

Patterson îl fulgeră cu privirea. 

— Nu mai pupi un ban în plus de la mine, Grenville! 
N-ai decât să te finanţezi singur! O să-ţi capeţi partea când 
vom încheia afacerea, dar până atunci, plăteşte singur! 

— Din nefericire, declară Grenville, nu am cu ce. 
Credeam că ne-am înţeles asupra acestui punct. Ori îmi mai 
daţi cinci mii de franci, ori afacerea cade... nu-i aşa de 
complicat. 

Chipul americanului deveni violet. 

— Ce dracu’ ai făcut cu banii pe care ţi i-am dat? lătră 
americanul. Vreau un decont. 

— Vi-| pot oferi, îl asigură Grenville şi se ridică. Vă 
spun cinstit, domnule Patterson, când sunt în joc două 
milioane de dolari, atitudinea dumneavoastră mi se pare 
cel puţin ciudată. Doriţi, poate, să dăm uitării întreaga 
afacere? Mai am în vedere şi altele, iar aceste discuţii 
despre bani mă terorizează. 

După o ezitare scurtă, Patterson se uită mai întâi la 
Shappilo, care dădu din cap, apoi scoase portofelul. 
Numără şase bancnote de cinci sute de franci, pe care-i 
puse pe masă. 

— Asta-i tot ce mai storci de la mine! 

Grenville clătină din cap, cu un aer întristat. 

— Ce păcat! Foarte bine, domnule Patterson, să nu 
mai vorbim despre asta. Veţi găsi, cu siguranţă, pe 
altcineva. Am spus cinci mii, cinci mii rămân, declară 
englezul hotărât şi se întoarse, zâmbindu-i lui Shappilo. Voi 
pleca în această după-masă. Am o propunere interesantă la 
Madrid: o văduvă extrem de bogată, care doreşte să 
cumpere un castel, aruncă el pastila, ridicând din umeri. 
Biata Helga Rolfe! Pentru mizerabila sumă de două mii de 
franci, va pierde un amant. Sau, cum obişnuiesc să spun: 


ceea ce o femeie pierde, câştigă alta, spuse el şi se 
îndreptă către uşă, făcându-i semn cu mâna americanului. 
La revedere, domnule Patterson! 

— Hei, stai puţin! 

Grenville se opri, ridicând mirat sprâncenele. 

— Uite-ţi cei cinci mii de franci, fir-ar să fie! Descurcă- 
te...! 

Americanul puse pe masă încă patru bancnote de 
cinci sute de franci, pe care Grenville le luă, privindu-l lung. 

— Cred că v-am spus o dată pentru totdeauna, 
domnule Patterson. Niciodată să nu mă ameninţaţi. Sunt 
obişnuit să reuşesc. 

Cu aceste vorbe, lansate ca o replică de final de 
scenă, părăsi apartamentul. 


3 


recuse puţin de ora nouă când chelnerul de etaj îi 

aduse doamnei Rolfe micul dejun. Pe platou se afla şi 

un plic închis. Fără să mai aştepte plecarea celui care 
servea, îl desfăcu, găsind înăuntru următorul mesaj: 

În caz că nu intervine vreo contramandare din partea 
ta, ți-aş putea bate la uşă la ora 20:30? Frumusețea, 
încântătoarea ta companie mi-au lipsit. Chris. 

Extazul o învălui. În timp ce-şi bea cafeaua, mintea ei 
lucra de zor. 

Astă seară! gândi ea. 

De data asta, avea să ia hăţurile în mână. Gata cu 
micile cârciumi lăturalnice. Aveau să ia masa de seară aici, 
în apartament, după care...! 

Avea la dispoziţie întreaga zi, pentru pregătiri. O cină 
rafinată servită aici, fără personal, la naiba cu bârfele, iar 
Chris, în patul ei! 

Telefonul începu să sune. Era Winborn, care o anunţa 
că el, împreună cu Loman se întorceau la Versailles. 
Doamna dorea să-i însoţească? 

Cui îi păsa de un teren la Versailles? Era primăvară la 
Paris, ce naiba! 

— Mă doare capul, Fred, aşa că ai putea să te ocupi 
singur de asta, îi răspunse aspru şi închise. 

Sună la coaforul de la P/aza-Athenee, rugându-l să 
urce la ea, la ora cincisprezece. 

— Voi avea nevoie şi de cosmeticiană, adăugă Helga. 

— Sigur că da, doamnă Rolfe. 

Făcu o baie şi, lungită în apa parfumată, gândul îi fugi 
la Grenville. Astă seară! Închise ochii, imaginându-şi cum 
avea s-o îmbrăţişeze cu blândeţe, buzele lui căutându-le 
pe-ale ei. Lăsă să-i scape un geamăt de plăcere. 

Mai târziu, îmbrăcată într-un taior-pantalon bleu- 


deschis, telefonă la recepţie, cerând să-i fie trimis şeful 
restaurantului. 

Când acesta sosi, îi spuse: 

— Aş dori o cină cu două tacâmuri, aici. O masă 
deosebită. Ce propuneţi? 

— Totul depinde de ceea ce veţi dori, doamnă, replică 
şeful restaurantului. Dacă mi-aţi putea oferi o indicație... 
Peşte, came, pasăre? 

— Vreau o masă deosebită, repetă Helga, 
nerăbdătoare. Nu am nevoie de personal. O cină pe care să 
o pot servi eu, dar să fie impecabilă. 

— Sigur că da, doamnă. Deci, v-aş propune o cremă 
de homar şi un medalion cu fudulii, bineînţeles platoul cu 
brânzeturi şi poate o băutură răcoritoare şampanizantă. 
Medalionul de vițel este una dintre specialităţile noastre, 
putând fi ţinut la cald pe un reşou. In felul acesta nu veţi 
avea nevoie de serviciu. 

Helga dădu din cap. 

— Dacă asta este cea mai bună propunere pe care-o 
aveţi... 

— Vă asigur, doamnă, că nu veţi fi dezamăgită. De 
băut, doar şampanie. 

— Foarte bine. La ora opt. 

— La dispoziţia dumneavoastră, doamnă. 

Într-un mic local de pe malul stâng al Senei, Archer şi 
Grenville puneau ţara la cale. A 

— A venit ziua cea mare, zise Grenville. In seara asta 
mă culc cu ea. Am reuşit să storc încă cinci mii de franci de 
la mizerabilul ăla. lată partea ta. 

Îi întinse lui Archer două bancnote de cinci sute de 
franci, iar acesta, care-şi vedea economiile topindu-se, 
datorită vieţii scumpe din Paris, le ascunse lacom în 
buzunar. 

— Am citit toate hârtiile date de Patterson, reluă calm 
Grenville. Niciun om cu cap n-ar investi într-un asemenea 
proiect, nu? 

— Posibil, dar foarte puţin probabil. E ca şi cum ai da 


cu zarul, dar cu toate astea sunt sigur că Helga n-ar fi 
interesată. E prea deşteaptă ca să-şi bage banii într-o 
afacere ca asta. Aşadar, iată ce o să-i spui... 

Timp de o jumătate de oră, Grenville nu făcu decât să 
asculte, iar când Archer termină cu sfaturile, dădu din cap. 

— În regulă, m-am prins, şi pe urmă...? După ce va 
refuza? Ce facem? Ai vreo idee, Jack? 

— Am eu un plan, dar e prea devreme să vorbim. 
Culcă-te cu ea. Asta e cel mai important. Odată ajunsă în 
pat, e a ta. Şi-a mea, râse Archer. 

Pe la opt, în apartamentul doamnei Rolfe îşi făcură 
apariţia doi chelneri, care puseră pe o măsuţă rulantă un 
reşou pentru ţinut mâncarea caldă şi două frapiere cu sticle 
de şampanie la gheaţă. În vreme ce aceştia îşi vedeau de 
treabă, Helga, arzând de nerăbdare, se uita mereu la ceas. 
Purta un costum Dior din lână foarte elegant, de culoarea 
caisei. Bijuteriile erau simple: cercei şi brățări din aur. Arăta 
excepţional. Apăru şeful restaurantului şi făcu ultimele 
retuşuri. 

— Totul este pregătit, doamnă, declară el. Mâncarea 
poate aştepta caldă. Sunt sigur că veţi fi mulţumită. 

Helga încuviinţă. 

— Mulţumesc, spuse ea încet, întinzându-i o sută de 
franci. 

Omul se înclină, plecând. 

Se plimbă încoace şi încolo, continuând să se uite la 
ceas. Când limba mare ajunse la jumătate după ora opt, se 
auzi o bătaie în uşă. Se abţinu cu greu să nu alerge. 
Deschise. 

Într-un costum închis, de o croială admirabilă, 
purtând celebra sa cravată Eton, Grenville îi luă mâna, 
atingând-o cu vârful buzelor. 

— Eşti foarte frumoasă! exclamă el. Mi se pare că a 
trecut un secol de când nu te-am văzut! 

Pătrunzând în salon, dădu cu ochii de masa pregătită: 

— Helga, dar eu intenţionam să te duc... 

— Nu în seara asta, îl întrerupse Helga, cu vocea uşor 


gâfâită. E rândul meu. Să bem ceva, propuse ea şi îi arătă o 
măsuţă încărcată cu sticle de tot felul. Eu voi lua o votcă. 

— Este şi preferata mea, o asigură Grenville şi lăsă pe 
un scaun servieta pe care o adusese cu el, apucându-se să 
pregătească băuturile. Ai făcut turul magazinelor? Ai 
cumpărat întregul Balmain? zâmbi Chris. 

— Nu. Am vizitat un teren nenorocit, împreună cu doi 
colegi siniştri. Dar tu? 

Grenville zâmbi. 

— Exact acelaşi lucru. 

Duse paharele pe masă şi, pentru că Helga tocmai se 
aşeza, îşi trase şi el un scaun alături. 

— Ce avem bun de mâncare? 

Helga sorbi o gură de votcă şi răspunse: 

— Ceva la fel de bun ca mâncărurile pe care mi le 
pregăteşte Hinkle. 

— Hinkle? 

— Bătrânul şi fidelul meu majordom, pe care l-am 
lăsat la casa mea din Florida. Face nişte omlete divine. 

Grenville nu manifesta niciun interes pentru bătrânii 
şi fidelii majordomi. 

— Dar nu mi-ai zis ce avem la cină. 

— Se vede că ţi-e foame. 

Şi îi adresă zâmbetul ei fermecător. 

— Da. Abia m-am întors de la Nisa. Nu sunt capabil să 
înghit grozăviile care se servesc în avion, aşa că nu am 
mâncat nimic toată ziua. 

În realitate, se oprise şi mâncase ceva uşor, însă, ca 
întotdeauna, nu rezistase plăcerii de a vedea o femeie 
compătimindu-l. 

— Nisa? Ador sudul Franţei. Termină-ţi băutura şi vom 
mânca imediat. 

Helga nu-l pierdea din ochi, în timp ce el degusta 
homarul. Pentru nu ştiu a câta oară îşi repeta că avea lângă 
ea un bărbat realmente senzaţional! Are acel nu-ştiu-ce, 
fermecător, medita ea, pe care niciunul dintre tipii 
cunoscuţi de mine până acum nu l-a avut vreodată. 


— Povesteşte-mi despre Nisa, îi ceru ea, când 
terminară de mâncat. 

— Ca să-ţi spun adevărul, Helga, aş fi avut nevoie de 
sfaturile dumitale. S-ar putea să fiu nevoit să plec până în 
Arabia Saudită şi, sincer să fiu, n-am niciun chef. 

Perspectiva acestei plecări îi cauză un adevărat şoc 
femeii. Rămase cu ochii la el, crispată. 

— În Arabia? Pentru ce? 

Apoi chibzui: „Dumnezeule! Oare îl voi pierde?“. 

— Este o poveste destul de lungă, dar, dacă nu te 
plictisesc, am să ţi-o relatez, răspunse Chris şi servi din 
crema de homar. Este cu adevărat delicioasă. Nu mai guşti 
şi tu? 

Helga clătină din cap. 

— Vorbeşte-mi despre Arabia Saudită. 

— E vorba de un proiect ridicol. Ca să înţelegi mai 
bine, îţi voi povesti începuturile acestei afaceri. În Anglia, 
primesc o rentă, de pe urma unei moşteniri de la tatăl meu, 
minţi el. În urmă cu câtva timp, asta însemna ceva bani, 
însă astăzi nu mai reprezintă mare lucru. Când lira sterlină 
era o monedă solidă, mă descurcam bine, dar din cauza 
ratei de schimb actuale, mărturisesc că nu prea mă 
descurc, mai ales cu gusturile mele, aşa că am acceptat 
această muncă tâmpită, propusă de un promotor imobiliar 
american. E cel mai plictisitor om din lume. Visează să 
instaleze campusuri de vacanţă în zonele însorite ale 
Europei. Pentru asta are nevoie de bani. Şi-a băgat în cap 
că aş putea să-i fac rost de ei. Am intrat în legătură cu 
câţiva mari oameni de afaceri, care nu au fost însă 
interesaţi. Acum îşi închipuie că, dacă tot există atâţia bani 
în Arabia Saudită, cei de-acolo se vor înghesui să-i facă 
propuneri. Sunt sigur că visează cai verzi pe pereţi, însă 
ţine morţiş să mă duc acolo. Se oferă să-mi plătească 
voiajul, plus o sumă frumuşică, de cheltuială, încheie Chris 
şi împinse deoparte farfuria, ridicând din umeri. Mi-e teamă 
că voi fi nevoit să mă duc. 

Se ridică de la masă, luă farfuriile şi se apucă să 


servească medalionul de vițel. 

— Mi se pare delicios, o flată Chris, punând pe masă 
farfuriile calde. Ai avut o idee excelentă să ne servim 
singuri. 

În tot acest timp, Helga se gândea. Mai avea doar 
cinci zile de petrecut în Franţa, înainte de întoarcerea la 
Paradise City. Îi era greu să suporte gândul de a rămâne 
singură, o dată cu plecarea lui Grenville în Arabia Saudită. 

Se forţă să zâmbească. 

— M-am gândit eu că o să-ţi placă. Vorbeşte-mi 
despre proiect, Chris. 

Muşcă momeala, gândi el, mulţumindu-se să dea din 
mână. 

— Nu este ceva care te-ar putea interesa, pe 
dumneata sau pe altcineva, o asigură Grenville, începând 
să mănânce. Mmmm... De-a dreptul delicios! 

— Vreau să ştiu tot! 

Vocea văduvei, devenită brusc stridentă, îl făcu să 
tresară. 

— De acord, chiar acum. De altfel, am toate hârtiile 
cu mine. 

Arătă cu capul spre geanta de pe fotoliu. Primul său 
pas greşit. 

Archer îl avertizase să fie extrem de prudent, însă în 
faţa hotărârii manifestate de Helga, afişase o siguranţă de 
sine prea mare. 

Femeia îl privea fix, pe când el schiţa un zâmbet 
încrezător. În mintea ei clipi o luminiţă roşie. Grenville 
fusese pus în gardă de către Archer că era pricepută şi 
simţea imediat când era vorba de o cursă, iar acesta o 
cunoştea la perfecţie. Avertismentul trebuia luat în serios, 
numai că Grenville, atât de obişnuit cu tot felul de femei 
bogate, dar proaste, nu-l luase în seamă. 

Deja, Helga se întreba dacă nu era acesta preludiul 
vreunei escrocherii, însă uitându-se la Grenville, care 
mânca abordând o plăcere evidentă, îşi spuse că era, 
probabil, prea bănuitoare. Numai că luminiţa roşie se 


declanşase. Îl dorea pe acest bărbat. Îl dorea în patul ei. 
Dar dacă era o capcană? 

Prefăcându-se că vrea mai multe amănunte, întrebă 
într-o doară: 

— Proiectul acesta va fi la Nisa? 

— Nu, la Vallauris. Altfel, e vorba de un teren superb, 
cu o vedere magnifică. 

— Câte hectare? 

Grenville habar n-avea, aşa că ridică din umeri. 

— Totul e notat pe planuri, dar haide să ne bucurăm 
de cina asta, Helga. Nu ştiam că au aici o bucătărie atât de 
rafinată. Mai doreşti puţin? 

Turnă şampanie în pahare. 

— Pentru mine nu, mulţumesc. 

Simţea ochii ei albaştri aţintiţi asupra sa şi asta îl 
făcea nesigur. 

— Renunţă la aerul acesta atât de serios, Helga, 
murmură Chris. Ţi-am spus doar că e un proiect care nu te- 
ar putea interesa, după cum sunt sigur că noul rege al 
Arabiei Saudite nu va investi nici măcar un dolar. 

— Cine e americanul pentru care lucrezi? Cum îl 
cheamă? 

Grenville avu o ezitare. 

— Cum îl cheamă? Joe Patterson. Trebuie să spun că 
locuieşte tot în acest hotel. 

— Unul mic şi gras, cu chipul ciupit? 

Îl lăsă cu gura căscată. 

— El este. Cel mai plictisitor om din lumea asta. 

— L-am văzut. Cât vrea pentru ridicarea acestui 
campus de vacanţă? 

Impresia neplăcută a lui Grenville fu aceea că 
iniţiativa nu-i mai aparţinea. Femeia asta care-l privea în 
ochi începea să-l neliniştească. 

— Două milioane de dolari, răspunse râzând. După 
părerea lui, suma i-ar ajunge să cumpere terenul şi să 
ridice construcţia, numai că, în ziua de azi, cine ar băga 
două milioane de dolari, în afara vreunui nebun? se 


strâmbă Grenville. Evident, pentru mine ar fi ideal. Primesc 
două procente, iar banii ăştia nu mi-ar fi de prisos. 

Încă o dată, luminiţa roşie clipi în creierul femeii. 

— Mda, înţeleg de ce eşti atât de interesat, Chris. 

Ea sorbi o înghiţitură de şampanie. 

— Drept să spun, nu sunt sigur că voi ajunge la un 
rezultat, dar voiajul în Arabia Saudită ar putea fi amuzant. E 
o ţară pe care n-o cunosc deloc. 

— Ai relaţii pe-acolo? 

Curiozitatea, insistența din glasul ei îl încurcară şi mai 
tare pe Grenville. 

— Cred că s-o fi ocupat Patterson. 

Helga dădu din cap, lăsând cuțitul şi furculiţa 
deoparte. 

— Mai serveşte-te, Chris. Sunt convinsă că eşti leşinat 
de foame. 

— Ce să zic... e atât de bun... 

Se întoarse la reşou, în vreme ce Helga îşi aprindea o 
ţigară. 

— Un sat de vacanţă? Poate că n-ar fi o investiţie 
tocmai rea. Două milioane? La Vallauris? Şi care ar fi 
condiţiile domnului Patterson, în caz că s-ar găsi cineva 
care să vină cu banii? 

Grenville o privi fix, apoi reveni la masă cu farfuria 
plină şi se aşeză. 

— Oferă o dobândă de douăzeci şi cinci la sută. 

— Mi se pare extrem de generos, în condiţiile în care 
băncile ar da împrumutul cu o dobândă mult mai mică. 

_ El ridică din umeri. Şi-ar fi dorit ca ea să tacă puţin. 
Incerca să se bucure de mâncare. 

— Habar nu am, Helga. 

— Dar legat de controlul gestiunii? 

— Din cât am reuşit să-mi dau seama, intenţionează 
s-o păstreze, dar de ce să-ţi baţi capul cu asta? Nu este 
nimic interesant pentru tine. 

Urmă o tăcere lungă, care-l făcu să nu se simtă în 
largul lui. Mânca, aruncându-i priviri furişe. Ea rămânea 


nemişcată, cu chipul impenetrabil şi ochii albaştri pe 
jumătate închişi. 

— Ascultă-mă, Helga. 

Ea ridică mâna, cu un gest de nerăbdare. 

— Mănâncă acolo, Chris... Lasă-mă să gândesc. 

Tonul categoric al vocii ei îl făcu pe Grenville să-şi 
piardă brusc pofta de mâncare. Impinse deoparte farfuria. 

— Ai acolo brânză şi ceva de băut, o auzi. Serveşte- 
te. 

— Şi dumneata? 

— Cafea, te rog! 

El se ridică, hotărând, cu inima strânsă, să renunţe la 
brânză, turnă cafea în două ceşti şi se întoarse la masă. 
Întrezărea o schimbare la Helga însă nu reuşea să-şi dea 
seama în ce sens. O simţea acum undeva, departe, iar 
chipul i se înăsprise. 

— Arată-mi hârtiile, Chris! 

Cu patruzeci de minute mai devreme, Helga se 
simţea torturată de dorinţa fizică. Ziua întreagă se gândise 
la acest bărbat, dar, cum era din ce în ce mai sigură că 
încercau s-o tragă în piept, dorinţa se estompa. 

Cunoscând-o atât de bine, Archer îl prevenise pe 
Grenville: „În caz că ar bănui vreo şmecherie, cred că sexul 
ar trece pe planul doi“. 

lar acum, sexul trecea efectiv pe locul doi. 

— Eşti sigură că vrei să-ţi baţi capul cu asta? 

Senzaţia pe care o avea Grenville era una neplăcută, 
şi anume că ea începea să-l domine, iar asta îl speria. Toată 
viaţa, până acum, ştiuse să fie stăpânul femeilor care se 
îndrăgosteau de el. 

— i-am cerut să-mi arăţi hârtiile alea, Chris! 

Încă o dată, în glasul ei vibra accentul acela metalic. 

Puțin agitat, pierzându-şi sângele rece, Grenville 
deschise servieta, scoțând din ea pliantul colorat, împreună 
cu planul. 

— la-ţi ceva de băut. Pentru mine, nimic, spuse Helga 
şi, instalându-se comod, se şi apucă să studieze pliantul, 


apoi planul, în vreme ce Grenville, sigur acum că pierduse 
controlul asupra situaţiei, îşi turnă un coniac. 

— O să vezi... începu el, însă fu redus la tăcere, cu un 
gest nervos. 

— Lasă-mă să citesc aceste documente, mai întâi! 

Işi tăie o bucată de brânză şi o mâncă. Cu paharul în 
mână, se duse la fereastră şi trase draperiile, contemplând 
strada. Femeia asta, încercă să se pună singur în gardă, 
avea să fie dificilă, dar se gândi şi la întorsătura pe care 
aveau s-o ia evenimentele. Cu toate că-şi pierduse 
încrederea în el, era încă sigur că, odată ajunşi în pat, totul 
avea să meargă bine. 

Intr-un târziu, ea lăsă deoparte documentele. Mintea 
ei ascuţită întorsese pe toate părţile proiectul care, cu toate 
că n-avea să fie realizat vreodată, avea s-o ajute să 
păstreze acest bărbat, atât de important pentru ea. Era 
incredibil de uşor. 

— Ar putea fi interesant, opină ea. Hai să discutăm 
puţin despre el. 

Se instală pe canapea, iar Grenville veni să se aşeze 
lângă ea. 

— Am o grămadă de bani şi sunt de părere că trebuie 
fructificaţi întotdeauna. Dacă domnul Patterson e gata să 
plătească o dobândă de douăzeci şi cinci la sută pentru 
două milioane... ei, da, ar putea fi interesant. 

Grenville făcu ochii mari. 

— Dar, Helga! Dragă prietenă, doar n-ai... 

II opri cu un gest: 

— Două milioane de dolari nu reprezintă nimic pentru 
mine, iar pentru tine ar fi excelent, căci ţi-ai putea primi 
cele două procente. lată ce îţi propun. Vom merge să 
vizităm împreună terenul de la Vallauris. Ador Coasta de 
Azur. Va fi distractiv şi, în plus, vom face o afacere bună. 
Vom petrece două sau trei zile la Cannes. La hotelul Carlton 
e întotdeauna admirabil. Să nu-ţi faci probleme legate de 
cheltuieli; lasă-mă pe mine să mă ocup. Spune-i domnului 
Patterson al tău că sunt interesată şi că m-ai convins să 


vizitez locul. În felul acesta, în caz că afacerea se 
realizează, îţi vei putea primi comisionul, chicoti Helga şi-l 
bătu pe braţ. Vom lua avionul de 22:30, mâine. Ce spui? 

Rămas cu gura căscată, Grenville dădu din cap. 

— Ar fi minunat. Mă duc să-l anunţ pe domnul 
Patterson. O să fie încântat. 

— Nu mă îndoiesc, rosti ea sigură, iar ochii săi 
albaştri aveau sclipiri de oţel. Foarte bine, Chris, totul a fost 
grozav, dar am avut o zi obositoare. Dă-mi voie să mă ocup 
de toate. Ne întâlnim mâine seară la şapte, în hol. Şi vom 
lua amândoi avionul de Nisa. 

Realiză cu stupoare că ea tocmai îi dădea liber. 

— Speram... îndrăzni, dar, văzând-o că se ridică, tăcu. 

— Mai târziu, Chris... Pe mâine. 

Vru să-şi recupereze pliantul şi documentele, însă ea 
îl opri, sec: 

— Nu, lasă-le. Vreau să le mai studiez. Noapte bună, 
Chris. Sunt sigură că ne vom distra. 

Pentru prima oară în cariera lui de gigolo, Grenville se 
simţea dominat total. Îi sărută mâna, după care, răvăşit, 
părăsi apartamentul. Pe culoar, rămase locului o bună 
bucată de vreme până să-şi revină şi să intre rapid în 
camera lui. Îi telefonă lui Archer, relatându-i în amănunt 
cum decursese seara. 

Auzi în receptor oftatul exasperat al acestuia. 

— Şi doar îţi spusesem că nu e tâmpită! exclamă 
Archer. Te-am avertizat! Ai stricat totul! Acum ştie că e 
vorba de o cursă! 

— Dar mă ia cu ea la Vallauris, mâine! protestă 
Grenville cu glas strident. Dacă ştie că-i vorba de o 
măgărie, de ce ar face-o? 

— Asta dovedeşte că n-o cunoşti deloc, dar o să-ţi dai 
seama, i-o întoarse acru Archer. Tot ce o interesează e 
fizicul tău. Acum, ascultă-mă, Chris, fă exact ce vrea Helga. 
Nu discuta cu ea. Fă-i pe plac. Planul meu începe să 
încolţească. 

— Ce plan, pentru Dumnezeu? 


— Lasă-mă câteva zile, şi nu uita: niciodată să nu te 
consideri mai şmecher decât Helga. Este o femeie 
deosebită. 

Tăcu un timp, apoi continuă: 

— Numai eu pot. Fă ce vrea ea; cât despre restul, 
lasă-mă pe mine să mă ocup. 

Archer închise telefonul. 

x 


x x 


Aflat pe balconul camerei sale de la Carlton, din 
Cannes, Grenville îşi bronza chipul la soarele arzător. 
Contempla animația de pe promenadă. Pentru prima oară 
în viaţa lui de gigolo, se simţea nesigur şi nefericit. 

Cu o seară înainte, la Paris, se întreţinuse cu 
Patterson, anunţându-l că Helga dorea să vadă terenul de 
la Vallauris. Americanul, rânjind cu gura până la urechi, îl 
bătuse pe umăr. 

— Aşadar, muşcă momeala! Bună treabă, Grenville! 
Când o să vadă zona, în mod sigur se va entuziasma! E 
nemaipomenit! Uite ce o să faci: cum ajungi la Cannes, îi 
telefonezi lui Henri Léger. E în cartea de telefon. El se 
ocupă de vânzarea terenului. O să vă ducă acolo pe 
amândoi. Cum va vedea locul, afacerea va fi în mâna 
noastră! 

Grenville sperase s-o vadă pe Helga, însă de la 
recepţie i se comunicase că doamna Rolfe era ieşită şi nu 
se ştia când avea să se întoarcă. 

După o zi tristă şi însingurată, petrecută colindând 
prin Paris, Grenville se afla în camera lui când îi telefonă 
Helga. Era ora şase. _ 

— Ne întâlnim peste o oră, Chris, îi zise ea repede. În 
hol. Totul e aranjat. la-ţi cu tine îmbrăcăminte suficientă 
pentru o săptămână. 

Niciodată până acum nu primise ordine de la o 
femeie. Încercă să se impună. 

— Helga, eu... 

— Mai târziu, Chris, îl întrerupse ea. Nu sunt singură. 


Şi-i închise telefonul. Apoi sună Archer. 

— Cum merge? întrebă acesta. 

— Dumnezeu ştie! răspunse Grenville. Devine 
autoritară. Nu ştiu cât o mai suport. Mă tratează chiar ca pe 
un gigolo! 

Remarca îl făcu să râdă pe Archer. 

— Păi nu asta eşti? Calmează-te! Planul meu începe 
să capete contur. Sună-mă, cum ajungi la Carlton. Şi mai 
ales, nu uita, Chris. Eşti un gigolo. Bag-o în pat! 

Enervat, Grenville închise telefonul. 

Totuşi, la ora şapte, se afla în hol, cu valiza în mână. 
Ştia că dintr-un separeu îl urmărea Patterson, cu un pahar 
de whisky în mână. Apăru Helga, însoţită de directorul 
hotelului. Urmară bacşişuri, strângeri de mână, timp în care 
Grenville aştepta. 

Într-un târziu, ajunse lângă el, zâmbind. 

— Hai să mergem, Chris. 

Izbucni în râs. Părea întinerită, minunată, plină de 
viaţă. 

Un Cadillac cu şofer îi aştepta. Helga flecări tot 
drumul, până la aeroportul Orly. Petrecuse o zi îngrozitoare 
în compania colegilor ei. 

— Câtă tevatură mai fac şi bărbaţii ăştia pentru 
cumpărarea unui teren! exclamă ea, ridicând mâinile. Sunt 
încântată că n-o să-i mai văd! la spune-mi, Chris, ce ai făcut 
azi? 

Ce făcuse? Nimic, însă profitând de ocazie, se lansă în 
descrierea plină de amănunte a unei vizite, inventate, la o 
galerie de tablouri de pe malul stâng al Senei. Îşi dădu 
repede seama că ea nu-l asculta. 

La aeroport, doi hamali se repeziră să le ia bagajele. 
O stewardesă îi conduse în sala de aşteptare pentru 
pasagerii importanţi. Grenville se simţi ca un maimuţoi, se 
enervă şi, pentru prima oară, deveni conştient de puterea 
pe care i-o dădea doamnei Rolfe averea. În avion, două 
stewardese se învârtiră pe lângă ea, iar comandantul veni 
să-i sărute mâna, fără a-i acorda nici cea mai mică atenţie 


lui Grenville. Ea părea să-l cunoască, întrucât se interesă 
despre copii. Grenville descoperi că nu era nimic altceva 
decât un simplu figurant, şi deveni botos, însă, aparent, 
Helga nici nu băgă de seamă. Flecărea veselă, râdea şi 
părea foarte fericită. 

La aeroportul din Nisa îi aştepta un Mercedes. Şoferul, 
un om în vârstă, îşi scoase cascheta, la apropierea bogatei 
femei. Ea îi strânse mâna, interesându-se de sănătatea 
soţiei, în timp ce Grenville aştepta ca un manechin. 

Drumul până la Cannes nu dură decât douăzeci de 
minute. La Carlton, administratorul era deja în faţă, pentru 
a-i întâmpina. Îl salută impersonal pe Grenville, abia 
învrednicindu-l cu o privire, atunci când îl prezentă Helga. 

— Chris, mă simt obosită... pe mâine, spuse ea, 
lăsându-se condusă cu importanţă, în timp ce el lua 
ascensorul către camera sa. 

lar a doua zi, o dată cu micul dejun, primi şi un 
bileţel. 

Ce plictiseală! Sunt ocupată. Simte-te bine. Ne vedem 
în hol, pe seară, la nouă. Helga. 

Femeia asta începea să-l înfricoşeze. l-a spus că a 
vizitat terenul de la Vallauris. Îşi dădea acum seama de 
prostia pe care o făcuse minţind. Ea se aştepta s-o conducă 
acolo, iar el n-avea nici cea mai mică idee de locul acela! 
Trebuia să repare totul, repede. Sună imediat la biroul lui 
Henri Léger. 

— Domnul Leger lipseşte, îi răspunse o secretară. Se 
întoarce abia după-amiază. 

— Mă aflu aici din partea domnului Joe Patterson, 
care doreşte să cumpere un teren la Vallauris, explică 
Grenville. Mi-aţi putea spune unde se află acest teren? 

— Domnul Léger tocmai acolo s-a dus, răspunse fata. 
Este însoţit de doamna Rolfe. 

Grenville simţi un fior rece pe şira spinării. 

— Ah, foarte bine. Nicio problemă, îngăimă el şi 
închise. 

Îşi aduse aminte de avertismentul lui Archer: Să nu-ţi 


închipui vreodată că poți face pe isteţul cu Helga. 

In cazul acesta, gândi Chris, ei bine, vom juca aşa 
cum cântă ea. O să-mi iau revanşa după ce mă culc cu ea. 
Asta mi-a zis şi Archer de la bun început. Cel puţin, sunt 
acoperit. l-am tot repetat că proiectul e de rahat. 

Îi telefonă lui Archer. 

— Nu-i nimic grav, îl asigură Archer, după ce îi ascultă 
povestea. Deci, a descoperit că proiectul lui Patterson e o 
prostie, însă tu continuă să o interesezi. Fă pe neştiutorul. 
Acum trebuie să plec. In seara asta voi fi la hotelul C/arice. 
Ideea mea e aproape coaptă. Nu-ţi face probleme, Chris. O 
s-o uşurăm de două milioane de dolari. O fi ea şmecheră, 
dar cu mine nu se pune. 

Grenville îşi dorea din tot sufletul ca Archer să aibă 
dreptate. 

Seara, la nouă, se duse în hol, după ce-şi petrecuse 
ziua admirând vitrine, apoi înotând, fără nicio plăcere. 

Helga, în rochie de mătase turcoaz, cu etolă? de vulpe 
argintie, ieşi din ascensor, apropiindu-se. 

— Chris! Sunt moartă de foame! Mergem la Globul de 
aur. Ai avut o zi plăcută? 

Fără să aştepte răspunsul, ea ieşi din hotel, luând-o 
spre Mercedesul care aştepta. 

Ajunseră rapid la restaurantul care domina portul, 
unde Helga fu primită regeşte, spre deosebire de Grenville, 
care se simţea din ce în ce mai neimportant şi aştepta 
terminarea acelor linguşeli. 

— Soţul meu şi cu mine mâncam întotdeauna aici, 
declară Helga, luând loc la o masă de pe terasă. Putem să 
contăm pe Louis, gânguri femeia, apoi adresă un zâmbet 
şefului de sală care se învârtea pe lângă ea. Louis! Sunt 
încântată să te revăd! Dorim o cină perfectă. Ai mână liberă 
să alegi un meniu. 

— De ce nu felurile dumneavoastră preferate, 


3 Etolă - fâşie lată de blană, purtată de femei în jurul gâtului sau al 
umerilor (n.r.). 


doamnă? 

— Minunat. De ce nu? 

Grenville ezită. Spera să se poată afirma, însă 
siguranţa de sine i se volatilizase. 

— Foarte bine. 

— Alege vinurile, Chris. Eşti un cunoscător fin. 

Invitaţia îi permitea cel puţin să recapete puţină 
iniţiativă. Se apucă să examineze lista de vinuri, cu 
paharnicul alături, aşteptând. În clipa în care era gata să 
comande, Helga întrebă: 

— Jacques, v-a mai rămas din acel minunat Margaux 
'29 care-i plăcea atât de mult soţului meu? 

Paharnicul se înclină. 

— Doar două sticle, doamnă. Asta-i tot. 

— Ah, Chris! Trebuie să-l guşti. Au o pivniţă 
remarcabilă la Chevalier. 

Învins, umilit, Grenville lăsă lista de vinuri. 

— Cum doreşti, Helga. 

Era clar că îl domina cu autoritate. Un Margaux '29 
costa cel puţin cinci sute de franci, însă avea în minte sfatul 
lui Archer: fă ce spune ea! 

Ea îl privi, cu ochii scânteind. 

— Mă distrez la nebunie, Chris. Povesteşte-mi despre 
ziua pe care ai petrecut-o. 

— Ziua pe care am petrecut-o? Păi, m-am plimbat, m- 
am scăldat. Ţi-am simţit lipsa. 

Regretul îi plăcu doamnei Rolfe, care-l bătu uşor pe 
mână. 

— Şi tu mi-ai lipsit, dar mâine va fi altceva. Vom 
putea să ne distrăm. Mor de poftă să mă scald. 

— Dar tu, ce ai făcut? întrebă el, deşi ştia răspunsul. 

— Vorbim mai târziu despre asta. 

Privirea ei pătrunzătoare îl făcu să se simtă penibil. 

Savurară masa excelentă, flecărind despre tot felul 
de nimicuri. Grenville nu reuşi să strecoare vreunul dintre 
monoloagele sale, cu toate că ar fi dorit să-i vorbească 
despre Monaco şi familia princiară Grimaldi. Fără ca el să-şi 


dea seama, Helga conducea conversaţia, povestindu-i 
despre nenumăratele ei vacanțe la Cannes, însoţită de 
Herman Rolfe. 

Odată masa terminată, ea ceru: 

— Hai înapoi la hotel. 

Spre marea uşurare a lui Grenville, ea semnă nota 
pentru masă, lăsând şi un bacşiş regesc. 

— Eu eram cel care trebuia să te invite, Helga, 
protestă el slab, însă ea nu păru să-l audă. 

Ajunşi la hotel, urcară amândoi în apartamentul 
milionarei. Ea se duse pe balcon, contemplând marea, 
mulţimea, palmierii şi luminile. 

— Ador Cannes-ul, murmură văduva când Grenville 
veni lângă ea. 

— Aşa este. Un loc deosebit. 

Stătea lângă ea, neliniştit, stingher. 

— Şi acum, să vorbim despre afaceri. 

Se lăsă într-un fotoliu. 

Grenville regretă că Archer nu era prin apropiere. 
Femeia asta îl demoraliza. Nu mai cunoscuse în viaţa lui 
una cu un caracter atât de puternic sau să-i fie dat să audă 
un glas atât de tăios, să reziste unei priviri atât de directe. 

— Despre afaceri? Sigur că da, zise el şi se aşeză 
lângă ea. Doreşti să vorbim despre planul lui Patterson... 

Ea zâmbi. 

— Chris, ai multe calităţi admirabile, însă, în mod 
sigur, afacerile imobiliare nu reprezintă punctul tău forte. 

Grenville îşi încrucişă picioarele lungi şi deschise 
portţigaretul din aur, oferindu-i o ţigară. Helga luă una, 
urmată de el. Înainte de a răspunde, le aprinse pe 
amândouă: 

— Ai, fără-ndoială, dreptate. 

O văzu izbucnind în râs, cu capul dat pe spate. 
Admirând-o, Grenville o găsi de o frumuseţe rară. Gâtul ei 
avea o linie admirabilă. 

— Când mi-ai vorbit despre această promoţie, „Blue 
Sky“, spunându-mi că te interesează, am vrut să aflu câte 


ceva. leri, le-am ordonat oamenilor mei să facă o mică 
anchetă legată de Joe Patterson. lar în această dimineaţă 
m-am deplasat la Vallauris. Am să-ţi dezvălui ce am 
descoperit. Mai întâi, Patterson: a făcut cinci ani de 
puşcărie în America, pentru fraudă. Are foarte puţini bani, 
exact atât cât să facă impresie. Proiectul „Blue Sky“ 
reprezintă una dintre escrocheriile lui. Am fost, tot în 
această dimineaţă, la biroul cadastral din Vallauris. Acolo 
mi-au spus că acest teren este traversat de o serie de 
drumuri comunale şi deci nu se poate construi pe el. Léger, 
agentul imobiliar, e un nimeni. Asta, ca să-ţi dai seama, 
Chris, că s-au folosit de tine pentru o combinaţie dubioasă. 

Chris îşi căută batista, ştergându-şi palmele umede. 

— Ţi-am spus, Helga, nicio persoană cu cap... 

— Da. 

Mania asta a ei de a-l întrerupe mereu începea să-l 
enerveze. i 

— la, hai să-l dăm naibii pe Patterson. Imi pare rău 
pentru cei doi la sută ai tăi, din această pretinsă afacere, 
continuă ea. 

Grenville ridică din umeri. 

— Asta-i viața, nu? De altfel, nu prea am crezut prea 
mult în chestia asta, rosti el abătut, contemplând mulțimea 
de pe promenadă. Dar poate că ar trebui să merg până la 
capăt cu această comedie. Dacă Patterson chiar ține să mă 
trimită în Arabia Saudită, asta e o chestie de care aş putea 
profita. 

Socotise că face astfel o manevră abilă. Se uită la 
Helga, însă fulgerarea aspră din privirea ei îl aduse cu 
picioarele pe pământ. Se chinui să-i zâmbească. 

— Încetează să te mai gândeşti la Arabia Saudită, i-o 
tăie ea sec. Am o propunere pentru tine. 

— Pentru mine? Ce propunere? 

— Compania mea ţi-ar putea folosi talentele. Aş vrea 
să faci parte din echipa mea directorială. 

Grenville reuşi să rămână impasibil, numai cu preţul 
unui mare efort. 


— Dar nu mă pricep deloc la electronică. 

— Nu mă interesează. Vreau să devii asistentul meu 
personal, zise Helga şi îl luă de braţ. Nici nu-ţi poţi închipui 
de câte lucruri trebuie să mă ocup, iar cu tine alături, 
munca mea s-ar reduce la jumătate. Ce zici? 

lată-ne şi aici, gândi Grenville, simțind speranţa 
renăscând. li mângâie încheietura mâinii, cu vârful 
degetelor. 

— Sunt foarte tentat, dar explică-mi mai întâi... 
Asistentul tău personal? o întrebă Chris, adresându-i 
privirea lui cea senzuală, în care ştia să învăluie atât 
femeile mai în vârstă, cât şi pe cele mai tinere, şi care-şi 
făcea întotdeauna efectul. Cât de personal? 

— Foarte, foarte personal, Chris dragule, murmură 
Helga, ridicându-se. 

Urmând-o în cameră, Grenville îşi spunea că, de 
această dată, nu-şi compromisese definitiv afacerea. | se 


părea că-l şi aude pe Archer aplaudând în culise. 
x 


x x 


Soarele cald strecurat printre obloanele ferestrei o 
deşteptă pe Helga. Se întinse languros, suspină şi deschise 
ochii. Aruncând o privire ceasului de călătorie, văzu că era 
ora zece. 

Parcă niciodată nu dormise atât de bine. Se răsuci pe- 
o parte şi contemplă perna de-alături, mângâind-o. 

Grenville plecase pe la trei, spre disperarea ei, însă 
conveniseră de comun acord că era mai bine ca el să se 
întoarcă în camera lui, pentru a salva aparențele. 

Işi trecu degetele prin părul mătăsos. 

Ce amant! Cel mai bun din lume! 

Se arcui în pat, regretând că nu-l mai avea alături, 
visând la o nouă îmbrăţişare. 

Ce mai amant! 

Vreme de câteva minute, retrăi noaptea. Perfectă! lar 
asta se putea repeta, la nesfârşit! Acest minunat bărbat 
trebuia să devină soţul ei! Gândul de a trăi despărțită de el 


i se părea de neacceptat. Avea totul, frumuseţe, 
inteligenţă, talent, iar ca amant, era fără pereche! 

Prinsă în laţ! îşi spuse ea izbucnind în râs. Ei... şi de 
ce nu? Chris o iubea cu atâta ardoare, încât nu putea să nu- 
| adore. Ghicea asta din felul lui de a o privi, de a o 
mângâia. Sigur, trebuia să fie prudentă; n-avea voie să 
grăbească lucrurile. El era englez, deci manifesta o anume 
rezervă. Fără îndoială, avea prejudecăţi prosteşti şi se 
gândea că, dată fiind averea ei, nu putea spera s-o ia în 
căsătorie, însă asta se putea rezolva, era sigură. 

Dar nu la Carlton, asta cu certitudine. 

Se răsuci, reflectând şi, brusc, zâmbi. Bineînţeles! Vila 
de la Castagnola! Cuibul ideal pentru dragoste: ferit de 
ochii indiscreţi ai presei... Doar Chris şi cu ea. Locul ideal! 

Herman Rolfe, căruia îi plăcuse întotdeauna să 
petreacă o lună, chiar două pe an în Elveţia, cumpărase o 
vilă, situată în apropiere de Lugano, cu vedere superbă 
spre lac. Chiar în această vilă încercase Archer s-o 
şantajeze pe Helga, însă totul aparţinea trecutului. 
Cuibuşorul visat pentru o legătură discretă. 

Mintea ei intră în viteză. Existau câteva probleme de 
rezolvat. Mai întâi, urma să aibă nevoie de cineva discret 
care să se ocupe de vilă. Femeile din zonă s-ar apuca 
imediat să bârfească. Zâmbi iarăşi, luând perna în braţe. 

Hinkle! 

Acest bărbat dolofan, atât de bun, care-l îngrijise pe 
Herman Rolfe timp de cincisprezece ani, îşi transferase 
toată fidelitatea asupra ei, fiindu-i acum ca un adevărat 
tată. 

Sigur că da, Hinkle! 

Se repezi spre telefon, cerând la recepţie informaţii 
despre zborurile Miami - Geneva şi Nisa - Geneva. 

Îi telefonă apoi domnului Transel, care avea în grijă 
vila de la Castagnola. Îl rugă să se ocupe de deschiderea 
vilei şi de curățenie, ea urmând să sosească acolo peste 
două zile. Transel promise că se va ocupa imediat. 

În sfârşit, comandă cafeaua. 


De la recepţie o sunară să-i comunice orarul celor 
două zboruri. Ceru să se facă o rezervare simplă de la 
Miami şi două de la Nisa. 

| se aduse cafeaua. 

Îi dădu centralistei numărul de la Paradise City, 
primind asigurarea că în câteva minute va avea legătura. 

Helga îşi bău cafeaua, aprinse o ţigară şi aşteptă, 
gândindu-se la Grenville. 

Telefonul începu să sune. 

— Legătura dumneavoastră, doamnă, o anunţă 
centralista. 

— Hinkle? strigă Helga, bucuroasă. 

— Da, doamnă. Vă simţiţi bine, sper? 

Ea îşi stăpâni râsul. Hinkle, în toată puterea 
cuvântului. 

— Minunat! Am o veste mare! 

— Adevărat, doamnă? întrebă majordomul şi vocea 
lui mieroasă, de prelat, părea să vină de undeva de 
aproape. Trebuie să fie excelentă. 

— Sunt îndrăgostită, Hinkle! 

— Asta mi se pare o veste, într-adevăr, bună, 
doamnă. 

— Am găsit bărbatul cu care vreau să mă căsătoresc! 

Un moment de tăcere, după care Hinkle declară: 

— Presupun că acest domn este demn de 
dumneavoastră, doamnă. 

Ea izbucni în râs. 

— Ei, Hinkle, nu fii chiar atât de încuiat! E un tip 
minunat! Şi-acum, ascultă: am dat dispoziţie să fie deschisă 
vila de la Castagnola. Doresc să petrec acolo cam o 
săptămână, ca să-l cunosc mai bine pe domnul Grenville... 
înţelegi? 

— Cu siguranţă, doamnă, şi aţi dori să mă aveţi prin 
preajmă. 

— Da! Lasă totul. i-am rezervat un bilet de avion. 

Luă hârtia pe care îşi notase mai devreme, dictându-i 
numărul zborului şi ora plecării. 


— Sigur, doamnă. Voi fi la aeroportul din Geneva 
poimâine seară, la zece şi jumătate. 

— Domnul Grenville şi cu mine vom sosi ceva mai 
târziu. Ah, Hinkle, sunt atât de fericită! 

Îi transmise un sărut. 

— În cazul acesta, sunt fericit pentru dumneavoastră, 
doamnă, încheie Hinkle, înainte ca ea să închidă. 

Şi-acum, o maşină. 

Îi telefonă agentului Rolls Royce din Lugano. 

— Doresc un Rolls-Royce, ceru ea, după ce se 
prezentase. 

— Aveţi noroc, doamnă Rolfe. Tocmai am primit noul 
model Camargue. O maşină, într-adevăr, admirabilă, în 
două culori, argintiu cu negru. 

— O vreau! Voi sosi la aeroportul din Geneva 
poimâine seară, la zece şi jumătate. Luaţi legătura cu 
domnul Transel, vă rog, agentul meu de la Lugano. El se va 
ocupa de tot ce trebuie. 

— Maşina vă va aştepta la aeroport, doamnă. 

Cheia magică a lui Herman Rolfe! 

Chris! Dragul de Chris! Ardea de nerăbdare să-l 
revadă! încă două zile şi aveau să fie împreună, la adăpost 
de ochii ziariştilor, doar el, ea şi Hinkle! 

x 


x x 


— Calmează-te, Chris, zise Archer cu glas domol. 
Totul merge aşa cum vrem noi. 

Se aflau într-un birt ieftin de pe strada Canada. 

— Vorbeşte pentru tine! strigă furios Grenville. Eu 
sunt cel care trăieşte cu ea! Dumnezeule mare! A devenit 
atât de posesivă! O adevărată maniacă religioasă! 

— Ei, haide, acum, protestă sec Archer. O vom uşura 
fiecare de câte un milion de dolari. Nu trebuie decât să-ţi 
dai puţină silinţă. Până acum te-ai descurcat al naibii de 
bine, dar mai ai multe de făcut. Ca s-o prindem ca lumea în 
laţ, trebuie să-şi închipuie că o vei lua de soţie. 

Grenville tresări. 


— S-o iau de nevastă? 

— lţi las mână liberă s-o faci să creadă că vrei să 
devii soţul ei, reluă Archer. O cunosc pe Helga. E foarte 
singură; e leşinată rău după tine, iar o dată ce o să creadă 
că te însori cu ea, o vom juca aşa cum vrem noi. 

Aflase deja de la Grenville că Helga avea să-l ducă 
pentru o săptămână la vila de la Castagnola şi era fericit. 

— Totul merge cum nu se poate mai bine. De-asta îţi 
spun că ne descurcăm perfect. Ce bine cunosc eu vila asta! 
rosti Archer dus de valul amintirilor şi îl studie pe Grenville. 
Ţi-a dat ceva bani? 

— M-a silit să accept. A zis să mă duc să-mi înnoiesc 
garderoba. 

— Păi chiar o să ai nevoie de haine. Nu mai fi atât de 
amărât. In fond, tu singur ai afirmat că eşti gigolo 
profesionist, nu? zâmbi Archer. Cât ţi-a dat? 

— O sută de mii de franci! 

— Helga a fost întotdeauna generoasă cu amanţii ei. 
Ţi-a dat cam mult, dar la milioanele ei... 

Se întrerupse, privindu-l fix: 

— Am nevoie de bani, Chris, ca să-mi pun pe picioare 
proiectul. Ai putea să-mi dai vreo cincizeci de mii? 

— Ce-ar fi să-mi vorbeşti puţin despre proiectul ăsta, 
despre care tot pomeneşti? replică Grenville. 

— Sigur, bineînţeles, răspunse Archer şi se foi pe 
scaunul său. Este ceva extrem de simplu; planurile bune 
sunt întotdeauna simple. După trei zile petrecute la vila din 
Castagnola, odată convinsă Helga de dorinţa ta de a te 
căsători cu ea, şi după ce o s-o regulezi până n-o să mai 
poată - dacă-mi permiţi să folosesc o expresie trivială - vei 
fi răpit, urmând ca pentru eliberare să fie cerută o 
răscumpărare de două milioane de dolari. 

Merita văzută expresia lui Grenville, rămas cu gura 
căscată. 

— Eu? Răpit? Ai luat-o razna? 

— Ei, răpirea va fi simulată. Nu şi răscumpărarea, îl 
asigură Archer. O cunosc pe Helga. O dată ce va fi convinsă 


că vrei s-o iei de nevastă, a noastră va fi! Analizează puţin 
situaţia. Totul este minunat: amor, căsătorie, adio 
singurătate. Se va scălda în fericire când, deodată, eşti 
răpit. Dacă nu plăteşte două milioane de dolari, nu te va 
mai vedea vreodată. Are atâţia bani, încât pentru a te 
recupera, nu va ezita. lar noi băgăm în buzunar cele două 
milioane, unul tu, unul eu. Ce zici de asta? 

— Dumnezeule! exclamă Grenville simțind că se 
sufocă. Şi dacă se duce la poliţie? 

— Niciun pericol. Te asigur că o s-o sperii în aşa hal, 
încât nu se va gândi la poliţie. O cunosc bine. Va plăti. 

— Bine, va plăti, şi pe urmă? 

— Imediat ce avem banii, o ştergem din Elveţia. Îţi 
repet, o cunosc pe Helga. Când va înţelege că a rămas şi 
regulată, şi cu banii luaţi, mândria o va împiedica să strige 
„hoţii“. 

— Şi cum o să dea banii? 

— O întrebare bună. Ea şi cu mine suntem duşmani 
vechi. Imediat ce va fi anunţată răpirea ta, mă voi întâlni cu 
ea. Ar fi o plăcere enormă pentru mine. Am într-o bancă 
particulară elveţiană un cont parolat. Ea va vira banii în 
acel cont, din care eu îţi transfer o jumătate. 

— Cine o să mă răpească? întrebă Grenville încurcat. 

— Mă ocup eu de asta. Am un tip ca lumea, la 
Geneva. Nu-ţi face probleme, îl linişti Archer, uitându-se la 
ceas. Acum, dă-mi cincizeci de mii de franci. Într-o oră 
trebuie să plec la Geneva. 

După o scurtă ezitare, Grenville scoase din buzunar 
un teanc de bani. Îi dădu jumătate din ei lui Archer, care îi 
îndesă în buzunar. 

— De la Geneva mă duc la Lugano, mai preciză 
Archer. O să stau la hotelul Suisse. Mă vei găsi acolo. 
Treaba ta va fi s-o convingi că nu poţi să trăieşti fără ea. De 
restul mă ocup eu, zise el şi îi zâmbi lui Grenville. Răpirile 
sunt foarte la modă în acest moment. Ea n-o să bănuiască 
nimic. Odată venit momentul, nu va fi cazul să faci pe 
eroul. Te zbaţi puţin şi-atât. Totul se va petrece fără ca tu 


să ştii. Vei fi scos din oraş, după care n-o să ai altceva de 
făcut decât să-mi ţii companie până în clipa în care vom 
primi banii. 

— Nu-mi place deloc, mormăi Grenville neliniştit. În 
viaţa mea am pus la cale câteva măgării sucite, dar n-am 
ajuns niciodată să comit un delict atât de grav. 

— Ei, nu-i chiar aşa de grav, Chris, îl asigură Archer şi 
se ridică. Poliţia n-o să-şi bage nasul. la gândeşte-te la câte 
ai putea face cu un milion de dolari. Cu o avere ca asta o să 
dai cu flit tuturor femeilor bătrâne şi bogate. Reguleaz-o, 
Chris, asta-i treaba ta. Cu cât va avea mai multă nevoie de 
tine, cu atât ne va fi mai uşor s-o stoarcem de bani. 

Grenville respiră adânc. 

— Foarte bine. Şi când o să se întâmple? 

— La trei zile după instalarea ta la vilă. Dar ne vom 
vedea înainte de asta. O să te anunţ ce am pus la cale. 

Archer se întrerupse, iar privirea lui deveni de gheaţă. 

— M-a avut o dată, acum e rândul meu. 


4 


am cu doi ani în urmă, Jack Archer, pe atunci asociat 

într-un cabinet internaţional de avocatură reputat din 

Lausanne, primise un telefon. Un glas dur, cu accent 
american. 

— Sunt Moses Seigal. Mă cunoşti? 

Cum Archer citea în mod curent Herald Tribune, ştia 
că Moses Seigal, unul dintre capii Mafiei, era urmărit de 
F.B.I. pentru fraudă fiscală. 

— Da, domnule Seigal, răspunse Archer, intrat în 
alertă, am auzit vorbindu-se despre dumneavoastră. 

— Bun! Atunci ascultă aici. Am nevoie de sfatul tău şi 
plătesc bine. Un tip care e consilierul unui barosan precum 
Herman Rolfe e tot ce-mi trebuie. Mâine seară la opt mă voi 
afla la Bernie, restaurantul din Geneva. Vino acolo, dacă 
vrei să faci rost de nişte bani. 

Şi închise. 

Timp de câteva minute, Archer ezită. Ştia că Seigal 
era cam pe ducă, dar mai ştia şi că era periculos să refuzi 
categoric oamenii Mafiei. Deci, fără să le spună nimic 
asociaţilor care ar fi făcut pe ei de frică, socoti că, poate, 
era chiar în interesul lui personal să se întâlnească cu acel 


tip. 


Restaurantul Bernie se afla pe o străduţă care dădea 
spre cheiul Gustav V. Imobilul, întunecos, sărăcăcios, nu 
făcea multe parale. 

La intrare, Archer fu întâmpinat de un omuleţ îndesat, 
cu mutră dolofană, purtând barbă, şi care-l informă că 
domnul Seigal îl aştepta. 

Bărbosul, care se prezentase cu numele de Bernie, îl 
conduse prin sala plină într-o încăpere din spate, unde un 
italian gras bea Campari. 


— În regulă, Bernie, mârâi tipul. Adu-ne haleala aia. 
Mă grăbesc. 

Îi făcu semn lui Archer să stea jos. 

— N-am timp, începu Seigal, după ce Archer se aşeză. 
Am nişte bani. Vreau să-i bag undeva. Cum fac? 

Bernie depuse dinaintea lor două farfurii cu spaghete 
cu mult sos tomat şi se făcu nevăzut. Puțin şocat, Archer 
întrebă: 

— Bani gheaţă sau obligaţiuni? 

— Bani gheaţă. 

Seigal se apucă să mănânce spaghetele; clefăia ca un 
porc. 

— AŞ putea aranja să vi se deschidă un cont secret la 
o bancă particulară sigură, propuse Archer. 

— Da. Aşa mi s-a spus şi mie. De acord, aranjează 
chestia asta. Am banii aici, rosti printre două îmbucături 
Seigal şi făcu semn cu umărul spre o valiză veche de piele, 
de lângă el. Două milioane şi jumătate de dolari. 

Archer tresări. 

— Sigur, domnule Seigal. Mă ocup eu de asta. 

— O să primeşti pentru asta cincizeci de mii de franci 
elveţieni. E-n regulă? 

Bani care aveau să intre direct în buzunarul lui 
Archer, iar acesta n-avea de gând să-i împartă cu restul 
asociaţilor. 

— Întru totul de acord, domnule. 

— Deci totul e aranjat, nu? 

Seigal vorbea cu gura plină, pastele scurgându-i-se 
pe buze, lucru pe care Archer îl găsea dezgustător. 

— lei banii, nu? întrebă mafiotul, apoi râgăi, 
îndesându-şi în gură încă o furculiţă de spaghete. M-am 
informat în legătură cu tine. Eşti un tip ca lumea, dar, dacă 
îţi închipui că poţi s-o ştergi cu banii mei, ar fi bine să te 
mai gândeşti o dată. Oamenii mei ţi-ar veni de hac. 

— Nici nu s-ar pune problema, declară Archer pe un 
ton înţepat. Încredinţaţi-mi banii, iar eu îi voi depune la 
bancă. Daţi-mi doar o adresă unde să vă pot trimite 


numărul contului. 

Seigal dădu din cap. 

— La nevastă-mea. Uite... 

Scoase din portofel un teanc de franci elveţieni şi o 
carte de vizită. 

— Adresa, iar ăştia sunt banii tăi, zise Seigal, 
înfulecând ultimele spaghete, de care Archer nici nu se 
atinsese, iar apoi se uită la ceas. Trebuie s-o întind. 

Apăru Bernie. 

— Mai doreşti, Moses? 

— N-am timp. Îmi decolează avionul. Hei, uită-te bine 
la tipul acesta. Îl cheamă Jack Archer. El are grijă de banii 
mei. Îmi face un serviciu, aşa că îi faci un serviciu, e clar? 

Se întoarse către Archer: 

— Bernie este tatăl descurcăreţilor, în târgul ăsta. 
Dacă vrei să faci o treabă bună, nu trebuie decât să-i spui, 
şi el aranjează. Nu-i aşa, Bernie? Ce zici? 

— Dacă zici tu, Moses, aşa este, răspunse acesta. 

lar Archer ţinuse minte. 

La Lausanne, ieşind din aeroport, luă un taxi. În 
maşină îşi aminti cum luase cele două milioane şi jumătate 
de dolari şi-i depusese la bancă. Directorul băncii îl 
cunoştea, aşa că nu fuseseră probleme. li trimisese 
nevestei lui Seigal numărul contului. Două luni mai târziu, 
citise în Herald Tribune că Moses Seigal fusese curăţat cu 
focuri de armă. 

Când Archer s-a gândit la răpirea simulată, avea deci 
în minte povestea cu banii lui Seigal. Aşa cum îi spusese şi 
lui Grenville, avea un om la Geneva care putea să-i 
aranjeze răpirea. Luă avionul spre Geneva, iar la ieşirea din 
aeroport dădu şoferului de taxi adresa restaurantului lui 
Bernie. Plăti cursa şi intră în restaurantul mizerabil. Bernie 
se afla în spatele tejghelei, puţin mai bătrân şi mai greoi. Il 
recunoscu, întinzându-i mâna mare şi umedă. 

— Domnul Archer! 

— Salut, Bernie! 

— Veniţi să gustaţi o farfurie de spaghete, îl invită 


Bernie, conducându-l în încăperea din spate. Şi o sticluţă de 
Valpolicella. 

Îl lăsă singur. Se întoarse cu vinul şi cu spaghetele. 

— la loc, Bernie. Vreau să vorbim ceva, spuse Archer 
atacând spaghetele, fiindcă îi era foame. 

— Păi pentru ce altceva să fi venit? râse gros Bernie. 
Aţi aflat de Moses? Parc-o căuta cu lumânarea. Dacă nu i-au 
făcut-o duşmanii, atunci e sigur mâna poliţiei. 

— Mda, am citit. 

Bernie se duse să închidă uşa, după care se aşeză în 
faţa lui Archer. 

— Bune spaghetele? 

Archer amestecă sosul cu pastele. 

— Delicioase. Uite, Bernie... Am o mică problemă. 
Cred că m-ai putea ajuta. 

— Dacă pot, cu plăcere. 

— Vreau să-mi găseşti doi oameni de încredere. Şi 
când spun de încredere, înţeleg doi tipi plătiţi să facă o 
treabă şi să uite de ea, după aceea. 

Bernie încuviinţă. 

— Ce treabă, domnule Archer? 

— Vreau ca aceşti doi oameni să organizeze pentru 
mine o răpire înscenată. Înscenată, zic. Tocmai cel care 
urmează să fie răpit mi-a cerut să organizez asta. Intre noi, 
vrea s-o sperie pe tipa cu care trăieşte. Tot ce vor avea de 
făcut cei doi va fi să ajungă la femeia aia, cu nişte mutre 
amenințătoare, să-l umfle pe tip şi să-l ia cu ei. Poliţia n-o 
să-şi bage nasul. De fapt, e vorba de o farsă pe care i-o fac 
femeii. 

Luând o scobitoare, Bernie se apucă să-şi curețe 
dinţii. 

— Şi pe urmă, ce o să se întâmple? întrebă. 

— Asta-i tot. Femeia va crede că amicul ei chiar a fost 
răpit. El va rămâne ascuns două sau trei zile, după care se 
va întoarce, zise cu nonşalanţă Archer, ridicând din umeri. 
Tipul crede că după asta ea îşi va schimba 
comportamentul. 


Din nou, Bernie încuviinţă. 

— Dar banii, domnule Archer? 

— Pentru doi oameni de încredere, îţi voi da cinci sute 
de franci. Pentru restul, mă înţeleg eu cu ei, după ce îi văd. 

O vreme, Bernie continuă să se scobească în dinţi, 
după care clătină din cap. 

— Nu, domnule Archer, treaba o să vă coste un pic 
mai mult. Pentru o mie de franci, v-aş putea găsi doi 
oameni siguri. 

Archer nu era în măsură să se tocmească. 

— Foarte bine. O mie de franci. 

Bernie zâmbi. 

— Simţiţi-vă bine, domnule Archer. Mă duc să aranjez 
treaba, promise patronul şi, ridicându-se, ieşi. 

Când se întoarse, Archer terminase şi spaghetele, şi 
vinul. 

— S-a aranjat, domnule, îl anunţă el, lăsându-se greoi 
pe scaunul din faţa lui Archer. Pe tipii ăştia doi îi cunosc. Se 
învârt pe aici în fiecare seară. Sunt de încredere. N-au cine 
ştie ce mare lucru de făcut. Lucrează amândoi pe vapoarele 
cu turişti şi vorbesc engleza. Evident, au nevoie de bani. 
Cel mai tânăr se numeşte Jacques Belmont. Cel mai 
vârstnic este Max Segetti. Sunt împreună. Homo, ce vreţi? 
râse Bernie. Vă asigur, domnule Archer, că, dacă sunteţi 
dispus să plătiţi, puteţi avea încredere în ei. 

Fu rândul lui Archer să aprobe. 

— Vreau să-i văd şi să vorbesc cu ei. 

— Desigur, domnule. Vorbiţi cu ei şi, dacă nu sunteţi 
mulţumit, îmi spuneţi şi vă găsesc alţii. 

— Sunt aici? 

— Evident. Seara, pe aici îşi fac veacul. 

Din privirea lui Bernie, Archer pricepu aluzia şi scoase 
din portofel o mie de franci. 

— Prietenii lui Moses, continuă patronul, îndesând 
banii în buzunar, sunt şi prietenii mei. 

Se duse la uşă, unde făcu un semn cu degetul. 

Apărură doi tipi. Cel dintâi, un lungan slăbănog, purta 


părul lung până pe umeri. Chipul său palid era ascuţit, cu 
ochii apropiaţi. Insoţitorul, un tip îndesat, era cu cel puţin 
zece ani mai vârstnic, părul său decolorat te ducea cu 
gândul la un cuib de păsări răvăşit. Trăsăturile îi erau 
apatice, lipsite de expresie, spre deosebire de ochii mici, 
negri, scormonitori. 

Imbrăcaţi cu bluejeans decoloraţi şi pulovere jegoase, 
ei se apropiară de masă, studiindu-l pe Archer. Acestuia nu- 
i plăcură deloc, însă Moses Seigal îl asigurase că putea 
conta pe Bernie. 

Trebuie să te mulţumeşti, îşi spuse Jack, cu sculele 
care ţi se dau. 

— Staţii jos! le ceru Archer. 

Cei doi se aşezară. 

— Eu sunt Segetti, anunţă grasul. lar el este Belmont. 

— Bernie spune că se poate avea încredere în voi... 
vorbi Archer şi apelă la aerul său de dur. Incercaţi să arătaţi 
că are dreptate! Un amic de-al meu vrea să fie răpit ca să-i 
joace o festă amantei, ca să o mai pună puţin cu botul pe 
labe. Nu se pune problema ca poliţia să aibă vreun amestec 
în asta. E doar o farsă pe care i-o face tipei, dar trebuie să 
pară reală. Treaba voastră va fi să năvăliţi în vilă, să-l 
umflaţi pe tip, care nu va opune nicio rezistenţă, şi să-l 
duceţi într-o altă vilă, unde îl lăsaţi. Asta-i tot. Uitaţi toată 
povestea şi vă întoarceţi la Geneva. Vila se află undeva, în 
apropiere de Lugano. 

Segetti clătină din cap. 

— Bernie ne-a spus că va fi fără împuşcături. Deci, 
suntem de acord, replică Max, apoi se aplecă în faţă, cu 
ochii negri, strălucitori. Cât? 

— Să zicem două mii de franci pentru fiecare? 
propuse Archer. 

Segetti făcu o mutră tristă. 

— E cam puţin, domnu' Archer. Lipsind din Geneva, 
pierdem nişte afaceri. Riscăm să rămânem fără slujbă. Aş 
zice că ar fi mai corect câte cinci mii pentru fiecare. 

— Patru mii de fiecare, niciun franc mai mult, declară 


categoric Archer. 

Cei doi se uitară unul la celălalt. 

— De acord, spuse Segetti, dar toate cheltuielile 
plătite, da? 

— Da. 

— Jumătate pe loc? 

— Nu. Câte o mie de franci pentru fiecare, acum, iar 
restul după ce terminaţi treaba. 

Archer puse pe masă două bancnote de o mie de 
franci, pe care Segetti le băgă în buzunar. 

— Aş vrea să purtaţi cagule. Trebuie să păreţi 
înfricoşători, reluă Archer. Şi să fiţi înarmaţi, evident. E vreo 
problemă? 

Segetti râse. 

— Pistoalele şi cagulele n-ar fi o problemă, îmi dau 
seama cam ce vreţi. 

— Răpirea va avea loc peste trei zile, adică în seara 
de 18. Vreau să fiţi amândoi la hotelul Suisse din Lugano, 
pe data de 18, la două după-amiază. Acolo stau şi eu. 
Ultimele detalii le vom pune la punct când ne întâlnim. Să 
veniţi cu pistoale şi cagule. Ne-am înţeles? 

Segetti aprobă cu o mişcare a capului. 

— Maşină aveţi? 

O nouă încuviinţare din cap a lui Segetti. Archer mai 
scoase din buzunar o hârtie de cinci sute de franci. 

— Asta pentru cheltuieli. Deci, ne-am înţeles: ne 
întâlnim la hotelul Suisse din Lugano, pe 18, la ora două. 

— E clar, zise Segetti, băgând banii în buzunar. 

În tot timpul acestei discuţii, Archer realizase că 
însoţitorul lui Segetti nu scotea o vorbă, rămânând imobil, 
privindu-şi mâinile. 

— Tu, Belmont, eşti de acord? întrebă sec Archer. 

— Jacques e întotdeauna de acord cu ce spun eu, 
interveni hotărât Segetti, după care cei doi se ridicară. Pe 
curând deci, domnule Archer. 

Şi, cu un semn al mâinii, Segetti părăsi încăperea, 
urmat de Belmont. 


Archer se încruntă. Indivizii ăştia doi aveau ceva 
ameninţător, în special tăcutul Belmont. Se întoarse Bernie. 

— E în regulă, domnule? 

— Cred că da. Fii atent, Bernie. Eu am făcut o treabă 
bună pentru Seigal, spuse Archer. El m-a asigurat că poţi 
aranja diverse chestii. Contez pe tine. Eşti absolut sigur că 
se poate avea încredere în indivizii ăştia doi? 

— Garantez cu capul pentru ei. Nu vă faceţi 
probleme, domnule. Dacă-i plătiţi ca lumea, vor face 
treaba. 

Nu prea convins, Archer se ridică. 

— Vor primi opt mii de franci pentru mai puţin de o 
oră de lucru. Ţi se pare bun preţul? 

Bernie dădu din cap. 

— Pentru ei, ăştia sunt bani mulţi. Da, domnule 
Archer, nu veţi avea probleme. 

Îşi strânseră mâinile. 

— Îmi poţi chema un taxi? 

— Este unul în faţa uşii, domnule. Sper să ne 
revedem. 

După plecarea lui Archer, Segetti şi Belmont apărură 
de la W.C., unde îi aşteptaseră plecarea. 

— Care-i treaba, întrebă Segetti? venind la bar, lângă 
Bernie. 

— Ar putea fi o combinaţie interesantă şi foarte 
profitabilă, răspunse Bernie. Prostul acesta gras, Archer, 
lucra pe vremuri pentru Herman Rolfe, care era putred de 
bogat. Ţine-aproape, Max. Vreau să ştiu cine-i acest individ 
care vrea să fie răpit şi cum o cheamă pe amanta lui. Sună- 
mă imediat ce afli unde va avea loc răpirea. Clar? 

Segetti făcu semn că da. 

— O să avem nevoie de cagule şi puşcoace... 

— Asta e chiar bună!? râse Bernie. Am şi cagule, şi 


puşcoace. Ce vreau eu sunt informaţii. 
x 


x x 
Când Helga, urmată de Grenville, trecu pe la vama 


din Geneva, îl zări dincolo de barieră pe Hinkle. 

Acesta părea mai în vârstă decât cei cincizeci de ani 
pe care-i avea: bondoc, pântecos, aproape chel; câteva 
smocuri de păr alb îi mai îndulceau chipul rotofei. Sarcina 
lui fusese, timp de cincisprezece ani, să-l îngrijească pe 
Herman Rolfe, victimă a unei poliomielite. O dată cu 
moartea patronului său, Hinkle îşi revărsase întreaga 
loialitate asupra văduvei, pe care o admira. 

Pusese tulburat şi neliniştit să afle că ea era 
îndrăgostită. Cunoştea prea bine slăbiciunea ei pentru 
bărbaţi, însă, văzând-o apropiindu-se radioasă, nu-i rămase 
decât să spere că de această dată, în sfârşit, nimerise şi ea 
ca lumea. Totuşi, la vederea lui Grenville, care o urma 
îndeaproape, fu cuprins imediat de îndoieli. Bărbatul acela 
înalt, prea frumos, prea fermecător, aprinse în creierul lui 
Hinkle un beculeţ roşu. 

— Dragul meu Hinkle! strigă Helga, luându-l de mână. 
Ce mult mi-ai lipsit! 

Întorcându-se către Grenville, continuă: 

— Chris, iată-l pe Hinkle, de care ţi-am vorbit atâta. 

Grenville, care n-avea tangente cu servitorii, îi adresă 
un semn din cap, distant. 

— Bagajele, Helga. S-ar putea ocupa el de bagaje, 
spuse Chris, întinzându-i lui Hinkle tichetele, ca şi cum i-ar 
fi făcut o favoare. 

— Bine, domnule, spuse încet Hinkle. 

A fost momentul care a declanşat duşmănia dintre ei. 

Hinkle se întoarse către Helga. 

— Noul Rolls se află în faţa ieşirii, doamnă. Acordaţi- 
mi, vă rog, doar câteva minute... 

Pocni din degete după un hamal, după care se 
îndepărtă. 

— Chris, iubitule, spuse Helga, aş vrea să te rog... 
Hinkle nu este oricine. Poartă-te frumos cu el. 

Realizând că tocmai făcuse un faux pas, Grenville 
răspunse repede: 

— Îmi cer scuze. Sigur că da. 


leşiră împreună din holul uriaş, îndreptându-se spre 
noul Rolls Camargue. 

— Ce maşină! se trezi vorbind Grenville, impresionat. 

Helga dădu roată limuzinei, bătând din palme. 

— Este, într-adevăr, splendidă! 

Se instală în spate şi, după ce Grenville se aşeză şi el, 
îl luă de mână. 

— Ah, Chris! Asta înţeleg eu prin puterea banului! Mă 
simt atât de norocoasă! lar acum... tu şi cu mine... Sunt 
sigură că o să-ţi placă la nebunie vila. 

Câteva minute mai târziu, după ce valizele fuseseră 
rânduite în portbagaj, Hinkle se strecură şi el la volan. 

— La Paradise City este totul în regulă? întrebă Helga. 

— Da, doamnă. Grădina este superbă. 

— l-am spus lui Transel să pregătească vila. 

— Ştiu, doamnă. În aşteptarea dumneavoastră, i-am 
telefonat. E totul în regulă. 

— Vezi câtă grijă are Hinkle de mine? îl strânse Helga 
de mână pe Grenville. 

— În plus, doamnă, reluă majordomul, pentru că este 
deja târziu, am rezervat pentru seara asta două camere la 
hotelul Trois Couronnes, din Vevey. 

— Îţi mulţumesc, rosti Helga şi se întoarse către 
Grenville. Între Vevey şi Castagnola sunt cinci ore de drum. 
Vom ajunge mâine pe la prânz. Cum stăm cu proviziile, 
Hinkle? 

— l-am dat instrucţiuni lui Transel, doamnă. Va umple 
congelatorul. 

Suspinând, Helga îşi lăsă capul pe umărul lui 
Grenville. Se destinse, în vreme ce Rolls-ul rula pe malul 
lacului, spre Vevey. 

La Trois Couronnes, Helga îi ură noapte bună lui 
Grenville, cu ochii plini de promisiuni, strângându-i cu 
tandreţe mâna, şi fu condusă în cameră. Imediat ce 
Grenville ajunse şi el în camera lui, îi telefonă lui Archer la 
hotel, la Lugano. 

— Totul e aranjat, îl anunţă Archer. N-ai de ce să-ţi 


faci probleme. Operaţiunea va începe peste trei zile. 

— Nu sunt chiar atât de optimist, răspunse Grenville 
preocupat. E vorba de servitorul ei... Hinkle... care mă 
îngrijorează. 

— Hinkle? exclamă Archer. E aici? 

— lţi garantez că aşa este şi, în plus, extrem de 
stăpân pe situaţie. M-a detestat din primul moment. Ştiu 
cum e treaba. Servitorii ăştia bătrâni pot fi de temut. 

— Mda, mormăi Archer, cuprins de nelinişte. Nici 
Helga, nici el nu sunt tâmpiţi. 

— Mă rog, asta-i problema ta. Vezi, să iasă totul bine. 

— Se rezolvă. Tu iubeşte-o, Chris. Asta-i sarcina ta. 
Când va fi sigură că vrei s-o iei de nevastă, îi va da papucii 
lui Hinkle. De restul mă ocup eu. 

— Sper, zise Grenville, care era deja prost dispus. 

— In orice caz, fii foarte prudent cu Hinkle, adăugă 
Archer. Fii amabil cu el, flatează-l. Fără exagerări, Chris, dar 
poartă-te cu mănuşi. 

A doua zi, dimineaţă, la ieşirea din hotel, Grenville se 
apropie de Hinkle care ştergea Rolls-ul de praf. 

— Bună dimineaţa, Hinkle, zise Chris, cu cel mai 
amabil ton. O maşină, într-adevăr, admirabilă. Ce părere ai? 

— După părerea mea, domnule, este cea mai bună 
maşină din lume, răspunse acesta glacial. 

— O linie în întregime nouă. Silver Shadow nici nu se 
poate compara cu ea. De altfel, am preferat întotdeauna 
maşinile cu două uşi. 

— Caroseria a fost creată de renumitul stilist 
Pininfarina. Acesta este primul model echipat cu o nouă 
injecție electronică Lucas Opus. 

Cum habar n-avea despre ce vorbea Hinkle, Grenville 
se apucă să dea ocol maşinii. 

— Probabil înghite ceva benzină. 

— Când cineva este atât de bogat, încât să aibă o 
asemenea maşină, domnule, nu-şi mai pune problema cât 
consumă, replică Hinkle, la fel de rece şi de distant. 

— Aşa este, aprobă Grenville, apelând la tot farmecul 


său. Doamna Rolfe mi-a povestit cu cât devotament te 
ocupi de ea. Şi eu doresc să am grijă de ea. 

Hinkle se uită la el, impasibil. 

— Da, domnule Grenville. 

Acesta făcu încă un efort. 

— Vreau s-o fac fericită aşa cum ştiu că o faci 
dumneata. 

Complimentul nu servi la nimic, deoarece Hinkle 
deschisese portbagajul, punând înăuntru pămătuful. 

Grenville înţelese că avea în faţă o problemă. Hinkle 
se arăta vizibil ostil. 

In acel moment apăru Helga. 

— Ei, plecăm? întrebă ea nerăbdătoare şi veni lângă 
Grenville,  sărutându-l uşor pe obraz. Hinkle, ceva 
probleme? 

— Valizele sunt în portbagaj, doamnă. Putem pleca 
oricând doriţi. 

— Bine. S-o luăm din loc, atunci, Chris! Abia aştept 


să-ţi arăt casa pe care o am aici, în Elveţia! 
x 


x x 


Cu zece ani în urmă, Herman Rolfe cumpărase de la 
un producător american de film vila de la Castagnola. 

Casa era dotată cu tot ce şi-ar fi putut dori un 
producător bogat, plin de imaginaţie. O piscină încălzită, 
acoperită, o alta în aer liber, o terasă întinsă care dădea 
spre lac şi Lugano, patru dormitoare, fiecare cu o luxoasă 
sală de baie, saune, apartamente pentru îngrijitori, un 
încărcător special care să aducă buşteni din pivniţă până la 
şemineul imens, două telescaune permiţând accesul la 
şosea cuiva care nu dorea să coboare cele o sută cincizeci 
de trepte ale scării grădinii, iluminată noaptea cu 
proiectoare. O bucătărie, plină de tot felul de aparate cu 
butoane, era echipată pentru a putea fi servite douăzeci de 
persoane. O instalaţie stereo difuza muzică în toate 
încăperile; era de-ajuns să apeşi un singur buton. Fiecare 
cameră avea un televizor color. Mai exista şi un congelator 


gigant legat la un grup electrogen, care-l ferea de penele 
de curent. De la orice telefon al vilei se putea conversa cu 
persoane aflate în orice oraş al lumii fără a părăsi fotoliul. 
Dispozitivul era atât de bine pus la punct, încât se putea 
auzi respiraţia cuiva aflat la Tokyo sau cine ştie unde, de 
parcă respectivul s-ar fi aflat în încăpere. În sfârşit, vila mai 
avea o sală de proiecţie cu douăzeci de fotolii confortabile 
şi ecran mare. 

Când Helga, plină de entuziasm, îl plimbă să viziteze 
locul, Grenville rămase impresionat. 

Mâncaseră pe drum, iar Hinkle se făcuse nevăzut în 
bucătărie. Camerele erau pregătite. 

Helga îl conduse pe Grenville în camera ei. O cameră 
magnifică, având pereţii acoperiţi cu piei de animale 
sălbatice şi oglinzi, cu lambriuri de stejar lăcuit şi o 
mochetă groasă, albă. O jumătate din încăpere era ocupată 
de un pat uriaş. 

— Chris, iubitule! exclamă Helga. Hinkle e foarte 
îngăduitor. Dormim aici! 

Cu toate că era obişnuit cu luxul, Grenville rămase cu 
gura căscată în faţa acestui rafinament. 

Intrebă dacă putea face baie. 

— Piscina asta, Helga! Este superbă. Aş putea...? 

— Eşti liber să faci ce doreşti, Chris. Simte-te ca 
acasă. 

Spunând asta, îl părăsi, fredonând în surdină, şi se 
duse la bucătărie unde Hinkle, în jachetă albă, pregătea 
masa de seară. 

— Hinkle! Sunt atât de fericită! exclamă: Nu-i aşa că 
e un tip minunat? 

— Cred că da, doamnă, răspunse acesta, destul de 
rezervat. 

Helga izbucni în râs. 

— Ah, Hinkle! Vreau să mă căsătoresc cu el! Dar vei 
rămâne întotdeauna cu noi. 

— Aşa sper, doamnă. 

Râzând încă, ea îi luă mâinile, antrenându-l într-un 


vals desuet. Hinkle intră în joc şi dădură roată bucătăriei, 
iar în final ea îl sărută pe obraz, lăsându-l să-şi vadă de 
treabă. Hinkle, cu tristeţea imprimată pe chipul dolofan, se 
apucă să tranşeze un pui. 

In camera ei, Helga se dezbrăcă grăbită, îşi învălui 
goliciunea într-un halat de baie şi cobori în viteză treptele 
dinspre piscină. 

Grenville lenevea, făcând pluta, cu ochii închişi. 

Sărind în apă, Helga înotă pe sub el şi reveni la 
suprafaţă,  răsturnându-l. Surprins, Grenville ieşi la 
suprafaţă zbătându-se şi scuipând apa înghițită. Dădu cu 
ochii de Helga. Goală puşcă, înota cu agilitatea şi 
repeziciunea unui delfin. Işi dădu repede seama că era 
departe de clasa ei, aşa că se duse să se aşeze pe margine, 
studiind-o. 

Remarcabilă înotătoare! gândi Chris, în vreme ce ea, 
după ce parcurse patru lungimi de bazin, cu o viteză de 
invidiat, veni lângă el, înlănţuindu-l cu braţele şi cu 
picioarele. Buzele lor se uniră. O strânse cu putere lângă el. 

Mai târziu, aşezaţi pe terasă, contemplară apusul de 
soare. În timp ce zarea se întuneca, Helga îl luă de mână. 

— Mi-am dorit dintotdeauna să întâlnesc un om ca 
tine, Chris, şopti ea. 

— La ce bun, scumpa mea, obiectă Grenville 
intrându-şi în rol. Acum, pe moment, e minunat, dar cât va 
putea să dureze? 

— Ce vrei să zici? îl iscodi ea, atentă. 

— Tu şi cu mine, răspunse Grenville şi se întrebă la 
rândul lui, dar în gând, de câte ori repetase acest discurs. 
Nu e posibil, Helga. Momentul acesta de încântare va trece. 
Dacă n-ai fi fost atât de bogată... 

Ea îşi retrase mâna, fixându-l cu privirea. Privirea ei 
directă îl tulbură, neliniştindu-l. 

— Explică-te, Chris! 

Vocea uscată, autoritară, îl puse în gardă că nu avea 
în faţă o bătrână proastă. 

— Uite, Helga, este un lucru evident. Dacă n-ai fi fost 


atât de bogată, te-aş fi cerut în căsătorie. Pentru mine ar 
însemna fericirea supremă, dar englezii nu sunt obişnuiţi să 
trăiască din banii soțiilor. 

— Asta-i cea mai mare prostie pe care am auzit-o 
vreodată! protestă Helga. Cine zice că vei trăi pe banii mei? 
Ai multe calităţi. Noi doi vom forma o echipă grozavă! 

încurcat, Grenville îşi schimbă poziţia. 

— Am, într-adevăr, calităţi, dar niciodată nu m-am 
priceput să câştig bani. Vom deveni nefericiţi. Să ne 
bucurăm de aceste câteva clipe de fericire, după care voi 
pleca. Îţi spun cinstit... 

— Chris! Potoleşte-te! Vorbeşti ca ultimul dintre 
cabotini! i-o reteză scurt Helga. Ce spui tu pare ieşit din cea 
mai proastă melodramă. Vorbim despre dragoste şi nu 
despre bani! Te iubesc! rosti ea fermă, privindu-l fix. Spune- 
mi, tu mă iubeşti? 

Mintea lui Grenville fu străfulgerată de o idee: 
Dumnezeule, ce periculoasă e femeia asta! Toate babetele 
celelalte cărora le debitam acelaşi text mă credeau până-n 
pânzele albe! lar ea spune că joc melodramă! 

— Dacă te iubesc? Cum poţi să-mi pui o asemenea 
întrebare? replică Grenville şi creierul său lucra cu 
febrilitate. Eşti cea mai minunată... 

— N-are importanţă! i-o tăie Helga. Vreau să ştiu! Mă 
iubeşti, da sau nu? 

Grenville oftă. Îşi dădea seama că era prins în plasă, 
fără nicio scăpare. 

— Helga, scumpa mea, te iubesc. 

ÎI studie atentă un moment, timp în care chipul lui era 
masca sincerităţii, apoi se destinse, zâmbindu-i. 

— În acest caz, nu-i nicio problemă. E timpul să bem 
ceva. 

Apăsă butonul plat de pe măsuţă. 

Pe terasă îşi făcu apariţia Hinkle, cu un platou pe care 
se afla băutura, alături de două pahare. Puse platoul pe 
măsuţă, declarând: 

— Poate că domnul Grenville preferă altceva. Aici 


este votcă, doamnă. 

— E foarte bine aşa, îi asigură acesta, având mare 
nevoie de ceva care să-l ajute să-şi vină în fire. 

Hinkle turnă în pahare, anunțând: 

— Cina va fi gata într-o jumătate de oră, doamnă. 

— Ce ne-ai pregătit? întrebă Helga, întinzând mâna 
după pahar. 

— Nu am avut deloc timp, doamnă, dar vă pot 
propune pateu de ficat şi un pui cu sos. 

Helga se întoarse către Grenville. 

— Dacă doreşti, poţi cere o friptură. 

— A, nu. Propunerea lui Hinkle mi se pare perfectă. 

Acesta se înclină. 

— În acest caz, doamnă, o jumătate de oră. Este o 
seară atât de frumoasă, încât veţi dori, cu siguranţă, să 
luaţi masa pe terasă. 

— Excelentă idee! 

Cei doi rămaseră tăcuţi, cât timp Hinkle aranjă masa. 
Goliră paharele, cu înghiţituri mici, contemplând trecerea 
lentă a soarelui îndărătul munţilor. 

Când Hinkle plecă în bucătărie, Helga îl anunţă: 

— După-masă vom avea o discuţie serioasă, Chris. 
Pentru moment însă, propun să uităm toate astea şi să 
trecem la planuri pentru mâine. Ar fi grozav să facem o tură 
la munte. Ştiu acolo un mic birt unde am putea mânca. 
Asta i-ar permite şi lui Hinkle să se odihnească. lar seara ne 
va face una dintre minunatele sale omlete. 

Ce putea să zică Grenville, decât să-i dea dreptate. 
Deja se simţea total deprimat. Helga începea să-l sufoce. 
Cel puţin, îşi spuse el, îi făcuse aluzie la căsătorie, aşa cum 
dorea Archer. 

Răsfăţaţi de Hinkle, luară o masă excelentă. Trecură 
apoi în şezlonguri, contemplând lacul, ca o oglindă de 
argint în lumina lunii. 

Înainte de a strânge masa, Hinkle aduse coniac şi 
cafele. 

— Hinkle! Du-te la culcare, ordonă Helga. Noi nu mai 


avem nevoie de nimic. Uşile le va încuia domnul Grenville. 
Probabil că eşti obosit. 

— Mulţumesc, doamnă. Dacă doamna este sigură că 
aveţi tot ce doriţi, am să mă retrag. 

— Totul este perfect. Mulţumesc pentru această cină 
excelentă. Odihnă plăcută. 

— Mulţumesc, doamnă. vă doresc o noapte 
excelentă, spuse Hinkle, plecând cu platoul la bucătărie. 

— Nu ştiu ce m-aş face fără el, mărturisi Helga. Face 
parte din viaţa mea. 

— Da, zise Grenville şi îşi aprinse o ţigară. Evident. 

Urmă o perioadă de tăcere, întreruptă de Helga: 

— Bine, şi acum să vorbim serios despre noi, Chris. 
Să fim absolut deschişi. Pe Herman l-am luat în căsătorie 
pentru tot ce îmi putea oferi. Era infirm, impotent şi lipsit 
de orice urmă de bunătate. Avea nevoie de o femeie în 
casă, energică, frumoasă, inteligentă, care să se ocupe de 
diferitele lui domicilii, iar eu corespundeam exigenţelor. Era 
subinţeles că nu trebuia să-l înşel niciodată, dar l-am 
înşelat. Sunt urmărită de un soi de blestem. Am nevoie de 
bărbaţi, zâmbi ea, mângâindu-i mâna. M-am săturat de 
legături dubioase. Am nevoie de un bărbat care să fie al 
meu în permanenţă. Încă n-am fost îndrăgostită, dar sunt 
acum... de tine. 

Zăpăcit de atâta sinceritate, Grenville răspunse: 

— Şi eu te iubesc, Helga. Dar nu sunt capabil să 
trăiesc din banii unei femei. Eşti prea bogată. 

— Foarte bine, respect aceste scrupule. Spune-mi un 
lucru. Dacă aş renunţa la toţi banii, te-ai căsători cu mine? 

De uimire, Grenville simţi că-i ieşeau ochii din orbite. 

— Ei, asta-i acum! Nu poţi face aşa ceva! 

— N-are nicio importanţă ce pot face eu sau nu! 

Încă o dată, el îi simţi în glas tonul autoritar. 

— Problema este să ştiu dacă te-ai căsători cu mine, 
în caz că aş avea tot atâţia bani ca şi tine, continuă Helga. 

Simţindu-se prins în cursă, Grenville o luă de mână. 

— Evident! 


Ea zâmbi. 

— Lasă aerul acesta neliniştit. N-am să fiu atât de 
idioată, încât să arunc pe fereastră cheia magică a soţului 
meu. Nu ştii câte uşi deschide! Deci... cum nu am intenţia 
să cobor la nivelul tău financiar, va trebui să ajungi tu la al 
meu. Dacă ai avea cinci milioane de dolari câştigaţi de tine, 
care să-ţi aparţină, te-ai căsători cu mine? 

Grenville îşi aranjă părul cu mâna. 

— Helga! Încetează cu acest joc! Niciodată n-am să 
fiu în stare să câştig cinci milioane de dolari! 

— Am să-ţi arăt eu cum o poţi face. 

Chipul lui Grenville exprima neîncredere. 

— Cum? 

— Punându-ţi în valoare calităţile. Te voi face asociat 
la firma mea. Vom deschide o uzină în Franţa, apoi una în 
Germania. Graţie flerului tău, a felului cum arăţi, precum şi 
cunoştinţelor de limbi străine, te-ai putea ocupa de 
contracte. Ai avea lângă tine contabili, experţi, asistenţi, 
dar tu ai fi acela care hotărăşte. Ai deveni acţionar, 
beneficiar de procente. Te asigur că nu va fi un cadou. 
Fiecare dolar pe care-l vei câştiga nu va fi unul furat, şi sunt 
sigură că în trei-patru ani vei valora cinci milioane de dolari. 
Am să-ţi împrumut aceşti bani, cu o dobândă de şase la 
sută. Vor fi ai tăi, zâmbi ea din nou. Ne-am putea căsători şi 
mâine. 

Ideea de a lucra într-un birou, la discreţia ei, cu 
experţi şi contabili care să-l tot îmboldească, îi dădu fiori lui 
Grenville. 

— Helga, e minunat ce vrei tu, însă, îţi spun cinstit, 
nu mă simt capabil. Nu e de mine, recunoscu el onest. Este 
o ofertă formidabilă, dar... 

— Ba da, eşti în stare! protestă Helga cu voce 
metalică. Voi fi în spatele tău, împreună cu toată 
organizaţia mea. O să ne distrăm ca nebunii! 

Grenville îşi aduse aminte de sfatul lui Archer: fă 
dragoste cu ea. 

— Sigur, e foarte tentant, Helga, zise Chris şi se 


ridică. Mă poţi lăsa să mă gândesc? Ce-ar fi să discutăm 
mâine? Sunt aproape convins, o dată ce vei fi mereu acolo, 
gata să mă ajuţi, numai că văzându-te atât de frumoasă 
sub clar de lună, nu-mi doresc decât să te iubesc. 

— Ah, Chris! şopti ea, întinzându-i mâna. Hai să 
facem dragoste! 

O îmbrăţişă şi, înlănţuiţi, traversară terasa, intrând în 
salon. 

— lubitule, vrei să închizi tu jaluzelele? Te aştept. 
Vino repede! 

Fericită, se îndreptă către dormitor, lăsându-l pe 


Grenville să încuie. 
x 


x x 


În dimineaţa următoare, la opt şi jumătate fix, Hinkle 
intră în cameră, împingând o măsuţă cu rotile cu micul 
dejun. În timp ce el trăgea perdelele, Helga se trezi, dându- 
şi imediat seama că Grenville nu mai era lângă ea. 

— Unde-i domnul Grenville? întrebă nerăbdătoare. 

— La piscină, doamnă. 

— Bine. 

Helga se întinse. Se ridică în capul oaselor pe pat, 
aranjându-şi părul. 

— Cafeaua! Eşti întotdeauna atât de punctual, Hinkle! 

— Da, doamnă. Este o dimineaţă superbă. Sper că aţi 
dormit bine. 

Helga izbucni în râs. 

— Minunat! 

Măsuţa fu adusă de Hinkle lângă pat. 

— La prânz mâncaţi acasă, doamnă? 

— Nu, vom face o tură la munte şi nu ne vom întoarce 
decât după-masă, pe la patru, cinci. Dar pentru cină am 
putea avea o omletă? 

— Prea bine, doamnă. 

O lăsă singură, să-şi bea cafeaua, cu gândul la 
Grenville. lubirea lui fusese fără cusur. Acum era hotărâtă 
să-i ofere un post important în compania ei. Nici vorbă de 


căsătorie la Lugano. Căsătoria trebuia să aibă loc la 
Paradise City. Pentru a-l lansa pe Grenville în afaceri, era 
nevoie de o ceremonie mare, idee care o încânta. 

La sfârşitul săptămânii aveau să-şi ia zborul către 
Paradise City. Şi să anunţe căsătoria. Aveau să fie multe 
lucruri de aranjat. Se gândi la reacţia lui Loman şi Winborn. 
După care se încruntă. Tocmai îşi amintise că plecase 
împreună cu Chris, fără să le spună celor doi oameni de 
afaceri unde putea fi găsită! Îşi mai aminti că lăsase 
aproape toată îmbrăcămintea la P/aza-Ath6nee. 

Winborn era în stare să-şi închipuie că fusese răpită! 
Sări din pat, făcu un duş rapid şi se îmbrăcă într-un taior- 
pantalon. 

— Ceai sau cafea, domnule? întrebă Hinkle, apărut ca 
prin minune. 

— Cafea simplă, te rog. 

Se aşeză. O auzea vag pe Helga vorbind la telefon. Se 
gândi să câştige ceva timp. Trebuia să-l vadă pe Archer. 
Dar cum? 

Cât înotase, se gândise la propunerea ei. Era convins 
că nici peste patru ani n-avea cum să câştige cinci milioane 
de dolari. El trebuia să pună mâna mai întâi pe milionul 
promis de Archer. Dacă nu-i reuşea asta, avea să se mai 
gândească, dar înainte de orice, trebuia să dea de Archer. 

Apăru Hinkle cu cafeaua. 

— Există prin apropiere vreun teren de golf? întrebă 
Grenville. 

— Da, domnule. Unul destul de bun, după câte se 
spune. La Ponte Tresa. Am o hartă, dacă doriţi să o 
consultaţi. 

— Cu plăcere, mulţumesc. 

Terminase cafeaua şi se uita pe hartă, când îşi făcu 
apariţia Helga. Părea enervată. 

— Va trebui să rămân blocată aici, anunţă, aşezându- 
se lângă el. Dobitocii ăia nu sunt în stare să cumpere un 
teren la Versailles, zise ea furioasă şi îşi puse mâna peste a 
lui. Uite, de asta îmi vei fi indispensabil. Noi amândoi nu 


vom face niciodată asemenea tâmpenii! Plimbarea la 
munte cade, pentru că trebuie să stau aici, lângă telefon. 

Era ocazia pe care şi-o dorea Grenville. 

— Am înţeles, zâmbi el. Helga, iubita mea, apropo de 
discuţia noastră de ieri seară. Poţi să-mi mai acorzi puţin 
răgaz? Te deranjează dacă mă duc să joc golf? Golful îmi 
limpezeşte gândurile. lar la întoarcere, vei avea răspunsul, 
o asigură Chris, iar pe chip i se întipări un zâmbet complice. 
Cred că va fi da. 

Preocupată acum de afaceri, se mulţumi pur şi simplu 
să încuviinţeze. 

— Du-te, dragul meu. la Rolls-ul. Pe la cât ne vedem? 

— Pe la trei, e bine? 

— Sigur că da. Dar crosele... De crose n-ai nevoie la 
golf? 

Grenville izbucni în râs. 

— Îmi dă instructorul, preciză el, apoi se ridică, 
aplecându-se s-o sărute. Te las, acum. 

Il urmări cu privirea, dezamăgită. Şi l-ar fi dorit lângă 
ea, să se consulte cu el, să-i ceară părerea în legătură cu 
noile dificultăţi apărute, făcându-şi astfel o idee despre felul 
lui de a gândi, dar îşi spuse că era timp destul şi pentru 
asta. 

De pe terasă, îl văzu plecând la volanul Rollsului, 
după care intră în dormitor, unde Hinkle făcea patul. 

— Te-ar deranja dacă mi-ai pregăti ceva uşor pentru 
prânz, Hinkle? întrebă ea. Am de dat nişte telefoane, iar 
domnul Grenville e la golf şi nu se întoarce până după- 
amiază. 

— Prea bine, doamnă. Aţi dori ceva la grătar? 

— Da, rosti ea scurt şi începu să se plimbe în lung şi-n 
lat prin încăpere. Hinkle! Îl iubesc cu adevărat! Fac tot ce e 
posibil pentru a-l convinge să accepte un post în cadrul 
firmei, numai că el e atât de modest! 

— Dacă asta vă va face fericită, doamnă! încheie 
Hinkle, intrând în sala de baie. 

Telefonul începu să sune şi, în timpul celor trei ore 


care urmară, Helga se adânci în afacerile corporației 
Herman Rolfe Electronic. 

şezat în holul mizerabil al hotelului Suisse, Archer se 

gândea la ziua trecută. Lucrase bine şi era mulţumit. 

După ce închinase de la AVIS un Mercedes, luase la 
rând agenţiile imobiliare, sfârşind prin a găsi o căsuţă lângă 
Paradiso, în apropiere de Lugano. O căsuţă modestă, pe 
care fusese nevoit s-o închirieze pentru o lună, dar care 
avea să fie foarte potrivită, gândi el, pentru a-l plasa acolo 
pe Grenville. 

Segetti şi Belmont urmau să sosească peste o zi, la 
două după-masă. Avea să-i conducă la vila milionarei, ca 
să-i înveţe drumul, apoi la căsuţă. Răpirea trebuia să aibă 
loc seara. 

Încântat de el însuşi, Archer clătină din cap. Dacă şi 
Grenville îşi făcuse treaba ca lumea cu Helga, nu vedea de 
ce, în zilele următoare, n-ar fi devenit posesorul unui milion 
de dolari. Planul era bine gândit, dar totul depindea în 
primul rând de reuşita lui Grenville. 

Aruncând o privire prin geamurile murdare ale uşii 
dinspre stradă, văzu oprindu-se un Rolls Royce argintiu cu 
negru, şi pe Grenville care se pregătea să coboare. 

Ridicându-se dintr-o mişcare, Archer ieşi din hotel, iar 
Grenville, văzându-l, îi deschise portiera din dreapta. Urcă 
şi maşina demară. 

— Fantastică maşină! exclamă Jack invidios. 

Archer se gândea că, dacă n-ar fi fost Helga, probabil 
că acum ar fi avut şi el cu ce să-şi cumpere o asemenea 
maşină 

— Trebuie să stăm de vorbă! 

La auzul tonului sec, Archer se întoarse brusc către 
Grenville. 

— Ce e, ai vreun necaz? 


— Femeia asta mă sufocă! O să mă înnebunească! 
izbucni Grenville. 

Conduse Rolls-ul în traficul aglomerat, până la lac. 
Căută un loc de parcare, lucru inexistent în Lugano. 
Bombănind în surdină, sfârşi prin a găsi un spaţiu în 
apropierea unui panou care interzicea staționarea. Scoase 
cheia din contact. A 

— Acum vrea să lucrez în baraca ei! lţi dai seama? 
Zice că mă plăteşte cu cinci milioane de dolari, ca să nu 
trăiesc din banii ei! Cine şi-ar dori să lucreze pentru una ca 
ea, în afara vreunui nebun? Nu m-ar lăsa în pace nicio 
secundă! Doar cât timp aş regula-o, aş putea să lipsesc de 
la birou! 

Archer oftă din greu. Dacă i s-ar fi făcut lui o 
asemenea propunere, gândi el, ar fi sărit fără să mai stea 
pe gânduri. Un împrumut de cinci milioane, plus ocazia de a 
lucra pentru Herman Rolfe Electronic Corporation! Îl studie 
cu atenţie pe Grenville, simțind brusc un profund dispreţ 
pentru acesta. Era doar un gigolo, căruia îi era teamă de 
muncă şi responsabilităţi. 

— Mda, te înţeleg, spuse liniştit, dar nu e cazul să-ţi 
faci atâta sânge rău, Chris. Cum merge treaba între voi? 

— l-am cerut timp de gândire, mormăi Grenville 
încurcat. l-am zis că, atunci când trebuie să iau vreo 
hotărâre, mă duc să joc golf. Asta-i tot ce mi-a venit în 
minte, ca să scap. Ea a fost reţinută de nu ştiu ce afacere 
nenorocită, cumpărarea unui teren la Versailles, şi numai 
aşa am reuşit să scap, nu se putu el stăpâni şi lovi cu 
pumnul în volan. Dac-aş accepta să lucrez pentru ea, s-ar 
mărita cu mine şi mâine! 

— Dar exact asta vrem noi de la ea, Chris, spuse 
Archer calm. lei totul prea în serios. Nici nu se pune 
problema s-o iei de nevastă. Te-ai descurcat foarte bine. 
Dă-i înainte. La întoarcere, anunţ-o că vei lucra pentru ea şi 
că ai fi cel mai fericit, dacă v-aţi căsători cât mai repede. 

Grenville îşi aprinse o ţigară, din portţigaretul lui de 
aur. 


— Numai gândul de a fi însurat cu femeia asta şi-mi 
dă fiori pe spinare. Eşti sigur c-o să meargă? Când ai de 
gând să mă scoţi din ghearele ei? 

Din nou, Archer se uită la el plin de dispreţ. Ce n-ar fi 
dat să fie el în locul maimuţoiului ăsta, bun de nimic! 

— Mâine seară vei fi răpit, şi scapi de orice grijă, îl 
asigură. Lucrurile merg exact aşa cum vrem noi? 

— Sper. N-ai idee cât poate fi de posesivă şi de 
acaparatoare! N-am mai văzut niciodată o asemenea 
femeie. 

— Încearcă să te linişteşti, îl sfătui calm Archer. Totul 
este aranjat. Mâine seară, la zece, doi tipi înarmaţi vor da 
năvală, mascaţi cu cagule. O să vă amenințe pe amândoi. 
Vei opune rezistenţă numai de formă, fără să sari peste cal, 
fiindcă ăştia doi nu sunt amatori. Urmează-i. Îi vor 
transmite văduvei câteva vorbe pregătite de mine. O să-i 
învăţ exact ce să spună. Te asigur că, după ce va auzi ce 
vor spune cei doi, nici prin cap n-o să-i mai treacă să cheme 
poliţia. O să te conducă la o căsuţă închiriată de mine, îi voi 
plăti şi mă voi ocupa de restul. Fii convins că în mai puţin 
de o săptămână vei valora un milion de dolari. Nu-i nimic 
complicat. 

Grenville strivi ţigara în scrumieră. 

— Da, dar Hinkle? 

— Aşa este... Mai e şi Hinkle, se încruntă Archer. La 
ce oră se duce la culcare? 

— Dumnezeu ştie! leri seară, Helga l-a trimis în pat 
după masa de seară. 

— Pentru mai multă siguranţă, vom pune răpirea la 
ora unsprezece. Tu, sugerează ca Hinkle să vă lase singuri. 

— Există riscul să nu se culce. 

— In acest caz, unul dintre oamenii mei se va ocupa 
de el. A, încă ceva, Chris. Va trebui descuiată uşa de la 
intrare. Există o toaletă în vestibul. Găseşte o scuză, 
imediat ce scapi de Hinkle, şi du-te să deschizi uşa... ai 
înţeles? 

Grenville dădu din cap. 


Se auzi o bătaie în geamul portierei, iar cei doi se 
întoarseră. Un agent de poliţie cu cască albă şi costum de 
culoare închisă, cu cizme în picioare, se uita fix la ei. 

Nervos, exasperat, Grenville apăsă butonul care 
cobora geamul. 

— Ce s-a întâmplat? se răsti în italiană. 

— Vă aflaţi într-o zonă de staţionare interzisă, 
domnule, îl atenţionă agentul. Vă dau o amendă. 

— Rahat! mormăi Grenville. Nu ai unde să te opreşti 
în târgul vostru afurisit! Ar trebui să organizaţi nişte 
parcări! 

Archer, care trăise mulţi ani în Elveţia şi ştia cât de 
sensibilă e poliţia, fu îngrozit. Privirea agentului se aspri. 

— Actele dumneavoastră, domnule. 

— Asta mai lipsea! 

Grenville deschise torpedoul şi-i dădu poliţistului 
actele maşinii. 

După ce le studie cu toată atenţia, îl privi din nou pe 
Grenville. 

— Maşina nu-i a dumneavoastră? 

— Ştii să citeşti, nu? i-o întoarse sec Grenville. Maşina 
aparţine doamnei Herman Rolfe. Probabil că ai auzit de ea? 
Mi-a împrumutat-o. 

Chipul agentului deveni de piatră. 

— Paşaportul dumneavoastră, domnule. 

Grenville, care călătorea mult, avea întotdeauna 
paşaportul asupra sa. l-l întinse poliţistului. 

Moment în care Archer făcu o gafă prostească. Se 
băgă în discuţie. Scoase din portofel una dintre vechile sale 
cărţi de vizită cu numele şi adresa fostului cabinet 
internaţional de avocatură. 

— După cum puteţi vedea, domnule agent, spuse pe 
tonul cel mai amabil, domnul Grenville este englez, nefiind 
obişnuit cu reglementările de pe continent. Vă pot asigura 
că doamna Rolfe i-a împrumutat această maşină. Este 
invitatul doamnei şi locuieşte la ea. 

Agentul examină cartea de vizită şi i-o înapoie. După 


care îi restitui lui Grenville paşaportul şi actele maşinii. 

— Data viitoare, nu mai parcaţi într-o zonă interzisă, 
spuse agentul şi, salutând, le făcu semn să plece. 

În vreme ce Rolls-ul se îndepărta, polițistul, care avea 
o memorie excelentă, se apucă să noteze în carneţelul său. 
Îl mira faptul că un om atât de sărăcuţ îmbrăcat, precum 
Archer, se prezentase drept avocat internaţional. 

— Neisprăvitul! mârâi Grenville, conducând pe strada 
de lângă lac. 

— Chris, te rog foarte mult! exclamă enervat Archer. 
E inadmisibil să vorbeşti pe tonul acesta unui agent de 
poliţie elveţian. Ai făcut o prostie. 

— Mai dă-l în mă-sa! 

Intră cu maşina în parcarea hotelului Eden. 

— Hai să bem ceva. 

Cei doi se instalară pe terasă, la o masă mai izolată. 
Grenville comandă două pahare cu gin sec. 

— Fii atent aici, Jack, rosti după un timp Chris, 
povestea asta trebuie să funcţioneze. Spune-mi despre cei 
doi care trebuie să mă răpească... Eşti sigur că putem avea 
încredere în ei? 

Archer aşteptă să le fie adusă comanda, şi abia după 


aceea se apucă să vorbească. 
x 


x x 


Grenville se întoarse la vilă puţin după ora trei, cât se 
poate de liniştit. Archer îl convinsese că în câteva zile avea 
să fie stăpânul unui milion de dolari, numai ai lui, 
necondiţionaţi de nimic. Făcuse o partidă de nouă găuri cu 
instructorul de golf, pe care-l bătuse uşor. După partidă, 
acesta declarase că Grenville era cel mai valoros jucător pe 
care-l cunoscuse vreodată; compliment primit cu mare 
plăcere. Băgă maşina în garaj şi intră în vilă. Inchizând uşa, 
o auzi pe Helga vorbind la telefon. Intră în camera lui, făcu 
un duş, se schimbă, apoi cobori în living. 

Chipul femeii exprima duritate, dar văzându-l se 
îmblânzi. 


— Ce dimineață! exclamă ea. Dobitocii! M-au 
înnebunit! 

Împinse cât colo un vraf de hârtii de pe birou şi se 
ridică, venind să-l sărute. 

— Dragul meu, Chris! Dă-mi răspunsul. Spune-mi că e 
da! 

— Este da, zise Grenville şi o ridică în braţe, purtând- 
o până în camera lui, unde închise uşa cu piciorul în urma 
lor. Şi o să facem imediat o repetiţie generală! 

— O să-l şochezi pe Hinkle, protestă ea, dezbrăcându- 
se deja. 

— La naiba cu Hinkle! Mi-am găsit mireasă tânără! 

Zece minute mai târziu, stăteau lungiţi alături, pe pat, 
dezbrăcaţi. Helga, fericită până la extaz, începu să-i expună 
lui Grenville planurile de căsătorie. 

— Vom merge la Paradise City. Am acolo o casă 
minunată, pe o insulă. Un loc ideal. Există o aripă pe care o 
vei ocupa până la anunţul oficial. Trebuie să fie o căsătorie 
grandioasă, Chris! Există atâţia oameni importanţi, 
nevestele lor, intermediari, clienţi, care vor fi invitaţi 
obligatoriu. 

Planul îi dădu fiori lui Grenville, dar reuşi s-o mângâie 
pe mână. 

— Sunt omul cel mai fericit din lume, şopti el cu 
gândul că peste o zi avea să scape de ea pentru totdeauna, 
intrând şi în posesia unui milion de dolari. 

Se auzi o bătaie discretă în uşă şi Hinkle anunţă fără 
să intre: 

— Domnul Winborn la telefon, doamnă. 

Folosea tonul său lugubru, dezaprobator. 

— Ei, rahat, iar tipul ăsta! ţipă Helga exasperată, 
ridicând totuşi receptorul telefonului de pe noptieră. Ce 
este, Stanley? 

Ascultă câteva momente, după care strigă: 

— Nu! Nu plătim niciun dolar în plus! Vrea să ne 
înşele! Pentru Dumnezeu, Stanley, chiar nu te poţi ocupa 
de toate astea, fără să mă deranjezi? Incerc să mă 


odihnesc. 

Grenville cobori din pat, strecurându-se în sala de 
baie. Doamne! gândi el, să fiu căsătorit cu maşina asta de 
calculat! Ea încă vorbea la telefon când el, îmbrăcat, cobori 
pe terasă. 

— Ceai, domnule? propuse Hinkle, făcându-şi apariţia. 

— Un whisky dublu cu sifon, mormăi Grenville, 
aşezându-se. 

Helga apăru abia peste vreo jumătate de oră. 

— Vreau să-ţi vorbesc despre această afacere, Chris. 
Te vei ocupa de ea. Va fi de mare importanţă, iar guvernul 
francez se dovedeşte prea lacom. O să încep cu începutul... 

În timpul orei care urmă, Grenville se plictisi de 
moarte, în timp ce Helga înşira cifre, vorbea despre costuri, 
preţuri, rate de dobânzi şi altele. Reuşi, numai Dumnezeu 
ştie cum, să-şi compună o mască inteligentă, dând din cap 
din când în când, însă îl cuprinse panica, când ea se opri, 
declarând: 

— Acum cunoşti toată afacerea, Chris. Ce părere ai? 

Grenville tresări. N-avea nicio părere pentru că, în 
primul rând abia dacă o ascultase, şi chiar dacă o făcuse, 
nu pricepuse mai nimic din discuţia aceea financiară. 

— Înainte de a-mi exprima o părere, Helga, spuse 
prudent, aş dori să studiez documentele, cifrele. Ar fi posibil 
acest lucru? Te-am prevenit că nu pricep mare lucru din 
problemele financiare, dar cred că m-aş putea lămuri cât de 
cât dacă aş examina planurile şi cifrele, vreo oră-două. 

Helga păru dezamăgită, dar încuviinţă. 

— Foarte bine, Chris, îi voi cere lui Winborn să-mi 
trimită par avion fotocopii ale contractului, împreună cu 
devizul de cheltuieli. Te înţeleg. 

Luă telefonul şi sună la Paris, moment în care Hinkle 
îşi făcu intrarea, aducând votcă şi pahare. 

Cel puţin, gândi el, am câştigat ceva timp! 

În timp ce Hinkle servea băuturile, Helga transmise 
dispoziţii secretarei lui Winborn, rugând-o să trimită imediat 
copii de pe contract, precum şi după devizul destinat 


proiectului de la Versailles. 

— Le vreau mâine, spuse ea sec, înainte de a închide. 

— Luaţi masa de seară acasă, doamnă? vru să ştie 
Hinkle. 

— Hai să ieşim, iubito, propuse imediat Grenville, 
care simţea nevoia să fie departe de vilă şi de discuţii de 
afaceri. Nu există niciun loc plăcut, unde ne-am putea duce 
să mâncăm? 

— Sigur că da. Bună idee. O să mergem la Huguenin. 
E simplu, dar bun. Nu, Hinkle, o să ieşim. 

După ce Hinkle plecă de pe terasă, Grenville, dornic 
s-o îndepărteze pe Helga de la discuţia de afaceri, se apucă 
să-i pună întrebări legate de casa de la Paradise City. Helga 
fu încântată să-i facă o descriere, aşa că timpul trecu 
repede. Puțin după ora opt, ea urcă în cameră să se 
schimbe, iar Grenville rămase pe terasă. Incă douăzeci şi 
şapte de ore, gândi Chris. 

După o cină bună, în stil italian, se plimbară, mână în 
mână, pe malul lacului. Acum, Helga era liniştită, cu mintea 
în repaus. Acest bărbat avea să-i devină soţ! Nu înceta să 
se uite la el, să-i admire silueta înaltă şi suplă, capul 
frumos. Gândurile îi zburară la febra pregătirilor pentru 
căsătorie. Ce surpriză pentru Winborn şi Loman! Se întrebă 
când urma să le facă anunţul. Cel mai bun lucru, socoti 
Helga, era să tacă din gură, aşteptând ca ei să-l cunoască 
pe Grenville şi să le anunţe asocierea lui în afaceri. Se 
îndoia că ideea o să le placă, dar n-aveau ce să facă! Era 
stăpâna absolută a companiei, deţinând şaptezeci şi cinci la 
sută din acţiuni. Şi ceilalţi directori vor ridica din sprâncene, 
dar n-au decât să se ducă dracului, toţi! Era puţin 
dezamăgitor că acest bărbat înalt şi frumos nu manifestase 
mai mult interes pentru firmă, dar trebuia să-l grăbească. 
Lucrând împreună cu el, era sigură că îi va deschide gustul 
pentru afaceri. 

Realiză că îl cam neglija, aşa că îl puse să-i 
povestească despre partida de golf. 

Mintea lui Grenville hoinărise şi ea; se gândea la 


răpirea de a doua zi, oarecum neliniştit asupra rezultatului. 
Incepu să-i povestească despre partida lui cu instructorul şi, 
la fel ca majoritatea jucătorilor de golf, îi detalie fiecare 
lovitură, reuşind s-o plictisească rapid pe Helga. Ea 
considera acest sport ca o totală pierdere de timp, dar 
căută să pară interesată, exclamând chiar „bravo!“ când 
Grenville termină, anunțând că îşi bătuse adversarul fără 
drept de apel. 

La vilă, Hinkle îi aştepta. 

— Ce naiba, Hinkle, spuse Helga pe un ton de reproş, 
întotdeauna după cină trebuie să te retragi în odaia 
dumitale. Ştiu că îţi place să te uiţi la televizor. Dacă am 
nevoie de dumneata, voi suna, dar nu vreau să ne aştepţi. 
Ne-am înţeles? 

Hinkle se înclină. 

— Prea bine, doamnă. Cum doriţi. 

— Domnul Grenville va încuia peste tot. Deci, după 
cină, te rog să te duci să te odihneşti. 

Auzind recomandarea, Grenville îşi înăbuşi un oftat 
de uşurare. Se vede că Archer avea dreptate să spună că 
totul mergea conform planului lor. 

Se trezi la puţine minute după ora şapte. Alături de 
el, Helga încă dormea. 

Ziua cea mare, îşi spuse Grenville, numai că până la 
eliberarea definitivă mai trebuia să aştepte încă vreo 
douăzeci şi două de ore. Era convins că acele documente 
îngrozitoare pline de cifre urmau să sosească în cursul 
dimineţii. lar Helga avea să aştepte ca el să le studieze şi 
să-şi spună părerea. Era peste puterile lui. Singura lui 
scăpare era să se prefacă bolnav. Nu era ceva nou pentru 
el. Adeseori, când nu mai putea suporta comportamentul 
vreuneia dintre babele lui, se plângea de dureri de cap. O 
chestie care nu dădea greş niciodată. 

Rămase nemişcat, iar când Helga începu să mişte, 
gemu uşor. In decursul anilor, pusese la punct perfect acest 
oftat sfâşietor şi, în acelaşi timp, atât de convingător. 

Helga se trezi, ridicându-se în capul oaselor. 


— Chris, ce-i cu tine? 

— Nimic, se prefăcu el şi îşi astupă ochii cu palmele. 
N-am vrut să te trezesc. Mereu durerea asta afurisită. 

Ea se aplecă asupra lui, îngrijorată. 

— Ţi-e rău? 

— Rău? Este o migrenă. Din timp în timp, mă apucă, 
se schimonosi Grenville înăbuşindu-şi un oftat. Ascultă-mă, 
iubito, lasă-mă singur. Dacă stau nemişcat, e mai 
suportabil. 

— Migrenă! Sărmanul meu iubit! Mă duc să aduc 
nişte pastile. 

— Nu, te rog, aştept să-mi treacă, reuşi el să dea 
impresia că stăpâneşte suferinţa. Îmi pare rău, dar vreau să 
mă laşi singur. Până şi când vorbesc mă simt rău. 

— Bine, iubitule. Vrei puţin ceai? Sigur nu pot face 
nimic pentru tine? 

— Nu... nimic. O să-mi treacă sigur, într-o oră sau 
două. 

— Sunt necăjită să te văd în starea asta. 

Helga avu o scurtă ezitare, dar, cum el continua să 
rămână nemişcat, acoperindu-şi ochii cu palmele, se duse 
să facă un duş rapid, apoi se îmbrăcă în linişte. 

Urmărind-o printre degetele răşchirate, Grenville nu 
uita să dea drumul din când în când câte unui geamăt. 

— Chris, dragul meu, lasă-mă să chem un doctor. 

— Niciun doctor n-a vindecat vreodată migrena, o 
lămuri el şi, cu un efort vizibil, îşi luă palmele de pe ochi. O 
să-mi revin. Te rog doar să mă laşi un moment singur, 
draga mea, asta-i tot. Şi nu te nelinişti. 

Închise ochii. Redusă la tăcere, Helga ieşi pe terasă, 
unde Hinkle stropea florile. Văzând-o, opri apa, apropiindu- 
se. 

— Sunteţi matinală, doamnă. E ceva în neregulă? 

— Domnul Grenville are o migrenă, răspunse ea. Nu 
trebuie deranjat 

Chipul lui Hinkle deveni de marmură. 

— Da, doamnă. Durerile de cap nu sunt o joacă. Doriţi 


cafeaua pe terasă? 

— Da, te rog. 

Bău cafeaua, făcându-şi griji pentru Grenville. Când 
Hinkle se întoarse să ia tava, ea comentă: 

— Ce zici, Hinkle, cine şi-ar imagina că un bărbat ca 
el ar putea suferi de migrene? 

— Cred că este ceva pe fond nervos, spuse Hinkle, 
ridicând sprâncenele. Într-adevăr, doamnă, cine şi-ar 
închipui! 

Helga simţi nevoia să i se destăinuiască. 

— Nu pleca, Hinkle. Aş dori să stăm de vorbă. Aşază- 
te, te rog. 

— Aş prefera să rămân în picioare, doamnă, declară 
Hinkle, înclinându-se uşor. 

Râsul femeii izbucni instantaneu. 

— Of, Hinkle! Eşti mereu atât de protocolar! Cu toate 
astea, te consider cel mai bun prieten al meu. Insist să iei 
loc. 

— Mulţumesc, doamnă. Prea bine. 

Se aşeză pe marginea unui fotoliu. 

— Trebuie să-ţi spun! Domnul Grenville şi cu mine ne 
vom căsători. A acceptat să devină asociat la firmă, suspină 
ea fericită. Intenţionăm să ne căsătorim luna viitoare. 

După mutra pe care o făcea, ai fi zis că Hinkle tocmai 
înghiţise o gutuie, dar chipul său îşi recăpătă rapid 
impasibilitatea. 

— Permiteţi-mi să-i prezint felicitări domnului 
Grenville, iar dumneavoastră, doamnă, cele mai bune urări 
de fericire. 

— Mulţumesc, dragul meu Hinkle. Chris mă va face 
atât de fericită! spuse Helga. Nu mai pot continua să trăiesc 
singură. Ştii cât de mult mă apasă singurătatea. Va fi 
minunat să-l am alături, să nu-mi mai fac probleme cu 
ieşitul de una singură. Voi putea, în sfârşit, să trăiesc din 
nou, după toţi anii îngrozitori petrecuţi în preajma domnului 
Rolfe, suspină ea din nou. Hinkle! Te implor să înţelegi şi să 
fii de acord cu hotărârea mea. 


— Desigur, doamnă. 

Tonul de reproş persista însă în glasul său. Se ridică. 

— Rămâi aşezat! strigă Helga, cuprinsă brusc de furie 
împotriva lui. La sfârşitul săptămânii, vom pleca la Paradise 
City. Vreau să te ocupi dumneata de toate. Va fi o nuntă 
grandioasă. 

Hinkle rămase în picioare. 

— Doamna poate conta pe mine, răspunse cu glas 
înţepat. 

Numai că Helga îl cunoştea bine. Când nu era în 
apele lui, nu se putea scoate nimic de la el. Trebuia să-l ia 
cu binişorul. 

— Sper să pot conta pe dumneata, Hinkle, i se adresă 
cu amabilitate. 

— Da, doamnă. Întotdeauna veţi putea. Acum însă, aş 
dori să mă scuzaţi, am multă treabă prin casă. 

Helga îl urmări cu privirea traversând terasa, cu 
spatele ţeapăn. Măcar dacă s-ar fi arătat cât de cât 
mulţumit, gândi ea, însă trebuie să-i las timp, să se 
obişnuiască. Va trebui să-i vorbească lui Chris. Să-l facă să 
înţeleagă importanţa lui Hinkle pentru ea. Chris va trebui să 
facă un efort de sinceritate pentru a-i câştiga încrederea lui 
Hinkle. În trecut, când se căsătorise cu Herman, Hinkle o 
acceptase şi pe ea cu dificultate, dar ştiuse să-l atragă de 
partea ei, iar în final, în cel mai dificil moment al vieţii ei, 
acesta îi arătase întregul devotament.* 

Fără să facă zgomot, urcă în dormitor, întredeschise 
cu grijă uşa şi aruncă o privire înăuntru. Grenville, care 
murea după o cafea şi o ţigară, o auzi când răsucea 
mânerul uşii şi îşi acoperi repede ochii cu palmele. Helga îl 
cercetă câteva momente, apoi închise uşa fără zgomot. 

Dumnezeule! reflectă Grenville. Avea să urmeze o zi 
mizerabilă! Trebuia să continue însă această comedie până 
când oamenii lui Archer aveau să-l ia pe sus. Se consolă, cu 


1 De acelaşi autor, Asul din pachet (n.a.). 


gândul la traiul pe care l-ar fi putut duce cu un milion de 
dolari în buzunar. Pentru prima oară de când Archer îi 
expusese în mod magistral planul răpirii, Grenville începu 
să-l ia în serios. Helga îl făcea să nu se simtă în largul lui. 
Avea în ea această latură nemiloasă care îl neliniştea. Era 
posibil ca, în ciuda asigurărilor date de Archer, ea să 
reacționeze urât, când avea să-şi dea seama de tragerea 
pe sfoară. Gândindu-se la acest lucru, socoti că ar fi fost 
periculos să rămână în Europa, odată primită partea lui de 
răscumpărare. După o analiză amănunţită, hotări să ia 
avionul pentru Antille, imediat ce Archer îi va înmâna 
milionul său de dolari. Acolo avea să închirieze un iaht, să 
pună mâna pe o fată ca lumea, care să nu dea cu piciorul 
unei asemenea ocazii, şi să se dea la fund. lar când 
lucrurile s-ar aranja, s-ar putea întoarce în Europa, terenul 
său de vânătoare preferat. 

In suflet i se strecură însă îndoiala, făcându-l să se 
încrunte. 

Putea avea încredere în Archer? În definitiv, ce ştia 
despre el? Se cunoscuseră întâmplător la Paris, în 
păduchelniţa aia de hotel. Chiar era Archer avocat 
internaţional? Agitaţia puse stăpânire pe Grenville. Să fi 
fost Archer unul dintre acei escroci abili despre care tot 
auzea vorbindu-se? Prieten cu Helga fusese, asta fără 
îndoială. Prea o cunoştea bine. În minte îi veni aspectul 
jerpelit al lui Archer. Se puseseră de acord ca 
răscumpărarea de două milioane de dolari să fie vărsată în 
contul secret al lui Archer dintr-o bancă elveţiană. Logic, la 
prima vedere, dar el ce garanţie avea, după ce banii intrau 
în contul acestuia? Dacă Archer dispărea? Pe Grenville îl 
trecură transpiraţiile. Bun de nimic, poate, gigolo şi-atăt, 
poate, dar avea în el un spirit de conservare foarte 
dezvoltat. Cum să se protejeze împotriva unei posibile 
încercări de tragere în piept din partea lui Archer? 

Lungit pe pat, în semiîntunericul dormitorului, 
Grenville se apucă să analizeze situaţia. 

x 


x x 


Fix la ora două, în faţa hotelului Suisse îşi făcu 
apariţia Max Segetti, avându-l la volanul unui Volkswagen 
vechi pe Jacques Belmont. Archer, care îşi plătise deja nota, 
îi aştepta într-un Mercedes închiriat. Le făcu semn să-l 
urmeze şi porni pe străzile aglomerate din Lugano, în 
direcţia lacului, spre Paradiso. Se uita tot timpul în oglindă, 
să se asigure că cei doi veneau după el. 

După vreo douăzeci de minute, opri în faţa căsuţei pe 
care o închiriase. Lângă el opri Volkswagen-ul, din care 
coborâră Segetti şi Belmont, purtând nişte valize jerpelite. 

Îmbrăcaţi amândoi în culori închise, arătau mai bine 
decât atunci când îi văzuse prima oară la Geneva. 

— Probleme? întrebă Archer în italiană. 

— Nu, domnule, răspunse râzând Segetti. 

— Aveţi cagulele şi armele? 

— Da, domnule, am venit pe la Zurich, ca să scăpăm 
de vama italiană. N-am avut necazuri. 

— Bine. Hai să mergem. 

Archer o luă înainte prin grădiniţa înflorită, deschise 
uşa şi intră în salon. 

— Luaţi loc. 

Cei doi îşi aleseră câte un fotoliu. 

Umblând în lung şi în lat, Archer începu: 

— Operaţiunea va avea loc astă-seară, la ora 
unsprezece. Uşa vilei nu va fi încuiată. Apăreţi brusc, 
ameninţaţi cu armele atât bărbatul, cât şi femeia, apoi luaţi 
bărbatul cu voi. Îl veţi aduce în această căsuţă, iar cu asta 
înţelegerea noastră se termină. Vă voi da banii şi plecaţi 
imediat spre Geneva, uitând tot ce s-a întâmplat. 

Segetti încuviinţă, iar Belmont, nemişcat ca de obicei, 
privea fix covorul ros. 

— Unde se află vila, domnule, vru să ştie Segetti. 

— Vă voi conduce acolo imediat. S-ar putea să apară 
o problemă. Există un servitor care ne-ar putea încurca. 
Dacă apare, unul dintre voi va trebui să se ocupe de el, şi 
Archer tăcu semnificativ un moment. Nu va trebui să existe 


nicio violenţă. 

Pentru prima oară, Belmont vorbi. Având pe chip o 
umbră de zâmbet urât la vedere, declară: 

— Nu vă faceţi probleme. O să mă ocup eu de el. 

Auzindu-i tonul ameninţător, Archer se întoarse brusc. 

— Repet... Fără violenţă, zise Jack şi se uită la 
Segetti. Ne-am înţeles? Prefer ca răpirea să nu aibă loc 
decât să faceţi uz de violenţă. 

— Nu va fi nevoie, domnule, îl asigură Segetti. 

— Cel pe care trebuie să-l luaţi va opune rezistenţă 
mai mult de formă, reluă Archer. Vrea să-şi convingă 
amanta că e, într-adevăr, victima unei răpiri. Înţelegeţi? 

— Sigur, domnule, spuse Segetti. 

— Bun. Să rezumăm: astă-seară, la unsprezece fix, 
veţi sosi la vilă, în maşina mea. Parcaţi în jos, pe alee. 
Urcaţi pe jos până la casă. Uşa de la intrare va fi descuiată. 
Veţi da năvală. Bărbatul şi femeia se vor afla în salon sau 
pe-afară, pe terasă. Intrând în vestibul, uşa salonului va fi în 
faţa voastră, continuă Archer, apoi scoase din portofel o 
foaie de hârtie. Uite planul vilei. Studiaţi-l. 

Segetti cercetă planul, după care dădu din cap. 

— E perfect, domnule. 

Archer îi puse în faţă o altă foaie de hârtie. 

— Am notat aici exact cuvintele pe care vreau să i le 
spuneţi femeii şi aş dori să le învăţaţi pe de rost. 

li întinse foaia lui Segetti. După ce o citi, acesta 
zâmbi: 

— Jacques, asta va fi treaba ta, zise, pasându-i hârtia 
lui Belmont. O să se descurce foarte bine. 

— Puțin îmi pasă care dintre voi o va face. Important 
e ca ameninţarea să pară cât mai convingătoare. Îl suiţi pe 
bărbat în maşină şi-l aduceţi aici. Asta va fi tot. Vă dau banii 
şi plecaţi imediat la Geneva. 

— Nicio problemă, domnule, îl asigură Segetti. 

— Perfect. Acum o să vă conduc la vilă. Haideţi! 

Aproape sigur că cei doi aveau să reuşească, Archer îi 
conduse cu Mercedesul la Castagnola. Conducea încet. Din 


timp în timp, îl întreba pe Segetti, aşezat lângă el, dacă va 
ţine minte traseul. 

Răspunsul era unul şi acelaşi: 

— Nicio problemă, domnule. 

Urcând colina abruptă, unde drumul trecea pe lângă 
vila văduvei, Archer încetini, fără să oprească. 

— Aici e. Vila Helios. Ne vom întoarce pe acelaşi 
drum. 

Cei doi examinară grilajul din fier forjat care permitea 
accesul în interiorul proprietăţii, cu Mercedesul mergând 
înaintea lor, la pas. La jumătatea drumului, Archer întoarse, 
înconjurând încă o dată vila, lent. 

— Aţi văzut bine? întrebă. 

— Vă spun că nu vor fi probleme, domnule. 

— Bine. Aveţi la dispoziţie opt ore. Rămâneţi la 
căsuţă? Ce aveţi de gând să faceţi? 

— Am vrea să vizităm Lugano, domnule, răspunse 
Segetti. Suntem pentru prima oară prin zona asta. V-aş 
putea ruga să ne duceţi până la maşina noastră? 

Archer se simţi uşurat. Nu-l încânta deloc ideea de a 
petrece opt ore în compania acestor indivizi. 

— Sigur că da. 

Îi conduse îndărăt, la căsuţă. Când coborâră din 
Mercedes, Segetti declară: 

— Vom fi aici, astă-seară la zece şi un sfert, domnule. 

Archer se uită după maşina lor. Deschise uşa căsuţei 
şi intră într-una dintre camere, unde se lungi pe pat. 
Aşteptarea avea să fie lungă, dar cel puţin operaţiunea 
începuse. 

Un milion de dolari! gândi. Cu banii ăştia s-ar fi putut 
duce la New York. Şi-ar fi putut deschide propriul birou de 
consilier fiscal. Mizerabila n-avea să poată face nimic după 
ce el îi va fi luat banii. Niciun pericol ca ea să strige: „hoţii“. 
Pentru nimic în lume nu i-ar fi convenit să se spună peste 
tot că se lăsase escrocată de un gigolo frumos, tot aşa cum 
Herman nu depusese plângere, ştiind că în acest caz Archer 
ar fi dat la iveală legătura lui cu Helga. Nu... din acest punct 


de vedere n-avea ce griji să-şi facă. Puţină nelinişte îi 
provocau cei doi indivizi. Aveau un aer dubios, în special cel 
tânăr. Ar fi fost şi mai speriat dacă i-ar fi putut vedea chiar 
în acel moment pe cei doi derbedei în faţa biroului de poştă 
din Lugano. 

Lăsându-l pe Belmont în maşină, Segetti intră grăbit 
la poştă unde se închise într-o cabină telefonică, sunându-l 
pe Bernie la Geneva. Vorbi puţin. Bernie ascultă, apoi zise: 

— Sună-mă peste două ore, Max. 

După care închise. 

Bernie avea o grămadă de legături în Elveţia. Una 
dintre cele mai importante, chiar la Lugano: Lucky Bellini - 
Băftosul - poreclit astfel deoarece, pe vremuri, o tipă 
geloasă îi înfipsese un cuţit în spinarea protejată de un strat 
solid de grăsime, iar el supravieţuise. 

— Lucky? zise Bernie. Vreau o informaţie. Cine 
locuieşte în vila Helios, din Castagnola? 

— Helios? E proprietatea lui Herman Rolfe. E mort, 
dar nevastă-sa dă pe-acolo, când şi când. E la vilă chiar în 
acest moment. 

Bernie zâmbi larg. 

— Stai pe-aproape, Lucky. O să trec pe la tine în 
seara asta, promise Bernie şi închise. 

Mai telefonă la aeroport, de unde închirie un avion- 
taxi care să-l lase la ora optsprezece la Agno, în apropiere 
de Lugano. 

Când Segetti îl sună din nou, Bernie îşi anunţă 
sosirea. 

— Fă tot ce-ţi spune prostul ăla de Archer, Max. 
Duceţi-vă să-l luaţi pe tip, după care mă voi ocupa eu de 
restul. 

— E clar, Bernie, zise Segetti. Unde ne întâlnim? 

— La aeroportul din Agno, la ora şase. Veniţi să mă 
luaţi. Ne-am înţeles? 

— Nicio problemă, Bernie. 

Continuând să zâmbească, Bernie puse receptorul în 
furcă. 


x 
x x 


Pe la prânz, Grenville, care murea de foame şi de 
plictiseală, îşi făcu apariția pe terasă. 

Helga, aşezată la una din mesele mari, studia dosare. 
Zâmbi radioasă când îl văzu. 

— Chris, iubitule! Te simţi mai bine? 

Cu un aer demn de milă, Grenville se apropie, 
sărutând-o uşor pe obraz. 

— N-o să mor, o linişti el şi se lăsă într-un fotoliu, 
lângă ea. Crezi că Hinkle mi-ar putea face o cafea? 

— Evident, dragul meu. 

Apăsă pe butonul discret de pe masă. 

— Chiar te simţi mai bine? 

— Sunt cam stors, declară Chris adresându-i un 
zâmbet cât de cât curajos. Foarte ciudat. Sunt luni de zile 
de când n-am mai avut o criză ca asta. 

Îşi făcu apariţia Hinkle. 

— Cafea, te rog, Hinkle. Domnul Grenville se simte 
mai bine. 

Se întoarse către acesta: 

— Doreşti o omletă? 

Grenville, care ar fi preferat o friptură bună, răspunse 
că ar putea încerca să înghită o omletă. 

Hinkle se înclină şi dispăru. 

— Văd că lucrezi, Helga, constată Grenville. Nu te 
opri. Eu o să mă odihnesc. 

Se lăsă pe spate, închizând ochii. Oarecum 
nehotărâtă, Helga se întoarse la dosarul ei. Abia când 
Hinkle aduse tava pe care se aflau cafeaua, pâinea prăjită 
şi o omletă cu verdeţuri fine, se hotărî să-şi strângă hârtiile. 

— Mulţumesc, rosti fără vlagă Grenville, în vreme ce 
valetul dădea la o parte capacul de argint pentru a 
prezenta omleta. După cum arată, trebuie să fie delicioasă. 

Înclinând capul, Hinkle plecă. 

— O să vorbim mâine despre afaceri, hotărî Helga. În 
sfârşit, Winborn începe să priceapă ceva. Am avut o 


convorbire telefonică interminabilă, în dimineaţa asta. Vom 
obţine terenul la preţul pe care îl doream. 

— Cu atât mai bine! mormăi Grenville, reuşind să-şi 
ascundă o strâmbătură. Momentan, draga mea, creierul 
meu pluteşte într-un compot. Mâine vom discuta foarte 
serios, zise Chris, ştiind că nu va exista niciun mâine, după 
care îşi turnă cafea. 

— Asta e. Te credeam ultima persoană din lumea 
asta care să sufere de dureri de cap, continuă Helga 
bănuitoare, privindu-l fix. 

— L-am moştenit pe tatăl meu, pretinse Grenville. El 
suferea ca un martir. 

Bău cafeaua, îşi mai turnă una, după care începu să 
mănânce din omletă, pe care o găsi excelentă. 

— Vorbind despre omlete, Hinkle ştie cu siguranţă să 
se descurce. 

— Să nu te audă vreodată spunând aşa ceva, 
protestă Helga, nu prea în largul ei. Omletele sunt creaţia 
lui şi, Chris, scumpule, aş vrea să fii foarte amabil cu el, de- 
acum înainte. Profit, ca să-ţi fac o mărturisire: el nu e de 
acord cu căsătoria noastră. 

Grenville se încruntă. 

— Nu e de acord? Dar este servitorul tău, nu? Pe cine 
interesează părerea lui? Servitori buni se găsesc pe toate 
drumurile. 

Chipul femeii se aspri, iar privirea căpătă sclipiri de 
oţel. 

— Chris, te rog foarte mult. Hai să punem lucrurile la 
punct chiar din acest moment, în legătură cu Hinkle. Îmi 
este cel mai de preţ, după tine, evident. M-a ajutat de 
atâtea ori şi în multe probleme! Mă înţelege. Este... 

Se opri, încercând să zâmbească. 

— Nu vreau să par teatrală, dar Hinkle face parte din 
viaţa mea, şi n-aş vrea să-l pierd, pentru tot aurul din lume! 

Grenville îşi dădu seama că se aventura pe un teren 
extrem de periculos. Nu mai avea nicio importanţă, însă nu 
voia s-o indispună pe Helga. 


Zâmbi. 

— lartă-mă. Nu ştiam că e atât de important pentru 
tine. Voi face tot ce pot, ca să-i plac. Iți promit. 

— Da, îmi este indispensabil, spuse grav Helga. E 
bun, devotat şi pot conta întotdeauna pe el. 

— Îţi promit, repetă Grenville, mângâindu-i mâna. 

— Mulţumesc, Chris. Sunt convinsă că până la urmă 
va reuşi să te cunoască aşa cum te cunosc eu şi te va trata 
cu aceeaşi loialitate desăvârşită pe care o are pentru mine. 

Dumnezeule! gândi Grenville. Câte probleme pentru 
un servitor greţos şi plictisitor! Se stăpâni, însă. 

— Sper asta din tot sufletul. 

Pe la ora unu şi ceva, Hinkle aduse votcă şi două 
pahare. Amintindu-şi că era condamnat să se refacă destul 
de greu după o durere groaznică de cap, refuză băutura, 
înghițind în sec, dar îi zâmbi lui Hinkle. 

— Omleta a fost excelentă! Cum de poţi reuşi o 
omletă atât de uşoară şi totodată atât de gustoasă, chiar 
nu-mi pot da seama. 

— Sunt fericit că domnului i-a plăcut, răspunse rece 
Hinkle, şi se întoarse către Helga. Vă propun pentru prânz, 
doamnă, un escalop de vițel cu ciuperci, urmat de o brânză 
excelentă. 

— Perfect, aprobă Helga. Te tentează? îl întrebă pe 
Grenville. 

Acesta ezită. Omleta nu-l săturase mai deloc. 

— Cred că aş putea înghiţi câte ceva, acceptă el. 

Simţi aţintită asupra sa privirea dezaprobatoare a lui 
Hinkle. După plecarea valetului, oftă. 

— E clar că nu mă are la inimă în mod deosebit. 

— Trebuie să ai răbdare, dragul meu, zise din 
experienţă Helga şi îşi adună hârtiile. Mai am timp doar 
pentru un plonjon în piscină. Rămâi aici şi odihneşte-te, 
adăugă ea. 

Grenville murea de dorinţa de a se scălda şi el, dar 
socoti că n-ar fi fost prudent. Numără orele rămase: numai 
zece! Timpul i se părea interminabil, dar în cele din urmă 


avea să fie liber! Aprinse o ţigară, impunându-şi să fie calm. 

Mâncară sub o umbrelă, apoi Helga insistă ca 
Grenville să se ducă să se odihnească. Acesta se supuse 
fără multe fasoane, iar când urcă în dormitor, ea îşi 
continuă examinarea dosarului, întinzând mâna după 
telefon. 

Pe la patru şi jumătate, când Grenville reapăru pe 
terasă, Helga era cufundată încă în hârtiile ei, notând ceva. 

— Nu te opreşti niciodată din muncă! remarcă el. 

Ea ridică privirea, zâmbindu-i. 

— Conduc un imperiu care valorează mai mult de un 
miliard de dolari, Chris. Tu vei fi mâna mea dreaptă. Când 
eşti în fruntea unei asemenea societăţi, nu prea ai timp să 
răsufli. Dar vom lua ceaiul. Aproape am terminat aici. 

Să fii bărbatul unei asemenea femei! gândi Grenville. 
Aş deveni rapid un buton de pe tastatura calculatorului ei! 

Petrecură seara flecărind. Helga făcea planuri pentru 
călătoria de nuntă. li povesti despre iahtul pe care îl avea. l- 
ar plăcea o croazieră în largul Floridei? Grenville aprecie 
toate proiectele, spunându-şi că, oricum, în câteva ore, cu 
ajutorul lui Dumnezeu, va fi liber, având cât de curând şi un 
milion de dolari. 

Privind-o în lumina dulce a amurgului, avu o 
strângere de inimă. Era foarte frumoasă, dar, fir-ar să fie, 
prea ancorată în afaceri. Măcar dacă ar fi avut şi momente 
în care să fie mai puţin dură, mai puţin posesivă! Voința 
aceea de fier pe care i-o ghicea în priviri, în voce, când 
lucrurile nu mergeau aşa cum dorea, îl înspăimânta. Nu, îşi 
spuse el, n-o voi putea avea niciodată pe această femeie 
sub controlul meu. Mingea va fi tot timpul în terenul ei. Da, 
avea şi regrete; în pat era minunată, o încântare; dispunea 
de milioane, însă ştia că era prea puternică pentru el şi, 
dacă o lua de nevastă, l-ar fi dominat tot timpul. Or, el 
dorea libertate, să aibă bani mulţi şi să schimbe fetele după 
bunul plac. Era idealul lui în viaţă: fără complicaţii şi să 
termine odată cu băbătiile acelea îngrozitoare. Se uită pe 
furiş la ceas. 


Hinkle reapăru pe terasă, aducând votcă şi pahare. 
De această dată, Grenville era atât de disperat să bea ceva 
tare, încât ar fi fost în stare de orice pentru un pahar. 

— Mă simt mult mai bine, Hinkle, îl informă el, cu cel 
mai plăcut zâmbet. Aş putea căpăta o friptură? 

Încântată, Helga se uită la Hinkle, care abordă, o 
expresie rece. 

— Desigur, domnule. Un turnedo Rossini sau o 
friptură cu piper? 

Scârbă bătrână, gândi Grenville. Oricum, ce 
importanţă mai are? De mâine, te voi uita! 

— Un steak cu piper mi-ar plăcea mai mult. 

— Asta este, Hinkle. Pentru mine, acelaşi lucru, ceru 
Helga. Fără lucruri sofisticate. Şi o şampanie, aşa cum o 
pregăteşti tu, ce zici? 

Pentru a-l sfida pe Grenville, Hinkle adresă un zâmbet 
radios stăpânei sale. 

— Cu siguranţă, doamnă, zise aproape în şoaptă, 
înainte de a pleca. 

Grenville oftă. 

— Desigur, nu mă are la inimă. 

— E nevoie de timp. Puţină răbdare, iubitule. 

— Da, bine-nţeles, opină el şi se ridică. Mă duc să mă 
schimb. 

După cină, profitând de faptul că Hinkle se dusese 
după cafea, Grenville îndrăzni: 

— N-ar trebui ca Hinkle să se odihnească puţin, 
Helga? Nu mai e chiar tânăr şi e în picioare de azi- 
dimineaţă. 

Când acesta apăru, aducând cafeaua, Helga îi spuse: 

— Asta-i tot, Hinkle. Cina a fost perfectă, ca 
întotdeauna. Acum, poţi să ne laşi. Nu mai avem nevoie de 
nimic. 

Luând platoul, valetul se înclină. 

— Foarte bine, doamnă. În acest caz, mă voi retrage. 
Domnul Grenville nu va avea decât să încuie uşile din sticlă 
şi să tragă obloanele. Restul vilei este bine încuiat. Vă 


doresc o noapte bună. 

Spunând asta, părăsi terasa, fără a-i acorda nici cea 
mai mică atenţie lui Grenville. 

În sfârşit, gândi acesta, am scăpat de el; asta a fost. 

— Este un film bun la televizor, grăi el. Vrei să-l 
vedem? 

— Da, dar hai să mai rămânem puţin aici. E-atât de 
plăcut. La ce oră începe filmul? 

— La zece fără un sfert. 

— Avem tot timpul, conchise ea şi îl luă de mână. 
Chris, eşti sigur că te simţi bine, acum? 

— Foarte bine, zâmbi Grenville. După film am să ţi-o 
dovedesc. 

Ochii ei străluciră. 

— Dragul meu! Sunt atât de fericită! Nu poţi să-ţi dai 
seama ce însemni pentru mine! 

O uşoară remuşcare îşi făcu loc în sufletul lui 
Grenville. Încă o oră şi trei sferturi! Îl auzea pe Hinkle 
făcând ordine în bucătărie. Lucirea lunii în lac, norii uşori de 
pe cerul înstelat, parfumul florilor, totul transforma noaptea 
într-un decor ideal pentru dragoste. 

Puțin mai târziu, Grenville, care asculta atent, îl auzi 
pe Hinkle închizând uşa bucătăriei, îndreptându-se către 
camera lui, tocmai în capătul vilei. 

— Hai să vedem filmul. 

Trecură în salon, unde Grenville porni televizorul. 

— Scuză-mă, spuse el şi ieşi în vestibul, închizând uşa 
în urma lui. 

Nu-i trebuiră mai mult de câteva secunde ca să tragă 
zăvoarele, să desfacă lanţul de siguranţă şi să răsucească 
cheia în broasca uşii de la intrare. După care intră la toaletă 
şi trase apa. Se uită la ceas. Încă o oră! 

Se întoarse lângă Helga, cu inima bătând, aşezându- 
se alături, în faţa micului ecran la care nici măcar nu se 
uita. Nu se gândea decât la ce avea să se întâmple, peste o 
oră: lovitura care avea să-i schimbe viaţa. 

Din fericire, filmul era bun şi o interesa pe Helga. 


Liniştită, ţinea mâna lui Grenville într-a ei, lăsată pe 
spătarul fotoliului, încăperea fiind luminată de o singură 
veioză. Pe şemineu se afla o pendulă luminoasă, de la care 
Grenville nu-şi dezlipea ochii. 

Când limbile de pe cadran arătau ora unsprezece, uşa 
fu deschisă brusc, în salon năvălind doi indivizi mascaţi, cu 
pistoale în mâini. 

rcher se uită la ceasul de la mână. Unsprezece fix. În 

clipa asta, gândi el, Segetti şi Belmont pătrund în vila 

Helios. 

Cei doi sosiseră la căsuţă încă de la zece şi un sfert, 
aşa cum fusese stabilit. Îi arătaseră lui Archer cagulele din 
piele şi pistoalele automate. Archer, fost militar, se 
pricepea la arme, aşa că le controlă, asigurându-se că nu 
erau încărcate. Insistă, spunându-le că nu voia niciun fel de 
violenţă. 

— Decât să se întâmple cine ştie ce, mai bine lăsaţi 
totul baltă. Oricum, veţi fi plătiţi. E clar? 

Segetti îl asigură râzând că nu vor fi probleme. 

— İl aduceţi pe prietenul meu aici. Nu conduceţi cu 
viteză. N-avem nevoie de necazuri cu poliţia. 

După plecarea lor, Archer începu să umble prin 
cameră, uitându-se la ceas din minut în minut. 

Dacă totul mergea bine, pe la unsprezece şi jumătate 
aveau să-l aducă pe Grenville. Dacă mergea totul bine... 

Valiza lui Archer era pregătită. Avea în vedere o fugă 
rapidă, dacă apăreau necazuri. Cu o femeie ca Helga nu 
puteai fi sigur de nimic, niciodată, în mod normal, dacă 
Grenville reuşise s-o prindă în laţ ca lumea, avea să 
plătească, dar exista în ea acea latură inflexibilă pe care 
Archer o cunoştea bine şi care îl făcea să reacționeze cu 
prudenţă. 

Gândul îl duse la ziua în care încercase s-o şantajeze 
şi se trezise închis de ea în pivniţa vilei din Castagnola. 
Când se credea învingător, ea îl redusese la zero, iar din 
acel moment devenise unul dintre acei indivizi 
marginalizaţi, mizerabili, gata de orice ca să câştige un ban. 

Expresia chipului i se aspri. De îndată ce va fi adus 


Grenville, odată asigurat deci că răpirea reuşise, avea de 
gând s-o întâlnească pe Helga. Acesta ar fi reprezentat 
momentul lui de triumf, care l-ar fi răzbunat pentru tot ce 
îndurase de la ea. 

Se uită încă o dată la ceas. Unsprezece şi douăzeci. 
Dacă totul mergea bine, de-acum probabil că erau pe 
drumul de întoarcere. Îi veni în minte Hinkle. Individul 
acesta putea deveni periculos! Îl întâlnise din când în când, 
în perioada când Hinkle era valetul lui Herman Rolfe; mai 
mult, ştia că acesta nu-l avea deloc la suflet. In ciuda 
aerului său binevoitor şi bonom, Archer ştia că omul era 
dur, de neînduplecat, ca şi Helga, acesta fiind, de altfel, 
motivul pentru care valetul era în admiraţia ei. Aştia doi 
erau în mod clar de aceeaşi teapă. 

Parcă se apropia o maşină? Archer alergă la uşă şi o 
deschise. Două faruri străpungeau întunericul, dar maşina 
trecu în viteză. Seara era călduţă, iar luna strălucea. Cu 
respiraţia tăiată, Archer rămase în prag, cu urechea la 
pândă. Trecură mai multe vehicule. În sfârşit, zări 
Mercedes-ul. Răsuflă uşurat când maşina frână în faţa 
căsuţei. 

Primul cobori Grenville. Străbătu în grabă aleea. 

— Totul e în regulă? întrebă Archer, gâfâind. 

— De minune, izbucni în râs Grenville. Mai bine nici 
că se putea! 

— Intră. Eu o să mă ocup de cei doi indivizi, spuse 
Archer, redevenit brusc stăpân pe el. 

Segetti şi Belmont străbăteau aleea cu paşi leneşi. 
Abia aştepta Archer să scape odată de ei. Scoase repede 
din buzunar şase hârtii de câte o mie de franci. 

— Probleme? îl întrebă pe Segetti. 

— Niciuna, domnule. Jacques a transmis mesajul 
dumneavoastră. Cuconiţa părea foarte impresionată. Nicio 
problemă. 

— Uite banii voştri. Uitaţi toată povestea, spuse 
Archer. Şi întindeţi-o rapid la Geneva. 

Segetti numără meticulos banii la lumina lunii, dădu 


din cap, apoi răspunse: 

— E-n regulă. Atunci, s-o luăm din loc. 

Archer îi urmări urcându-se în Volkswagen şi 
îndepărtându-se. Intră apoi în salon, unde Grenville, într-un 
fotoliu, îl aştepta zâmbitor. 

— Super, ca aranjament, declară Chris. 

Desfăcu o sticlă de whisky pe care o cumpărase la 
venire şi umplu două pahare. 

— Povesteşte-mi totul. 

Grenville luă o înghiţitură. 

— M-am descotorosit de Hinkle pe la nouă. Din 
fericire, era un film foarte bun la televizor, aşa că i-am 
propus cuconiţei să-l vedem. In timp ce ea se aşeza în pat, 
m-am strecurat în vestibul ca să descui uşa. Credea că m- 
am dus să mă piş. Fix la unsprezece, când filmul era pe 
sfârşite, cei doi au năvălit înăuntru. Realmente 
impresionanţi, râse Grenville. Recunosc că m-au surprins şi 
pe mine. Merita să vezi ce efect au avut asupra văduvei. 
Intrase complet în panică. Unul dintre ei a anunţat că era 
vorba de o răpire şi că mâine va primi o cerere de 
răscumpărare. Teribil de convingător. O voce ca un brici. l-a 
strigat totul în faţă... zău, m-am simţit şi eu zgâlţâit. 
Aproape că-l credeam, povesti cu emfază Grenville, 
hohotind de râs. l-a zis că, dacă anunţă poliţia, dacă 
încearcă ceva înainte să fie contactată, n-o să mă mai vadă 
niciodată. Era nemişcată, de parcă împietrise. Am încercat 
să protestez, şi atunci m-au îmbrâncit puţin, împingându- 
mă afară, cu un pistol în spinare. Nu cred că a durat totul 
cinci minute, oftă el uşurat. De-acum sunt liber! Jack, să ştii 
că n-o mai puteam suporta. 

— Nu contează, mârâi Archer. Eşti sigur că ai pus 
gheara pe ea cum trebuie, Chris? Asta are o importanţă 
capitală. Pentru că, dacă nu, există riscul să anunţe poliţia. 

Niciunul dintre ei nu bănuia măcar ce se întâmpla în 
apropiere. Imediat ce vechiul Volkswagen dispăruse după 
cotitura drumului, Segetti frânase brusc, iar Belmont, 
urmând ordinele lui Bernie, se întorsese cu paşi furişaţi la 


căsuţă. Discret ca o umbră, ocoli prin spate, forţă cu o 
sârmă încuietoarea de la bucătărie şi intră fără zgomot. Uşa 
salonului era întredeschisă. Ajunse chiar la timp ca să-l 
audă pe Grenville răspunzând: 

— Gheara pe ea, zici? Dragă prietene, nu-i vorba de o 
gheară, ci de un harpon. Dacă ai fi văzut-o, când ăia doi m- 
au împins afară... Părea uluită, îmbătrânită, trecută. E 
prinsă bine în cârlig, ţi-o spun eu... N-o să mă crezi, dar am 
petrecut o bună parte din noaptea asta sinistră discutând 
tot felul de proiecte pentru luna de miere! 

— Perfect! Excelent! exclamă Archer frecându-şi 
mâinile. Suntem aproape de ţintă. Mâine mă duc s-o 
întâlnesc. Sunt luni de zile de când visez la această 
reîntâlnire. Deja mă bucur. 

— Există un mic amănunt, Jack, despre care voiam să 
vorbim, spuse Grenville, după o scurtă pauză. Două 
milioane de dolari înseamnă ceva bani, al naibii de tentanţi, 
zise el şi îl privi pe Archer drept în ochi. Banii vor fi depuşi 
într-un cont al tău din Elveţia. Cine-mi garantează că îmi voi 
primi partea? 

Indignat, Archer îl săgetă cu privirea. Adică atât de 
jos ajunsese, încât nici măcar un amărât de gigolo nu mai 
avea încredere în el? Îl puse la punct, pe un ton enervat: 

— Bineînţeles că îţi vei primi partea! Suntem băgaţi în 
aceeaşi lovitură, juma-juma! 

— Asta o spui tu. Dar cum pot fi sigur? Vreau o 
garanţie. 

Archer avu o ezitare. Conştient de aspectul său prea 
puţin strălucitor, era destul de isteţ ca să-şi dea seama că 
nu lăsa deloc impresia unui om de cuvânt. 

— Ce sugerezi, având în vedere că nu pari să ai 
încredere în mine? întrebă Jack cu amărăciune. 

— N-o lua ca pe ceva personal, Jack. Sincer vorbind, 
cu două milioane de dolari în joc, n-aş avea încredere în 
nimeni, ca şi tine, bănuiesc. Vreau ca imediat ce te vezi cu 
ea şi stabiliţi modalitatea de plată, să nu ne mai separăm 
unul de celălalt, declară Grenville. O să merg cu tine la 


bancă, având grijă ca partea mea să fie depusă într-un cont 
pe care-l voi deschide chiar atunci. Ai ceva împotrivă? 

Drept răspuns, Archer ridică din umeri. 

— Nimic. Dacă asta vrei, de acord. 

— Asta vreau. 

— E ca şi făcut, îl asigură Archer. Ca să adune banii, 
Helga va fi nevoită să vândă din acţiuni. Îi voi acorda trei 
zile, niciuna în plus. În aşteptare, vom rămâne aici. Va 
trebui să stai ascuns, Chris. Am umplut frigiderul şi, chiar 
dacă nu suntem ca într-un palat în coşmelia asta, am văzut 
şi mai rău. 

— O să mă mulţumesc cu ce avem, se resemnă 
Grenville, dând pe gât băutura din pahar. 

— Acum, va trebui să mă ocup de un ultim amănunt. 

Archer se duse la bufet, trase un sertar, de unde luă 
un aparat Polaroid. 

— Pe ăsta l-am cumpărat când am venit. 

— Ce să faci cu el? vru să ştie Grenville. 

— Ca să furnizez dovezi, rânji Archer. Am aici o altă 
chestie pe care am cumpărat-o. 

Mai scoase din sertar un flacon cu sos de roşii. 

— Dumnezeule! Zău dacă nu eşti nebun! exclamă 
Grenville. 

— Deloc, dragă Chris. 

Continuând să râdă cu gura până la urechi, Archer 
începu să agite flaconul sub nasul acestuia. 

— Sticluţa asta valorează două milioane de dolari! 

Belmont se apropie cu paşi furişaţi, pătrunse în 
vestibul, iar de acolo strecură o privire în salon. 

— O să fie cam unsuros, urmă Archer, dar o 
asemenea sumă merită efortul. O să te murdăresc pe faţă 
cu sos de roşii, după care te vei lungi pe jos, iar eu o să te 
fotografiez. Când va vedea pozele, Helga va plăti, crede- 
mă. O cunosc. Are oroare de tot ce este violenţă. 

Grenville izbucni în râs, lăsând capul pe spate. 

— Minunată idee! Dă-i drumul! 

Pentru Belmont era destul. Fără zgomot, părăsi vila, 


întorcându-se în fugă la Volkswagen. Se urcă repede, iar 


Segetti demară în trombă. 
x 


x x 


Lucky Bellini avea o mică băcănie cu specialităţi 
italiene, pe o străduţă care dădea în Piazza Grande din 
Lugano. Locuia deasupra prăvăliei împreună cu nevastă-sa, 
Maria, o femeie obeză. Cei opt copii ai lor, care duceau o 
viaţă uşoară, plecaseră demult de-acasă, iar lipsa lor îl 
apăsa pe Lucky, om cu spiritul familiei. Inaintea plecării 
ultimului, cel mai mic, ridicase pe un petic de teren, în 
spatele magazinului, un depozit, iar deasupra, o încăpere 
spațioasă, cu duş şi toaletă. O mobilase cu un pat, o masă 
şi câteva scaune. O folosea mezinul, care visa să devină 
baterist într-un grup pop, deoarece zgomotul tobelor îl 
înnebunea pe Lucky. 

În această odaie stătu de vorbă cu Bernie. Cu 
cincisprezece ani în urmă, Lucky fusese un „Don“ al Mafiei 
napolitane. Acum, în vârstă de şaptezeci şi patru de ani, 
fusese bucuros să se retragă, dar un Don rămâne 
întotdeauna un Don. Ştia că Bernie avea contacte solide în 
mediul napolitan, aşa că nu-şi dorea nimic mai mult decât 
să-l servească. 

— Povesteşte-mi câte ceva despre această mamă 
Rolfe, zise Bernie, uitându-se la ceas. 

Era unsprezece; oră la care Segetti şi Belmont 
trebuiau să intre în acţiune. 

— Tipa mă interesează. 

Lucky, care era tot timpul cu urechea la pândă, îi 
dezvălui ceea ce ştia. Vorbi despre milioanele moştenite de 
Helga de la bărbatul ei. Aflată astăzi în fruntea Corporaţiei 
Rolfe Electronic, are între şaizeci şi optzeci de milioane de 
dolari. Era fierbinte, lăsându-se din timp în timp agăţată de 
băieţii care serveau pe etaj, barmani, de preferinţă italieni. 

— De la moartea lui Rolfe s-a mai liniştit puţin, se 
spune. Şi-a găsit, mai nou, un soi de gigolo, o cocotă 
masculină, pe nume Christopher Grenville. Trăiesc 


împreună în vila Helios. 

— Ce-i cu individul ăsta? 

— Grenville? Un englez. Pare plin de aşi, dar cred că 
totul e poveste. N-am niciun fel de informaţii despre el, 
decât că a trăit ceva timp în Germania, s-ar părea. 

— Dar Jack Archer, îţi spune ceva? întrebă Bernie. 

— Se ocupa de averea lui Rolfe. La vremea aceea, era 
mare sculă într-un cabinet de consilieri fiscali din Lausanne. 
Venea des pe-aici, când Rolfe se afla la vila Helios. Apoi, 
brusc, n-a mai fost văzut. S-ar părea că a avut necazuri; a 
băgat mâna în banii lui Rolfe sau cam aşa ceva, dar nu ştiu 
nimic sigur. Se spune şi că îi regula nevasta lui Rolfe, dar s- 
ar putea să fie simple zvonuri. 

Bernie rumegă informaţiile, după care dădu din cap. 

— Bine. Du-te să te culci, Lucky. O să mă simt bine 
aici, declară el şi îl bătu amical pe umăr. Am o chestie pe 
care, deocamdată, o pregătesc. Când va fi gata, o să am 
grijă să-ţi iei partea. 

Lucky zâmbi. 

— La câţi copii am, n-aş refuza nişte bani, Bernie. 
Rămâi aici cât vrei. Dacă ţi-e foame, vrei cafea, un whisky, 
orice, îmi spui şi îţi aduc. 

Impresia lui era că Bernie, datorită încurcăturilor pe 
care le avea cu poliţia, chiar avea nevoie de-o mână de 
ajutor. Bernie, ghicindu-i gândurile, nu-l contrazise. 

— Sunt pe zero, Lucky. S-ar putea să primesc aici doi 
amici. Te deranjează? 

— Cum vrei tu, Bernie, numai că vor trebui să doarmă 
pe jos. 

— N-or să moară din asta. 

Cei doi îşi strânseră mâinile. Cu pas apăsat, Lucky 
cobori scările, intrând în apartamentul său. O anunţă pe 
nevastă-sa că, probabil, Bernie avea nişte necazuri, aşa că 
trebuia să-l găzduiască. Femeia ridică braţele către cer, dar 
nu protestă. De cincizeci de ani făcea tot ce-i spunea el, 
fără să pună întrebări. 

Lungit pe patul pliant, Bernie căzu pe gânduri. Cu 


puţin înainte de miezul nopţii, apărură Segetti şi Belmont. Îi 
povestiră în amănunt cum decursese răpirea, după care 
Belmont dădu raportul despre ceea ce auzise din discuţia 
lui Grenville cu Archer, de la căsuţă. 

— Urmează s-o tapeze de două milioane de dolari pe 
puicuţă! anunţă Belmont, cu ochii mici, negri, strălucind. 
Te-ai prins? 

Bernie rânji. 

— Amatori. Păpuşica valorează şaizeci de milioane, 
dacă nu mai mult. Acum câteva zile, la Roma, băieţii noştri 
au cerut şapte milioane de dolari răscumpărare pentru un 
flecuşteţ. Uite cum o să facem... 

Timp de o jumătate de oră, vorbi, punctându-şi 
discursul cu gesturi ale arătătorului ca un cârnat. Când 
termină, întrebă: 

— V-aţi prins de şmecherie? 

— Mamma mia! exclamă Segetti. Şi partea noastră 
cât vine, Bernie? 

— Asta vedem mai târziu, stabili Bernie. Încă mai e de 
treabă. Bun, o să cam trag pe dreapta. Voi n-aveţi decât să 
vă culcaţi pe jos. 

Se cuibări comod pe patul pliant şi închise ochii. 

x 


x x 


Helga se trezi din somn liniştită şi, câteva momente, 
rămase nemişcată, destinsă. Întinse apoi o mână către 
Grenville, pipăi, nu găsi pe nimeni, aşa că deschise, în 
sfârşit, ochii. 

Razele soarelui se strecurau printre storuri. Ceasul de 
pe noptieră arăta ora zece. Chris, medită ea, trebuia să fie 
la piscină, apoi amintirea îngrozitoare a serii trecute îi 
reveni în minte. Se ridică, înăbuşindu-şi un strigăt. Realiză 
că avea pe ea doar un slip şi un sutien. Privirea ei 
înspăimântată făcu înconjurul încăperii; avea senzaţia că îi 
revedea pe acei monştri mascaţi, fioroşi, care năvăliseră cu 
pistoalele în mâini. 

Inima începu să-i bată cu putere şi fu nevoită să 


strângă pumnii ca să nu urle. 

Auzi o bătaie în uşă şi Hinkle intră, împingând măsuţa 
rulantă cu micul dejun. 

— Am bănuit că v-aţi trezit, doamnă, spuse el domol, 
ducându-se la şifonier, de unde luă un halat de cameră cu 
care o înfăşură. Mi-am permis să vă scot rochia ieri seară, 
gândindu-mă că aşa vă veţi odihni mai bine. _ 

Ea respiră adânc, regăsindu-şi caracterul de oţel. Işi 
amintea că seara trecută se purtase prosteşte. Işi pierduse 
complet capul. Cum auzise maşina plecând, luându-l pe 
Chris, se repezise urlând pe coridorul lung, spre camera lui 
Hinkle. A 

Acesta se comportase minunat. Inlăcrimată, se 
atârnase de el, iar el o purtase, vorbindu-i cu glas liniştitor, 
ca unui copil, până în camera ei, unde o întinsese pe pat. 
Apoi, aşezat alături de ea, o ţinuse de mână, în timp ce ea îi 
povestea cu vocea întretăiată ce se întâmplase. 

— Nu vreau să-l pierd! Trebuie să se întoarcă! striga. 
Ce mă fac, Hinkle? Trebuie... 

— O să-l găsiţi, doamnă, rosti el blând. Nu trebuie să 
vă frământaţi aşa. Amintiţi-vă că acestea sunt lucruri care 
se întâmplă frecvent în zilele noastre. Trebuie să încercaţi 
să vă stăpâniţi. _ 

— Hinkle! S-ar putea să-i facă rău! Il iubesc! Nu pot 
suporta gândul că se află în mâinile acelor brute! se văită 
ea şi reîncepu să hohotească. N-aş mai putea trăi fără el! El 
este viaţa mea întreagă, acum! Tot ce am visat! 

— Doamnă Rolfe! strigă Hinkle şi glasul dur, autoritar 
al acestuia o făcu să tresară. Sunteţi pe cale să vă lase 
nervii. V-am spus, sunt lucruri care s-au mai întâmplat. O să 
anunţ poliţia şi... 

— Nu! Nu! în niciun caz! Au zis că, dacă poliţia se 
amestecă, îl vor omori! Păreau foarte ameninţători, n-ai de 
unde să ştii! 

— Atunci trebuie să aşteptăm cererea de 
răscumpărare. Dar, doamnă, vă implor, liniştiţi-vă. 

Helga însă nu se liniştea; se întoarse pe o parte, îşi 


puse perna pe cap şi plânse până la epuizare. 

Hinkle o observă, cu o privire dezaprobatoare, apoi 
aduse din sala de baie flaconul cu somnifere, din care 
dizolvă patru comprimate în paharul cu apă. O cuprinse pe 
după umeri, ridicând-o şi-i duse paharul la gură. 

— Nu vreau! Nu vreau! 

— Beţi şi nu vă mai comportaţi ca un copil! tună 
Hinkle. 

Ea bău, se scutură şi se lăsă la loc, pe pernă. 

— Îl iubesc atât de mult, gemu Helga. Roagă-cte la 
Dumnezeu să nu-i facă niciun rău. 

Continuând s-o ţină de mână, Hinkle constată că 
somniferele începeau să-şi facă efectul. Incă înlăcrimată, 
suspinând din când în când, până la urmă adormi. 

Acum Îşi reamintea scena, şi eficacitatea lui Hinkle în 
faţa acestei situaţii; cuprinsă de ruşine, se uită la el cum 
servea cafeaua. 

— Ai fost minunat, Hinkle. Nu ştiu ce m-aş fi făcut 
fără ajutorul tău şi mă simt prost pentru felul în care m-am 
comportat ieri seară. 

— E de înţeles, doamnă. În câteva zile, domnul 
Grenville vă va fi redat şi veţi fi din nou fericită. 

— Sper! îngăimă ea şi bău puţină cafea. Au spus că 
azi vom primi cererea de răscumpărare. Crezi că vor 
telefona? 

— Doamnă, cred că acesta este modul în care se 
procedează de obicei. Am să vă umplu cada de baie. Dacă 
sună telefonul, am să răspund eu, o linişti Hinkle, privind-o 
fix. Se pare că va fi o zi plină de încercări pentru 
dumneavoastră, doamnă. O femeie care trebuie să facă 
faţă unei situaţii grele se simte întotdeauna mai puternică 
dacă este frumoasă. 

Trecu în sala de baie, deschizând robinetele. 

Helga îşi înghiţi lacrimile. Are dreptate, se îmbărbătă 
ea. E atât de bun şi de devotat! Îl aşteptă să plece, apoi 
intră în cadă. După ce se machie cu multă grijă, îmbrăcă o 
bluză din mătase bleu-deschis, pantaloni negri şi se studie 


în oglindă. 

Sunt Helga Rolfe, îşi zise ea. Sunt îndrăgostită! Chris 
se va întoarce. Sunt una dintre cele mai bogate femei din 
lume! Sunt posesoarea cheii magice a lui Herman Rolfe! Voi 
plăti oricât, pentru a-l elibera pe Chris! 

leşi pe terasă, unde Hinkle uda florile. Acesta o 
examină, dând din cap. 

— Dacă-mi pot permite, doamna este foarte 
frumoasă. 

— Mulţumesc, Hinkle, şi tu eşti foarte, foarte bun. 

— Sunt mai multe flori care s-au ofilit şi au nevoie de 
îngrijire, doamnă, continuă acesta. Dacă-mi permiteţi o 
sugestie, poate ar trebui să vă ocupați dumneavoastră. 
Nimic nu este mai bun decât grădinăritul, când cineva 
trebuie să aştepte, iar noi vom fi, probabil, nevoiţi să 
aşteptăm ceva vreme. 

Îi arătă o foarfecă de grădină şi un coş. Supusă, ştiind 
că nu încerca decât s-o ajute, Helga se apucă să taie florile 
ofilite, lucru pe care nu-l mai făcuse vreodată. Şi, evident, 
Hinkle avea încă o dată dreptate. Munca o linişti, însă nu-şi 
putea lua gândul de la Grenville. 

Pe la unsprezece şi-un sfert, Hinkle aduse băutură şi 
un pahar. 

— Vă propun ceva uşor, răcoritor, doamnă. 

Ea încuviinţă, intră să se spele pe mâini şi se întoarse 
pe terasă. 

— O să telefoneze, Hinkle? 

— Cu siguranță, doamnă, îi răspunse acesta, 
turnându-i de băut. Am putea numi asta un război al 
nervilor şi sunt sigur că ai dumneavoastră nu vor ceda. 

Ea se aşeză. 

— Nu mă pot împiedica să mă gândesc că s-ar putea 
ca ei să-i facă rău. Nu pot suporta ideea! 

— De ce i-ar face rău, doamnă? 

— Păreau atât de brutali. 

— S-ar putea să treacă o vreme până să telefoneze. 
V-aş sugera o omletă pentru prânz. Trebuie să vă 


recăpătaţi forţele. 

Auziră soneria de la uşă. Tresărind, Helga vărsă 
jumătate din băutură şi se albi la faţă. 

— Vă rog, doamnă, zise impasibil Hinkle. Probabil că 
e poştaşul. Mă duc să văd. 

Cu pas demn, traversă terasa. 

Odată uşa deschisă, se trezi nas în nas cu Archer. Cei 
doi se priviră fix, apoi Archer exclamă vesel: 

— Ce mai faci, Hinkle? Mă mai ţii minte? 

Graţie extraordinarei sale stăpâniri de sine, Hinkle 
nici nu clipi. Rosti neutru: 

— Domnul Archer, bănuiesc. 

— Exact. Vreau să vorbesc cu doamna Rolfe. 

— Doamna lipseşte, răspunse cu răceală Hinkle. 

— Mă va primi. Spune-i doar că reprezint interesele 
domnului Grenville. 

Hinkle îl studie îndelung pe Archer, care continua să 
zâmbească. 

— Am să vă rog să aşteptaţi. 

Se uită iarăşi fix la Archer, cercetându-i ţinuta 
ponosită, după care îi închise uşa în nas, trăgând zăvorul. 

Văzându-l pe Hinkle revenind pe terasă, Helga se 
întoarse, încordată. 

— Este domnul Archer, doamnă. 

Ea încremeni. 

— Cine? 

— Domnul Jack Archer. 

Privirea femeii scăpără de furie. 

— Archer! Cum îndrăzneşte să vină aici! 
Descotoroseşte-te de el! Acest individ nu va pune niciodată 
piciorul aici! 

— vă sfătuiesc să-l primiţi, doamnă, sugeră calm 
Hinkle. Mi-a spus că vine în numele domnului Grenville. 

Acuzând lovitura, Helga închise ochii. Se stăpâni, 
însă. 

— Adică el să fie responsabil de povestea asta? 

— Nu-mi dau seama, doamnă, dar nu m-ar mira. 


Firea de oţel a femeii se încordă. Se ridică şi trecu în 
salon. După mai multe reveniri în trecut, îşi aminti de acele 
clipe dezgustătoare, de ziua când Archer, închis în beci, 
reuşise să scape, îşi reaminti însă şi faptul că-l învinsese 
chiar în momentul în care se crezuse învingător. Îl cunoştea 
pe Archer de douăzeci de ani. Pe când lucrau împreună în 
cabinetul de avocatură al tatălui ei, deveniseră amanți. 
Archer era cel care o convinsese să-l ia de bărbat pe Rolfe, 
pentru ca el să se poată ocupa de portofoliul de afaceri din 
Elveţia al acestuia. li furase lui Rolfe două milioane de 
dolari, pierzându-i într-o investiţie prostească. După care 
încercase s-o şantajeze, cerându-i să nu-i spună nimic lui 
Rolfe, dar ea îl refuzase. Il învinsese atunci, o putea face 
din nou. 

— Să intre, Hinkle. Îl voi primi singură. 

— Foarte bine, doamnă. 

Trecând prin dreptul raftului cu instalaţia hi-fi, Hinkle 
apăsă o clapă şi un buton. 

Archer intră cu pas vioi, zâmbind cu gura până la 
urechi. 

— Draga mea Helga, ce bucuros sunt să te revăd! 
exclamă cu glasul său sonor. A trecut ceva vreme, nu-i aşa? 

Hinkle închise discret uşa în urma lor. 

Ţeapănă, cu capul uşor dat pe spate, Helga îl fixă cu 
o privire dură. Il cercetă din cap până în picioare, buzele 
strâmbându-i-se dispreţuitor. 

— Ah! Mă găseşti schimbat, spuse Archer, continuând 
să zâmbească. Pentru moment, sunt în voia valului, însă 
mareea e în creştere, continuă el voios şi se aşeză fără să 
fie  poftit,  încrucişându-şi picioarele groase.  Arăţi 
senzaţional. Ca întotdeauna, Helga. Nu ştiu cum faci, 
pentru că ai totuşi o vârstă. Dar banii sunt şi ei făcuţi 
pentru ceva, cred. Saloane de frumuseţe, coafori, masaj şi, 
evident, hainele, râse Jack. Şi eu aş putea face impresie 
dacă aş avea bani, dar tu m-ai adus la sapă de lemn, Helga. 
Asta e. 

— Ce doreşti? întrebă ea cu glas tăios. 


— Ce doresc? Să mă răzbun, să zicem. Îmi amintesc 
atât de bine... când a fost? În urmă cu zece luni? Ziceai că 
toţi cei patru aşi sunt la tine. Acum e rândul meu să am un 
careu de aşi. 

Cum ea rămânea tăcută, în picioare, continuă: 

— Am visat tot timpul această clipă, Helga... O să te 
fac să înghiţi fiere, aşa cum m-ai silit şi tu. Poate ar trebui 
să spun oţet? 

Râse cinic. 

Fiind un avocat internaţional strălucit, tatăl viitoarei 
doamne Rolfe aprecia axiomele demodate. De câte ori nu-i 
repetase el: Ce câştigi aceea ai. Atacul este cea mai bună 
apărare. Clişee care ei îi rămăseseră în memorie. Odată, 
când ea se confrunta cu probleme dificile, el îi spusese: 
Dacă te afli într-o situaţie fără ieşire, lasă-l pe adversar să 
vorbească. Cunoaşte-ţi duşmanul. Ascultă-l atentă şi-i vei 
descoperi punctul slab. 

Cunoaşte-ţi duşmanul! 

Era cel mai bun sfat pe care el i-l dăduse, iar Helga îl 
ţinuse minte. 

După un moment de tăcere, Archer, zâmbăreţ nevoie- 
mare, întrebă: 

— N-ai nimic de zis? 

— Te-ascult, i-o reteză Helga. 

— Da, întotdeauna ai ştiut să asculţi. Ai ştiut mereu şi 
să tragi cacealmale, numai că, de data asta, eu am careul 
de aşi. 

— Ai de gând să ajungi la fapte sau nu? În mod sigur, 
e o problemă de bani. Arăţi destul de jalnic, încât probabil 
că ai nevoie de bani. 

O uşoară roşeaţă acoperi obrajii lui Archer. Înainte de 
a fi făcut escrocheria, ţinea cu o oarecare vanitate la modul 
în care se prezenta. Intotdeauna impecabil, schimba 
cămăşile de două ori pe zi, ducându-se săptămânal la frizer. 
Ţinuta sărăcăcioasă la care-l obliga starea lui actuală îl 
măcina ca o durere surdă de dinţi. 

— Din momentul în care ai refuzat să mă ajuţi, atunci 


când aveam atâta nevoie, viaţa mea n-a fost prea roză, 
mărturisi el. 

— Necazurile ţi s-au tras de la faptul că ai devenit 
escroc, falsificator şi şantajist, îl contră Helga. Numai tu eşti 
de vină pentru tot. 

— Te sfătuiesc să nu-mi vorbeşti pe acest ton, mârâi 
Archer, a cărui voce se înăspri brusc. Eu... 

— Dar e adevărat, nu? N-o să negi acum că eşti un 
escroc, un falsificator şi un şantajist! spuse Helga, ridicând 
sprâncenele. Nu mă face să adaug şi mincinos. 

Simţind că ea prelua avantajul, Archer îşi zise că era 
cazul să iasă în evidenţă. 

— l-am spus servitorului tău că reprezint interesele 
domnului Grenville. 

O văzu tresărind, la auzul numelui lui Grenville, însă 
ea rămase în picioare, păstrând în ochi lucirea de oţel. 

— Ei bine? 

— E o poveste destul de curioasă, Helga, începu Jack. 
la loc. O să ia ceva timp, şi mă enervează să te văd stând 
acolo înţepată, ca o întruchipare a furiei. 

Helga se aşeză pe un fotoliu. Privirea lui Archer 
înconjură terasa. 

— A, perfect! Băutură şi un pahar. Votca ta obişnuită, 
presupun. Ca să-ţi spun drept, sunt câteva luni de când n- 
am mai băut o votcă. Scuză-mă. 

Se ridică, traversă terasa şi turnă băutura în paharul 
văduvei, rămas neterminat. Bău, îşi mai turnă, apoi, cu 
paharul în mână, se întoarse la fotoliul lui. 

— Servitorul tău prepară întotdeauna băuturi 
excelente. Eşti norocoasă că poţi să-ţi plăteşti un valet. 

Ea rămânea aşezată, ţeapănă, cu mâinile pe 
genunchi şi chipul impasibil. În sinea ei, fierbea de furie. 

— Cum spuneam, continuă Archer, e o poveste mai 
aparte. Acum două zile am fost acostat de un tip, în mod 
sigur italian, care m-a întrebat dacă aş fi de acord să-l 
reprezint, pentru un onorariu de zece mii de franci, începu 
el, dar se opri pentru a bea o înghiţitură. De când ai refuzat 


să mă ajuţi, în urma acelei mici încurcături financiare avute 
cu soţul tău, nu mi-a fost uşor să-mi câştig existenţa. S-ar 
părea că soţul tău m-a trecut pe lista neagră. Oriunde mă 
prezentam să caut de lucru, mi se trântea uşa în nas, şi- 
atunci, îţi dai seama că zece mii de franci nu erau de 
lepădat, zâmbi Jack. S-ar putea ca într-o bună zi să pierzi 
banii, lucru de care mă îndoiesc, dar permite-mi să-ţi spun 
că, odată rămas fără un sfanţ, când eşti nevoit să porţi un 
costum ca ăsta de pe mine, fără să ştii când îţi vei putea 
cumpăra altul, şi când eşti nevoit să mănânci în cârciumi de 
mâna a zecea, ba câteodată chiar să sari peste masa de 
seară, atunci îţi schimbi noţiunea despre bine şi rău. 
Aşadar, când acel tip m-a abordat, am stat să-l ascult. Mi-a 
zis că trăieşti cu Grenville şi pari înnebunită după el. 
Clientul meu - să-l numim astfel - v-a urmărit pe amândoi. 
Iti cunoaşte averea. S-a gândit deci că n-ar fi o idee rea să-l 
răpească pe Grenville, contra unei răscumpărări, convins 
fiind că vei dori să-l recuperezi. Acest client al meu este un 
om dur şi periculos. 

Inainte de a continua, Archer făcu o pauză: 

— Nu şi-a ascuns apartenenţa la Mafie. Chiar nu ştiu 
de unde a aflat că tu şi cu mine am fost în relaţii intime. 
Lucru adevărat, nu-i aşa, Helga? Putem spune că am fost 
foarte intimi, zâmbi el din nou, cu subînţeles. 

Helga continuă să asculte, imobilă, dar mâinile i se 
încleştară. 

— A socotit, date fiind relaţiile dintre noi, că aş fi 
persoana ideală pentru a negocia răscumpărarea, aşa că, 
iată-mă aici. 

— Voi trata direct cu el, fără intermediul tău, declară 
Helga. 

Aplecându-se spre ea, Archer o privi dur. 

— N-ai de ales. Clientul meu preferă să rămână în 
umbră. Dacă vrei să-ţi recuperezi frumuşelul, Helga, va 
trebui să tratezi cu mine. De altfel, nu mă pot lipsi de 
onorariul clientului meu. 

Privirea ei îl fixă, plină de scârbă. 


— Deci, nu ajungea că eşti escroc, falsificator şi 
şantajist. lată-te acum şi om al Mafiei! 

Incă o dată, Archer roşi. 

— lţi repet că nu te afli într-o situaţie care să-ţi dea 
dreptul de a mă jigni, se răsti el. Dacă vrei să-l mai vezi pe 
Grenville, ar trebui să plăteşti două milioane de dolari. 
Clientul meu este gata să-ţi acorde trei zile ca să aduni 
bancnotele, care vor fi depuse într-o bancă elveţiană. Peste 
trei zile, aşadar, la aceeaşi oră, mă voi întoarce aici. Tu eşti 
cea care hotărăşte. 

Goli paharul, îl puse pe masă şi se ridică. 

— Nu cred că mai e cazul să-ţi aduc aminte că, atunci 
când ai de-a face cu Mafia, trebuie să acţionezi cu foarte 
multă prudenţă. Ar fi fatal pentru domnul Grenville, îmi 
spune clientul, dacă ai amesteca aici poliţia. Clientul meu 
mi-a mai zis că, dacă nu are banii în trei zile, vei primi în 
pachet una dintre urechile lui Grenville. 

In ciuda palorii care o cuprinsese, Helga rămase 
impenetrabilă. 

— Ca procedeu e barbar, urmă Archer. Am fost şocat, 
însă aşa lucrează Mafia. Sunt oameni total lipsiţi de 
scrupule, aşa că nu lua ameninţarea ca pe o glumă. S-a mai 
întâmplat. Adu-ţi aminte de afacerea Getty. Te sfătuiesc 
deci să-ţi consulţi portofoliul cu acţiuni şi să vinzi din ele cât 
mai profitabil... asta dacă ţii să-l mai vezi pe Grenville. Nu l- 
am cunoscut, dar, dacă ţie îţi place, şi cunoscânducţi 
gusturile, pun pariu că trebuie să fie un băiat gigea. Fără o 
ureche, n-ar mai fi, cu siguranţă, la fel de seducător, 
încheie Jack şi se îndreptă către uşă, de unde se întoarse. 
Era să uit. Clientul meu mi-a dat plicul acesta lipit. E pentru 
tine. S-ar părea că Grenville a încercat s-o facă pe 
curajosul; greşeală gravă, cu Mafia... Aşadar, Helga, ne 
revedem peste trei zile. La revedere! 

Inainte de a ieşi, Archer puse plicul pe masă, apoi se 
urcă în Mercedes şi demară. 

Cu inima bătând, Helga desfăcu plicul, scoțând din el 
trei fotografii Polaroid, în culori. Aruncă o singură privire 


îngrozită, îşi stăpâni un țipăt şi lăsă clişeele să cadă, în timp 
ce Hinkle intra discret în încăpere. 

Aşa cum prevăzuse Archer, vederea fotografiilor o 
tulbură complet pe Helga. Brutalitatea o îngrozea. Nu era 
niciodată în stare să urmărească un film violent. Nu rareori i 
se întâmpla să schimbe canalul televizorului, atunci când 
vreun erou principal era omorât sau maltratat. Intreaga ei 
rezistenţă de fier se topi. Îşi prinse capul în mâini şi începu 
să hohotească, pierdută. 

— L-au chinuit! Ştiam eu! L-au rănit! gemu ea. 

Hinkle o privi cu reproş, adunând fotografiile. Le 
examină, strâmbă din buze, după care le puse pe masă, 
atingând cu blândeţe umărul stăpânei sale. 

— Trebuie să vă stăpâniţi, doamnă, spuse cu 
severitate în glas. 

Ea ridică ochii mari, îngroziţi. 

— Uite ce i-au făcut! Sunt nişte monştri! Trebuie să 
fac rost de bani neapărat, imediat! Eu... 

Reîncepu să scâncească. 

Hinkle se opri în faţa combinei hi-fi, apăsând un 
buton. Deschise apoi un sertar, de unde luă o lupă 
puternică. Adunând fotografiile, le examină cu atenţie. La 
prima vedere păreau impresionante; Grenville putea fi 
recunoscut, lungit pe podea, cu chipul plin de sânge şi ochii 
închişi. După câteva momente în care cercetase minuţios, 
cu lupa, clişeele, Hinkle dădu din cap, punându-le îndărăt, 
pe masă. 

— Doamnă, dacă aţi vrea să vă liniştiţi puţin, aş avea 
ceva să vă spun. 

Tremurând, cu chipul plin de lacrimi, Helga se uită la 
el. 

— Lasă-mă în pace! Pleacă de-aici! 

— Doamnă, vreau să vă spun ceva. 

— Ce? 

Luând una dintre fotografii, i-o agită prin faţa ochilor. 

— După părerea mea, asta seamănă foarte mult cu 
nişte sos de roşii, spuse el. 


Helga fu atât de uluită, încât uită să mai plângă. 

— Sos de roşii? întrebă ea cu glas nesigur. Ai 
înnebunit? Ce tot spui acolo? 

— Înainte să intru în serviciul domnului Rolfe, 
doamnă, am avut neplăcerea să fiu majordomul unui domn 
din industria cinematografului, răspunse Hinkle. De la el am 
deprins arta machiajului. S-ar părea că, în general, sosul de 
roşii este cel mai folosit pentru imitarea sângelui. 

— Ce vrei să spui cu asta? 

Îşi regăsise stăpânirea de sine; vocea îi devenise 
aspră. 

Hinkle clătină din cap, aprobator. 

— Vreau să spun, doamnă, că domnul Grenville nu 
este rănit. S-ar părea că aceste fotografii sunt o punere în 
scenă. 

O tresărire scutură trupul femeii. 

— Chiar crezi asta, Hinkle? Vrei să zici că nu i-au 
făcut rău? 

— După părerea mea, e puţin probabil, doamnă. 

— Monştrii! repetă ea, cu pumnii strânşi. Dar trebuie 
să-l smulg din ghearele lor, să... 

— Doamnă, aş dori să vă pun o întrebare. 

— Ah, te rog, nu mai fi atât de ceremonios! strigă ea. 
Simt că înnebunesc! Ce este? 

Din nou, Hinkle încuviinţă. O regăsea pe acea Helga 
Rolfe pe care o cunoştea, şi nu o femeie slabă, în pragul 
unei crize de nervi. 

— După părerea dumneavoastră, cum au intrat în vilă 
cei doi indivizi care l-au luat pe domnul Grenville? întrebă 
Hinkle. 

— Ce importanţă are asta? ţipă Helga. Au năvălit aici 
şi l-au luat! 

— Dar cum au intrat? 

Ea îl privi fix, după care, exasperată, spuse dintr-o 
suflare: 

— Pe uşa de la intrare, evident. 

— Am încuiat-o cu cheia şi am tras zăvoarele, 


doamnă, înainte de a mă retrage. 

— Probabil că ai uitat, ripostă Helga, la capătul 
răbdării. 

— Înainte de a mă duce la culcare, doamnă, am 
încuiat uşa cu cheia şi am tras zăvoarele. 

După o scurtă ezitare, ea dădu din cap. 

— Îmi cer scuze. Mă înnebuneşte nesiguranta. 

— Este de înţeles. Oricum, cei doi nu au putut intra 
decât pe uşa din faţă. Domnul Grenville s-a dus cumva la 
toaleta din vestibul? 

Ochii ei se rotunjiră. 

— Da, dar... 

— Ei bine, cred că domnul Grenville a profitat de asta, 
pentru a descuia şi a trage zăvoarele. Altcineva nu poate fi. 

— Îndrăzneşti să pretinzi că domnul Grenville şi-a pus 
la cale propria răpire? se stropşi Helga. 

— Doamnă, aceste fotografii sunt false. Domnul 
Grenville era singurul de-aici care putea deschide uşa de la 
intrare. Concluzia este evidentă. 

— Nu! Mă iubeşte! N-ar face niciodată aşa ceva! se 
revoltă Helga şi îşi strânse pumnii, lovindu-i unul de altul. 
Refuz să te mai ascult! Ştiu că nu poţi să-l suferi, dar îl 
iubesc! Nu vreau să te mai ascult! 

— Înainte de a vă lăsa singură cu domnul Archer, mi- 
am permis să pornesc magnetofonul, reluă Hinkle, 
netulburat. Avem înregistrarea discuţiei dintre 
dumneavoastră şi domnul Archer. l-am notat şi numărul 
maşinii. Propun să solicităm sprijinul poliţiei, chiar acum, 
doamnă. 

— Poliţia? În niciun caz! Chris este în mâinile Mafiei! 
Au ameninţat că îi taie o ureche dacă nu plătesc 
răscumpărarea, zise ea şi se ridică dintr-un salt, fixându-l 
cu ochi plini de furie. Banii? Puțin îmi pasă de ei, numai pe 
el să-l aduc îndărăt! O să plătesc! Refuz să-ţi mai ascult 
insinuările! îi pui în spinare intenţii necinstite numai pentru 
că-l deteşti! Nu te mai amesteca! Voi ieşi din situaţia asta, 
oricât m-ar costa. 


Părăsi încăperea val-vârtej şi urcă în dormitor, 
trântind uşa. 

Un timp, Hinkle rămase pe loc, încruntat, apoi ieşi pe 
terasă. Aplecat peste balustradă, contemplă lacul, în vreme 


ce mintea lucra. 
x 


x x 


Archer, trântit cu toată greutatea trupului pe scaunul 
din față al Mercedesului, străbătea Cassarate, înscriindu-se 
pe drumul care mărginea lacul, către Paradiso. 

Se simţea destins şi mulţumit. Târfa! Îi răsucise 
cuțitul în rană, cu siguranţă. Chicoti. Păcat că nu putuse să-i 
vadă mutra, în clipa când ochii îi căzuseră pe fotografii, dar 
era sigur că leşinase. Să-şi vadă scumpul ei amant cu 
mutra plină de sânge era destul să-i pună moralul la 
pământ. În mod sigur, Helga n-o să-i mai facă necazuri. Va 
plăti până la urmă. 

Un milion de dolari! gândi el. În trei zile îşi va putea 
cumpăra toate costumele de care ar fi avut chef, să meargă 
la frizer o dată pe săptămână, în loc să se tundă singur. Ba 
chiar să poată lua cina iarăşi în cele mai bune restaurante 
şi să locuiască în cele mai mari hoteluri! Ea nu merita nicio 
milă. Nici ea nu avusese milă de el, altădată. Dulcea 
răzbunare! 

Avusese o idee genială, s-o facă să creadă că 
Grenville se afla în mâinile Mafiei. Acesta avea să-şi dea 
palme de râs. Dumnezeule! Aşa ceva merita sărbătorit. Se 
încruntă apoi. Gigolo trebuia să rămână ascuns până după 
plata răscumpărării, dar asta nu-i împiedica să golească o 
sticlă de şampanie. Archer dădu din cap. Da, chibzui el, o 
idee genială, pe care Grenville avea s-o aprecieze. 

Cu greu, reuşi să parcheze undeva, la Lugano, intrând 
în magazinul cu de toate. Cumpără de acolo două sticle de 
şampanie excelentă, alegând totodată nişte aperitive şi mai 
multe soiuri de brânză. Aveau să facă un mic chef, în timp 
ce-i va povesti lui Grenville combinaţia lui inteligentă. 

Încărcat de pachete, se sui în Mercedes, îndreptându- 


se spre căsuţă. Acum, reflectă Archer, Helga era, probabil, 
ocupată să-şi studieze pachetul de acţiuni, frământându-şi 
creierii, pe care să le vândă. Orice ar fi ales, pentru a aduna 
cele două milioane de dolari, tot avea să piardă. Indicele 
Dow Jones era la cel mai scăzut nivel. Ţi-am făcut-o, scârbă 
ce eşti! Cu atât mai rău pentru tine, gândi Archer rânjind. 
Parcă o vedea plecând, la volanul superbului Rolls Royce, 
să-şi consulte bancherul, la Berna, în plină panică. Dulcea 
răzbunare! 

Careul de aşi, îşi repetă el. De data asta am toate 
atuurile în mână, iar ea nu va mai putea scăpa trişând! E în 
mâna mea, şi încă bine! 

Opri în faţa căsuţei, luă cumpărăturile şi străbătu 
aleea cu pas rapid. Împinse uşa. 

— Chris! A mers! strigă Jack. 

Liniştea îl învălui. 

Cu fruntea încreţită, pătrunse în salonul gol, apoi în 
cea de-a doua cameră. Nici urmă de Grenville. Cuprins 
brusc de nelinişte, alergă în bucătărie, apoi în baie. 
Deschise uşa WC-ului. 

Grenville nu se afla în căsuţă. 

upă ce îl urmărise pe Archer plecând, Grenville se 

întorsese în micul salon mizerabil, aşezându-se într- 

un fotoliu. Până la întoarcerea lui Archer avea de 
aşteptat cel puţin o oră. Pentru nimic în lume nu şi-ar fi 
dorit să fie în locul acestuia. Invăţase că Helga putea fi 
foarte dură, însă Archer părea extrem de sigur de el. 
Grenville nu se îndoia că ea îl iubea la nebunie. Spera pur şi 
simplu ca Archer să reuşească s-o manipuleze cu prudenţă. 
Sigur acum că putea avea încredere în acesta, îşi promise 
să nu-l părăsească, odată răscumpărarea plătită. Cu o 
asemenea sumă în joc, n-avea cum să-şi ia prea multe 
precauţii. 

Işi aprinse o ţigară, urmărind în gând traseul lui 
Archer, prin Cassarate, către Castagnola. Se uită la ceas. 
Incă zece minute, îşi spuse el, şi acesta avea să ajungă la 
vila Helios. Numai gândul că trebuia să rămână închis timp 
de trei zile în cocioaba asta îl îmbolnăvea, dar ştia că 
Archer avusese dreptate, când îl sfătuise să nu iasă. Ar fi 
fost o catastrofă să fie văzut pe străzi. Poliţia elveţiană îşi 
bagă nasul peste tot, spusese Archer, interesându-se în 
special de străini. Îi veni în minte agentul care-l ameninţase 
cu procesul-verbal. Se încruntă. Se purtase ca un dobitoc. 
Agentul, avându-i numele şi adresa, l-ar fi putut 
recunoaşte. Amintindu-şi incidentul, Grenville ridică din 
umeri. Nu mai avea nicio importanţă, îşi zise el. Peste trei 
zile avea să fie pe aeroportul din Geneva, urcându-se în 
avionul de New York, iar de acolo avea să zboare la Miami, 
de unde, după două-trei zile, avea să plece în insulele 
Antile. 

Se întrebă ce avea să facă Archer cu partea lui de 
răscumpărare. Gândindu-se la acesta, intui că nu era un 


băiat rău; inteligent, fără nicio îndoială. Bine îmbrăcat şi 
tuns ca lumea, probabil că nu arăta rău. Mulțumită lui 
Dumnezeu, gândi Chris, el nu se aflase niciodată într-o 
asemenea pană. Mereu se găsise câte o femeie proastă 
care să-l întreţină, dar cu un milion de dolari, avea să fie, în 
sfârşit, liber şi independent! 

Un zgomot uşor îl făcu să întoarcă brusc capul. 

In uşă se afla Segetti şi, chiar în spatele acestuia, 
Belmont. Surprins, Grenville se ridică dintr-un salt. 

— Ce faceţi aici, întrebă sec. Vă credeam plecaţi la 
Geneva. 

— Ne-am răzgândit, explică  Segetti, intrând în 
încăpere. Nu-i aşa, Jacques? 

Belmont nu spuse nimic. Se rezemă de tocul uşii, 
studiindu-l pe Grenville cu o privire glacială. 

— Şi ce vreţi acum? 

Indivizii păreau realmente ameninţători şi Grenville 
avu presimţirea primejdiei. Se depărta de fotoliul pe care 
stătuse. 

— Ce vrem? întrebă  Segetti zâmbind. Pe 
dumneavoastră, domnule Grenville. 

— Ce înseamnă asta? 

Inima lui Grenville începu să bată cu putere. 

— N-aţi priceput? Vrem să veniţi cu noi. 

— Nici nu se pune problema! protestă Grenville. E 
culmea! Aţi fost plătiţi bine. leşiţi afară! 

— De data asta, domnule Grenville, va fi adevărat, nu 
cu sos de roşii. 

Segetti scoase un ditamai pistolul, echipat cu 
amortizor. Îl îndreptă către Grenville. 

Acesta simţi un fior de gheaţă pe şira spinării. Era 
pentru prima oară în viaţă când se confrunta cu 
ameninţarea unui pistol. Vederea micii găuri a amortizorului 
îndreptat spre el îl făcu să transpire de frică. 

— Nu îndrepta arma spre mine! se bâlbâi el. Nu... nu 
trage! 

— Haide, domnule Grenville, îl invită Segetti. O să 


facem un mic tur. O să staţi în faţă. Eu am să fiu în spate. 
Dacă încercaţi să faceţi vreo prostie, veţi primi un glonţ în 
coloana vertebrală; fără niciun zgomot, zâmbi maliţios Max. 
Nu sunt vorbe goale. Să mergem. 

Terminat, cu gâtlejul uscat şi chipul scăldat de 
sudoare, Grenville îl urmă pe Belmont pe alee, până la 
Volkswagen. Segetti, ţinând în continuare pistolul îndreptat 
spre el, se instală în spate, făcându-i semn către scaunul 
din faţă. Belmont se aşeză la volan. 

— Unde mă duceţi? întrebă Grenville, cu glasul pierit. 
Ce vreţi de la mine? 

— Ţineţi-vă gura, domnule Grenville, şi nu veţi păţi 
nimic. 

Rulară pe drumul mărginind lacul, trecând pe lângă 
un agent de circulaţie care oferea explicaţii unui trecător 
rătăcit. Grenville se uită cu speranţă la poliţist, însă, din 
spate, Segetti şopti: 

— Fără prostii, domnule Grenville. 

Traversând Piazza Grande, intrară pe o străduţă, 
unde Belmont opri. 

— Atenţie la coborâre, domnule Grenville, îl sfătui 
Segetti. Sunt un foarte bun trăgător. 

Timp de o clipă, Grenville, înnebunit de panică, se 
întrebă dacă n-ar fi putut să-şi ia picioarele la spinare, 
odată coborât din maşină, numai că strada era pustie, iar 
lui îi lipsea curajul. Cobori, urmat de Segetti. 

Belmont împinse o poartă înaltă din lemn şi-i făcu 
semn din cap lui Grenville, care pătrunse într-o curte 
neîngrijită. Segetti venea în urmă. 

In faţă, Grenville zări o construcţie înaltă, ca un soi de 
conac. Il urmă pe Belmont prin întuneric. Locul puţea a 
brânză, ulei de măsline şi peşte marinat. Belmont urcă o 
scară abruptă. Segetti îl împunse pe Grenville cu ţeava 
pistolului şi intrară într-o încăpere largă, mobilată cu un 
pat, o masă, mai multe fotolii jerpelite şi un radio. Pe unul 
dintre scaune stătea Bernie. 

— A, domnule Grenville, îl întâmpină patronul, 


ridicându-se. Încă nu ne-am cunoscut, dar avem un amic 
comun: pe domnul Archer. 

Grenville îl studie cu atenţie pe scundacul italian 
bărbos şi gras, de parcă ar fi avut în faţă un păianjen mare, 
păros, picat în cada de baie. În ciuda zâmbetului, ochii mici 
ai lui Bernie, ca doi butoni lucioşi, îl îngheţară pe Grenville. 

— Îl cunoşti pe Archer? 

— Evident. Intraţi, domnule Grenville. Luaţi loc. Vreau 
să vorbim. 

Cu picioarele moi, acesta se lăsă într-unul dintre 
fotolii, conştient de prezenţa lui Segetti chiar îndărătul său, 
şi a lui Belmont, rezemat în tocul uşii. 

— Nu înţeleg, bâlbâi Grenville. Ce vreţi de la mine? 

— Dati-mi voie să vă explic, spuse Bernie, aşezându- 
se la loc. Domnul Archer a venit să mă caute, spunând că 
dorea să angajeze doi oameni de încredere, pentru a simula 
o răpire. Am înţeles de la el că era vorba de o farsă, însă, 
sincer să vă spun, domnule Grenville, nu l-am crezut. Oferta 
lui nu mi s-a părut convenabilă: îmi propunea cinci sute de 
franci, ca să-i găsesc doi tipi, şi opt mii de franci pentru cei 
doi, pentru o treabă care ne putea atrage mari necazuri cu 
poliţia, zâmbi el. Aflu acum că dumneavoastră, împreună cu 
el, intenţionaţi să stoarceţi două milioane de dolari de la 
această femeie, şi-atunci, cum, în mod normal, fără ajutorul 
meu nu s-ar putea realiza, socotesc că partea noastră ar 
trebui să fie mult mai mare. 

— Trebuia să fi discutat asta cu Archer, răspunse 
Grenville încercând să-şi stăpânească glasul. Pentru ce să 
mă aduceţi pe mine aici, cu forţa? 

— Bună întrebare. Pentru ce v-am adus aici cu forţa? 
Pentru că acum aţi fost răpit, şi de data asta nu este o 
farsă. 

Lui Grenville i se tăie respiraţia. 

— Tot nu pricep, mai reuşi să îngaime. 

— Domnule Grenville, dumneavoastră şi cu domnul 
Archer sunteţi nişte amatori. Aveţi de-a face cu o femeie 
care valorează cel puţin optzeci de milioane de dolari. Aţi 


afirmat că aţi pus gheara pe ea, continuă Bernie şi se uită 
la Belmont. Aşa a zis, Jacques? 

Belmont încuviinţă din cap. 

— Deci... conchise Bernie, ridicând braţele. Această 
femeie este înnebunită după dumneavoastră. Felicitările 
mele, dar când o femeie valorează optzeci de milioane de 
dolari, nimeni, în afara vreunui amator, nu i-ar cere două 
milioane ca să-i aducă îndărăt armăsarul. Pricepeţi? 

Grenville îşi umezi buzele uscate cu vârful limbii. 

— Ea... nu e o persoană comodă, mormăi Chris. Cred 
că două milioane sunt de-ajuns. 

— Dar domnul Archer şi cu dumneavoastră nu sunteţi 
decât nişte simpli amatori. Din acest moment, domnule 
Grenville, mă voi ocupa eu de această afacere. Acum vreo 
cincisprezece zile, un bun amic al meu a răpit la Roma un 
industriaş, iar răscumpărarea cerută a fost de şapte 
milioane de dolari. Omul de afaceri respectiv nu avea nici 
pe departe averea acestei femei şi, cu toate acestea, ca să- 
şi salveze pielea, a plătit. 

Bernie se aplecă în faţă, cu arătătorul întins spre 
Grenville. 

— Am de gând să cer zece milioane, în schimbul 
dumneavoastră, domnule. Pentru colaborarea 
dumneavoastră, vă voi da cinci sute de mii de dolari, şi 
aceeaşi sumă domnului Archer. 

Grenville îl privi fix. 

— Colaborarea mea? Ce vrea să însemne asta? 

— S-ar putea să fiţi nevoit să pierdeţi o ureche sau un 
deget, domnule Grenville, dar pentru cinei sute de mii de 
dolari, n-ar însemna mare lucru. 

Groaza puse stăpânire pe trăsăturile lui Grenville. 

— Nu puteţi să-mi faceţi asta! 

— Domnule Grenville, văd că încă nu v-aţi dat seama, 
dar tocmai aţi fost răpit şi, de această dată, nu e vorba deo 
glumă. Jacques poate să vă taie urechea şi să vă îngrijească 
rana cu fierul roşu, în cel mai simplu mod din lume. Poate, 
de asemenea, să vă taie un deget, fără să vă provoace prea 


multă suferinţă. Asta n-ar fi o problemă, şi apoi, din câte 
am înţeles, raporturile în care sunteţi cu această femeie o 
vor face să plătească. 

Grenville simţi că îl lăsau puterile. Se prăbuşi în 
fotoliu, cu transpiraţia şiroindu-i pe chip. 

Bernie se ridică. 

— Am să vorbesc acum cu domnul Archer. Vreau să 
fie intermediarul meu. E mai sigur aşa. Calmaţi-vă, 
domnule Grenville. E foarte posibil să nu pierdeţi nicio 
ureche şi niciun deget. Max şi Jacques vă vor păzi, încheie 
Bernie şi se întoarse către Segetti. Peste o jumătate de oră, 
Max... cum am vorbit. 

Cu acestea, Bernie îl părăsi pe Grenville, rămas cu 


capul în mâini, ieşind din încăpere. 
x 


x x 


Helga umbla încoace şi încolo prin cameră. Simţea 
că-şi pierde capul. Chris! Răpit! În mâinile asasinilor Mafiei! 
Nu se putea gândi decât la un singur lucru: să-l recupereze 
sănătos şi întreg. Cât suferea, probabil, sărmanul! Trebuia 
să găsească banii cât mai repede posibil! Fără nicio 
tocmeală! Când avea să se întoarcă porcul de Archer, 
trebuia să fie în măsură să-i dea banii! Se va duce imediat 
la Berna, la bancherul ei elveţian. lar acesta va aranja totul 
pentru a transfera rapid banii câtre Mafie! 

Îşi dădu seama că se lăsa cuprinsă de panică. Se 
calmă, regăsindu-şi câte puţin tăria caracterului. Se aşeză, 
cu pumnii strânşi între genunchi. 

Hinkle! 

Îndrăznise să insinueze că răpirea fusese pusă la cale 
chiar de Chris! Hinkle nu era decât un tâmpit bătrân, ros de 
gelozie! Imediat ce ea îi dezvăluise că era îndrăgostită de 
Chris, nici măcar nu se obosise să-şi ascundă 
dezaprobarea. La anunțarea apropiatei căsătorii cu Chris, 
servitorul îi adresase felicitările şi urările sale pe un ton mai 
degrabă acru, iar ea ştia de ce: el nu-şi dorea un nou 
patron, pe lângă patroana deja existentă. Un egoist 


mizerabil care nu dorea ca ea să fie fericită, pentru că nu-i 
convenea lui! Ar fi vrut ca stăpâna lui să ducă în continuare 
o existenţă singuratică, lipsită de dragoste, pentru ca el s-o 
poată complimenta, s-o sufoce cu afurisitele lui de omlete, 
în timp ce ea se consuma visând la un amant precum Chris. 

Auzi, sos de roşii! 

O minciună gogonată! Era convinsă că Grenville 
fusese maltratat îngrozitor! Nu spusese mizerabilul de 
Archer că Grenville încercase să facă pe curajosul? ŞI-I 
imagina pe Chris în mâinile acelor brute. Probabil, găsise o 
ocazie să-i înfrunte. Da! Parcă-l vedea... Minunatul ei 
Chris... bătându-se fără frică. Se cutremură, amintindu-şi de 
fotografiile acelea în care putea fi văzut întins pe jos, cu 
chipul plin de sânge. 

Sos de roşii! 

Asta dovedea gelozia care-l rodea pe Hinkle. 

Uşa de la intrare descuiată? 

Explicaţia era foarte simplă! O dată în plus, Hinkle 
încercase să-i distrugă încrederea în Chris. 

Nimic mai natural pentru Chris decât să deschidă uşa 
şi să rămână câteva momente în prag, contemplând cerul 
înstelat, respirând aerul răcoros al nopţii, nu? De ce s-ar 
mai fi ostenit să încuie de două ori? 

Regăsindu-şi caracterul de oţel, se ridică. Avea să 
plece imediat la Berna! 

Îşi luă din dulap geanta, un impermeabil uşor şi 
cobori în salon. 

Auzind-o, Hinkle apăru în cadrul uşilor din sticlă ale 
terasei. 

— Plec la Berna, îl anunţă sec. Trebuie să adun banii 
de răscumpărare. Mă întorc pe seară. 

— Dacă doamna mi-ar permite, aş sugera... 

— Nimic! Sunt surprinsă de acuzaţiile pe care le-ai 
lansat la adresa domnului Grenville! Nu voi tolera o 
asemenea atitudine răuvoitoare, chiar dacă pe undeva o 
înţeleg. Intenţionez să mă căsătoresc cu domnul Grenville 
imediat ce se va întoarce! Rămâi în serviciul nostru, al meu 


şi al lui, sau ne părăseşti. Ne-am înţeles? 

Hinkle încremeni, privind-o fix. Expresia de pe chipul 
lui era atât de tristă, încât fu cuprinsă de remuşcări. 

— Doamna este liberă să facă tot ce doreşte, 
răspunse el demn. 

Înfuriată pentru accesul de ruşine, Helga strigă: 

— Sigur că fac ce vreau! 

leşi în viteză, deschizând uşa cu bruscheţe şi începu 
să coboare treptele garajului. 

Un timp, Hinkle rămase nemişcat, apoi, după ce văzu 
Rolls-ul depărtându-se, încuie cu cheia uşa de la intrare. 
Reveni în salon. Mai multe minute, străbătu încăperea în 
lung şi în lat, întunecat la chip, pentru ca, brusc, de parcă 
ar fi luat o hotărâre, să pornească pe coridor spre camera 
lui. Găsi, după o cotrobăială scurtă, o agendă din piele, cu 
adrese. Parcurse pagina de la litera F, unde găsi numele pe 
care îl căuta: Jean Faucon. 


Luă telefonul şi formă un număr de la Paris. 
x 


x x 


Căzut într-un fotoliu, Archer privea prostit încăperea 
mizerabilă. 

Unde să fie Grenville? 

Cu siguranţă, nu comisese imprudenţa de a părăsi 
căsuţa, ieşind pe străzi. Asta nu! După atâtea atenţionări 
de a rămâne în căsuţă până la primirea răscumpărării, 
Grenville nu avusese cum să plece la plimbare. Şi-atunci, ce 
i se întâmplase? Unde dispăruse? 

Archer îşi lovi cu pumnii genunchii groşi. Chiar când 
totul mergea atât de bine! Era sigur că Helga avea să 
plătească! lar acum, Grenville dispăruse! 

Îi veni apoi o idee. Era posibil ca pe Grenville să-l fi 
părăsit curajul; după plecarea lui Archer părăsise căsuţa, 
coborând la staţia de autobuz, iar acum se află într-un tren 
care-l duce departe de Elveţia! Altă explicaţie nu era! 
Frumosul gigolo, lipsit de îndrăzneală, o ştersese! 

Amărăciunea puse stăpânire pe Archer. Frumos din 


partea lui Grenville. Încă tânăr, băiat drăguţ, poseda un 
farmec căruia nicio femeie trecută nu-i putea rezista. 
Oricând îşi putea găsi o tipă bogată şi proastă care să-l 
întreţină. Sigur, n-avea să obţină un milion de dolari, dar 
putea trăi în lux, oricum. 

Închizând ochii, Archer se gândi la propriul viitor: iar 
oameni modeşti şi combinaţiile lor tâmpite, în speranţa de 
a umfla milioane de dolari din văzduh, din vânzări de 
terenuri pe care nu le aveau, iar onorarii mizerabile în 
schimbul unei aparenţe legale pe care să o dea cine ştie 
cărei măgării. Aşa se prezenta viitorul lui, din ce în ce mai 
jalnic, într-o căutare veşnică a unei existenţe de doi bani. 
Gândul îi zbură la Joe Patterson. Nicio speranţă să se mai 
lipească de el. Trebuia găsit un alt client, dar nu în Elveţia. 
Poate în Anglia. În contul din Elveţia mai avea zece mii de 
franci, din care nu-i mai rămânea mare lucru dacă se apuca 
să emită cecuri. 

După cum povestise Grenville, o avea pe Helga în 
buzunar. Ce îl putuse face să se răzgândească şi să spele 
putina? 

Nemernicul, gândi Archer. Nenorocitul! 

Nu-i mai servea la nimic dacă rămânea în cocioaba 
asta. Grenville o luase din loc. Cu cât părăsea mai repede 
Lugano şi ajungea în Anglia, cu atât mai bine. Când se 
ridică, auzi soneria de la intrare. 

Archer înţepeni şi simţi inima oprindu-i-se în piept. 
Cine putea fi? Să fi anunţat Helga poliţia? După părerea lui 
era puţin probabil, dar parcă reacţiile văduvei puteau fi 
ghicite? Oare era poliţia? Avu o ezitare. Auzind soneria 
pentru a doua oară, îşi adună curajul şi se duse să 
deschidă. 

Şocul pe care-l avu văzându-l pe Bernie în prag 
aproape îl făcu să-i sară inima din piept. 

— A, domnul Archer, spuse Bernie. Încântat de 
revedere. Ce mai faci? 

Imediat, mintea ascuţită a lui Archer începu să 
lucreze. Piticul ăsta italian, gras şi bărbos, cu zâmbetul lui 


mieros şi ochii ameninţători, avea să-i dea explicaţia 
dispariţiei lui Grenville. 

Se dădu deoparte, încercând să zâmbească. 

— Ce surpriză, Bernie. Cu ce ocazie pe-aici? 

Continuând să zâmbească, Bernie trecu de Archer. 
Intră în vestibul. 

— Avem nişte afaceri de discutat, domnule Archer, 
zise italianul. 

— Păi, intră, îl invită acru Archer şi o porni după el în 
salon. Despre ce e vorba? 

Bernie se uită în jur, alese un fotoliu şi se instală. 

— Domnul Grenville a fost răpit, îl anunţă sec. 

De cum îl văzuse pe Bernie în prag, Archer ghicise că 
va avea necazuri, însă confirmarea directă îl lăsă mască. 

— Răpit? De cine? 

— De mine, rânji Bernie. Domnule Archer, sunteţi 
nişte amatori. Farsa dumitale cu răpirea era o prostie. Am 
preluat eu operaţiunea. Pentru a-l recupera pe Grenville, 
această doamnă Rolfe va trebui să scoată zece milioane de 
dolari. Sunt gata să vă dau, lui Grenville şi dumitale, câte 
cinci sute de mii de dolari la fiecare, pentru colaborarea 
voastră, dar restul răscumpărării îmi va rămâne mie. 
Dumneata vei fi intermediarul meu. O vei anunţa pe 
această femeie că răscumpărarea a crescut. De la două 
milioane la zece milioane de dolari. 

— Zece milioane! exclamă Archer, rămas fără aer. N- 
o să plătească! 

— Va plăti, când va primi o ureche de-a lui Grenville, 
pe care dumneata i-o vei duce. 

Picioarele lui Archer se înmuiară brusc, făcându-l să 
se lase moale într-un fotoliu. 

— Nu mai este vorba de un joc, domnule Archer, 
continuă Bernie. Îl am pe Grenville şi sunt gata să-i trimit 
doamnei Rolfe o ureche de-a lui, iar, dacă nici aşa nu se 
hotărăşte, îi voi trimite şi un deget. Sunt un om serios, 
domnule Archer, nu umblu cu trucaje prosteşti, cu sos de 
roşii, ca voi. 


Pe Archer îl trecură fiorii, dar reuşi să se stăpânească. 

— N-ai decât să te ocupi singur, ripostă Jack. Plec 
chiar în clipa asta. Nu mai vreau să fiu amestecat în 
această afacere. 

Bernie izbucni în râs. 

— O să faci ce spun eu, domnule Archer, şuieră 
Bernie şi scoase de sub haină un pistol Luger cu amortizor. 
Te asigur că, dacă refuzi să colaborezi, te omor. Acest pistol 
nu face zgomot. O să fii găsit aici, peste câtva timp, nimic 
altceva decât un cadavru împuţit. Poliţia nu va şti niciodată 
cine ţi-a venit de hac. Deci, o să faci ce spun eu. 

Ingrozit, Archer nu-şi putea lua ochii de la arma care-l 
ameninţa. 

— OK... de acord, bâigui el cu glas şters. O să fac tot 
ce vrei. 

Bernie dădu din cap, băgând arma la loc, în buzunar. 

— Ţi-a venit mintea la cap... Ştiu că i-ai acordat acelei 
femei trei zile ca să facă rost de cele două milioane de 
dolari. E foarte bine. Nu e rău să fiarbă puţin în suc propriu. 
In cea de-a treia zi te vei duce să-i spui că planul s-a 
schimbat şi trebuie să facă rost de zece milioane în două 
zile. Dacă nu, îi aduci o ureche de-a lui Grenville. 

Incepu să sune telefonul. Bernie arătă spre aparat. 

— Răspunde, domnule Archer. 

Cu pas nesigur, Archer se ridică din fotoliu şi se duse 
să răspundă. Abia apucă să spună „Alo“, că vocea 
înnebunită a lui Grenville îi sparse timpanul. 

— Jack! Am fost răpit! Numai din vina ta! N-ar fi 
trebuit să te ascult! Trebuie să mă eliberezi! Mă ameninţă 
că-mi taie urechea! Eu... 

Un declic, după care nu se mai auzi nimic. Speriat, 
Archer puse receptorul în furcă. 

— Era domnul Grenville, ghici Bernie... Am aranjat 
acest telefon, ca să vezi că nu glumesc. Acum, fii atent aici, 
domnule Archer. Poimâine te duci la femeia aia şi o anunţi 
că va trebui să plătească zece milioane de dolari în cecuri 
la purtător dacă vrea să-şi recupereze amantul. Ai grijă cum 


pui problema şi, în interesul amicului Grenville, te sfătuiesc 
să fii convingător! rânji el iarăşi. Eu, dacă aş fi în locul 
dumitale, domnule Archer, supus unei asemenea tensiuni, 
mi-aş spune că planul meu de amator a dat greş. M-aş 
gândi doar la mine, fără să-mi pese de Grenville. Aş socoti 
că nu-mi rămâne altceva mai bun de făcut decât s-o şterg 
din Elveţia şi să uit de toată povestea asta. 

Expresia de pe chipul lui Bernie deveni una rea. 

— Numai că asta ar fi o greşeală. Eu nu sunt amator. 
Am o organizaţie. De-acum înainte, vei fi supravegheat. 
Dacă încerci să fugi, vei fi victima unui regretabil accident 
mortal. Cum eu nu-ţi doresc moartea, domnule Archer, aş 
dori să-mi dai paşaportul dumitale, aşa, doar pentru cazul 
în care te-ai hotări să-ţi asumi riscul de a fugi. Hai, dă-l 
încoace! i-l ceru ferm, şi Bernie întinse mâna. 

Cam fără tragere de inimă, Archer scoase din buzunar 
paşaportul, pe care Bernie îl luă. 

— Aşa e mai bine, reluă acesta, ridicându-se. Deci, 
poimâine, te duci la femeia aia şi aranjezi treaba. Fii 
convingător, domnule Archer. Ai priceput? 

Archer dădu din cap. 

— Perfect. La revedere. Pe curând! 

Cenuşiu la chip, cu inima bătând, Archer urmări cu 


privirea maşina. 
x 


x x 


Tot drumul şerpuit, interminabil, către Berna, Helga, 
la volanul Rollsului, fu urmărită de amintirea expresiei 
triste, şocate a lui Hinkle. Încercă să nu se lase înduioşată. 
Nu-i putea permite acestui om să-i dirijeze existenţa, dar 
mai ştia şi că, fără el, în viaţa ei ar fi existat un gol; i-ar fi 
lipsit, neputând fi înlocuit. Îşi reproşa vehement morala pe 
care i-o făcuse. Şi dacă o lua în serios? Dacă o părăsea? Nu 
se putea lipsi de el! Dar acum, Chris era viaţa ei! Dacă ar fi 
avut de ales între Chris şi Hinkle, ştia deja către cine şi-ar fi 
îndreptat preferința. În fond, viaţa fără Hinkle... 

Când se aşeză la biroul directorului băncii, neliniştea 


o înnebunea. 

Bancherul, subţiratic, destul de tânăr şi rezervat ca 
orice bun elveţian, avea aerul unui om capabil, care îi dădu 
încredere. 

— Am nevoie de două milioane de dolari, bani 
gheaţă, îl anunţă ea. Imi trebuie mâine. 

— Bine, doamnă Rolfe. V-am examinat portofoliul. Nu 
este un moment bun pentru vânzare. Pentru a aduna două 
milioane din vânzarea unora dintre acţiunile 
dumneavoastră, veţi avea o pierdere totală de douăzeci şi 
cinci la sută. Vă sugerez să vă oferim un împrumut. Banca 
percepe o dobândă de numai opt procente şi jumătate. 
Cred că asta ar fi cea mai bună soluţie. 

— Mi-aţi împrumuta aceşti bani? 

— Evident. 

— Suma trebuie virată într-un cont parolat, explică 
Helga. Vă voi da mai târziu numărul contului şi banca. 

— Nicio problemă, doamnă Rolfe. 

Zece minute mai târziu, Helga se afla pe drumul de 
întoarcere către Lugano. Era ora patru după-amiază. 
Chinuită încă de remuşcări legate de Hinkle, nu se putea 
hotări să petreacă seara de una singură, la vilă. Se opri la 
hotelul Eden, să bea o votcă pe terasă. Hoinări apoi pe 
malul lacului, neputându-şi lua gândul de la Grenville şi de 
la Hinkle. 

Pe la ora şapte, realiză că nu mâncase nimic toată 
ziua, aşa că se duse pe jos la restaurantul ei preferat, 
Bianchi, de pe strada Pesina. 

Fu întâmpinată de către Dino, şeful de sală care se 
ocupa întotdeauna de ea. 

— Doamnă Rolfe! Ce plăcere să vă revăd! 

Instalată la masă, îl întrebă ce îi recomandă. 

— Ceva uşor, Dino. 

— În cazul acesta, vă recomand antreuri Puccini şi pui 
cu ciuperci. 

Ea aprobă. 

În timp ce mânca, se gândi la Hinkle. Trebuia să-l 


recâştige! Să-l convingă că englezul făcea parte din 
existenţa ei şi nu putea trăi fără el. Trebuia să-l convingă 
pe Hinkle, recâştigându-i întreaga încredere! 

Se întoarse la vilă după ora opt. Intrând în garaj, 
remarcă luminile aprinse, iar când urcă treptele, uşa se 
deschise. 

În prag stătea Hinkle, cu chipul impasibil. Se înclină, 
țeapăn. 

— Am aranjat totul, îl anunţă el, trecând prin dreptul 
lui, spre living. 

După ce încuie uşa şi trase zăvoarele, Hinkle veni 
după ea. 

— Doamna va lua masa de seară? vru să ştie. 

— Nu, mulţumesc. M-am oprit la Lugano, îl informă ea 
şi se lăsă într-un fotoliu. Hinkle, trebuie să-ţi vorbesc. 

— Bine, doamnă. 

Intră în salon, rămânând totuşi la o oarecare distanţă. 

— Sunt îndrăgostită, Hinkle. Când o femeie iubeşte, 
aşa ca mine, devine nesimţită, proastă, jignitoare. Chris e 
toată viaţa mea! Vreau să înţelegi asta. Îţi cer să uiţi ce-am 
zis dimineaţă. Faci parte din existenţa mea, Hinkle! Fără 
dumneata aş fi pierdută, zise ea şi în ochi îi apărură lacrimi. 
Sunt atât de nefericită, atât de neliniştită, dar asta nu e o 
scuză. Regret sincer că ţi-am vorbit aşa cum am făcut-o. Fii 
bun şi iartă-mă. Vrei să încerci să mă înţelegi? Te rog! 

Vizibil emoţionat, Hinkle răspunse: 

— Doamnă, atâta vreme cât veţi avea nevoie de 
mine, voi fi fericit să vă servesc. Pentru că vorbim deschis, 
aş dori să vă spun că am o mare admiraţie pentru 
dumneavoastră. Din ziua în care v-aţi căsătorit cu domnul 
Rolfe, mi-am dat seama, din experienţă, că sunteţi o 
persoană remarcabilă. Aveţi - se opri puţin, privind-o în 
ochi - ceea ce eu am admirat întotdeauna: curajul. Şi veţi 
avea nevoie de curaj, doamnă, spuse înclinându-se uşor, 
înainte de a continuă. V-aş ruga să mă scuzaţi, însă mai am 
câte ceva de făcut. 

O părăsi. 


Simţindu-se disperat de singură, Helga trecu pe 
terasă, pentru a contempla lacul sub clar de lună. Se gândi 
la Chris. Noaptea şi ziua următoare aveau să fie 
interminabile pentru ea. 

Curaj? 

Ce dorise să spună Hinkle? 

La culcare, luă trei somnifere care, din fericire, o 
eliberară de griji. 

La opt şi jumătate, Hinkle bătu la uşă şi împinse în 
cameră măsuţa rulantă cu micul dejun, încă ameţită de 
pastile, Helga se ridică de pe pernă. 

— Întotdeauna punctual, Hinkle, spuse ea, zâmbindu- 
i. Am mare nevoie de cafea. 

— Sper că aţi dormit bine, doamnă, urmă Hinkle, 
turnând cafeaua. 

— Am luat trei pastile. 

Îi întinse ceaşca şi se dădu un pas îndărăt. 

— Doamnă, ziua de astăzi va reprezenta o încercare 
pentru dumneavoastră. Dacă am înţeles bine, domnul 
Archer se va întoarce abia mâine dimineaţă. 

Helga încuviinţă. 

— În acest caz, v-aş sugera puţină destindere. Când 
nu avem altceva de făcut, aşteptarea devine apăsătoare. 

— Nu-ţi face probleme. O să mă instalez pe terasă. 
Trebuie să mă gândesc la o mulţime de lucruri. 

— Este cel mai rău lucru, doamnă, declară ferm 
Hinkle. Propun doamnei să meargă la Como şi să privească 
vitrinele, după care să ia masa de prânz, tot acolo. Dacă 
doamna va rămâne pe terasă, asta nu va face decât să 
sporească starea de tensiune. 

Avea dreptate, bineînţeles. Rămâneau treizeci şi şase 
de ore de aşteptare, pline de nelinişte, până la întoarcerea 
lui Archer. Timp în care nu putea face nimic pentru Chris. 

— Foarte bine, Hinkle. Voi pleca la Como. 

N-avea de unde să ştie că Hinkle aştepta plin de 
nerăbdare un telefon de la Jean Faucon şi nu dorea ca ea să 
fie la vilă când acesta avea să sune. 


Pe la unsprezece, când Helga, palidă, trasă la faţă, 
plecă, în sfârşit, Hinkle răsuflă uşurat. Ezitant, neîncrezător, 
începu să umble de colo-colo pe terasă, uitându-se mereu 
la ceas. 

Apelul telefonic atât de aşteptat nu veni decât pe la 
ora unu şi jumătate, când Hinkle terminase treaba şi 
mâncase un sandviş, drept masă de prânz. Auzind soneria, 
se grăbi să intre în salon, unde ridică receptorul. 

Ajunsă la Como, Helga intră în circulaţia aglomerată 
şi, într-un târziu, găsi un loc unde să parcheze Rolls-ul. Se 
plimbă prin oraş, admiră distrată vitrinele, fără a-şi putea 
lua gândul de la _ 

Chris. Oare ce făcea în acest moment? li dădeau 
brutele alea mizerabile de mâncare? Banii aveau să fie 
pregătiţi mâine, iar când scursura de Archer avea să apară, 
n-avea decât să-i ia. lar seara, Chris avea să se întoarcă! 
Simţea dorinţa crescând în ea, cu gândul la noaptea 
următoare. El şi ea, regăsiţi! Cele două milioane? Nu 
însemnau nimic pentru ea! Îl iubea... Doamne, cât îl iubea! 
Imediat ce aveau să se revadă, vor lua avionul spre 
Paradise City, ca să se căsătorească acolo. Era sigură că în 
prezent se împăcase cu Hinkle. Vila Helios urma să fie pusă 
în vânzare, îi trezea prea multe amintiri dureroase. N-avea 
să mai poată pune niciodată piciorul acolo. După masa de 
prânz, se întoarse la Lugano. Văzând firma unei agenţii 
imobiliare, parcă maşina şi intră, doar aşa, ca să mai treacă 
timpul. Intră în vorbă cu un elveţian foarte curtenitor, care 
o asigură că vila putea fi vândută fără nicio problemă. 
Exista o clientă bogată care căuta exact o proprietate 
frumoasă, iar preţul cerut de Helga părea foarte rezonabil. 
Fără niciun regret, îi spuse că în cincisprezece zile urma să-i 
pună la dispoziţie cheile. 

Mai liniştită, se duse să mănânce o friptură la hotelul 
Eden, apoi se întoarse la vilă. 

În clipa în care intra pe poartă, avu surpriza să vadă 
venind pe alee un poliţist în uniformă de culoare închisă, pe 
motocicletă. Trecu în viteză pe lângă ea, cu casca albă 


strălucind în lumina lunii. 

Parcă maşina în garaj şi urcă treptele, când Hinkle 
deschise uşa. 

— Ce căuta polițistul acela aici? întrebă scurt. 

— Uitasem să mă înscriu la flotanţi, doamnă, 
răspunse imperturbabil Hinkle. S-a rezolvat totul. Aţi 
petrecut o zi plăcută? 

— N-a fost rea, răspunse ea şi trecu în salon. Am scos 
vila la vânzare. Imediat ce se întoarce domnul Grenville, 
vom pleca la Paradise City. Aş dori să rămâi aici, să te ocupi 
de lichidarea mobilierului şi de vânzare. 

— Sigur, doamnă. 

Ea îi adresă un zâmbet. 

— Eşti atât de fidel, Hinkle. După ce această 
proprietate va fi vândută, vreau să vii să pregăteşti totul în 
vederea căsătoriei. 

— La dispoziţia dumneavoastră, doamnă. 

Era în ochii lui Hinkle o tristeţe care o tulbura. 

— Va fi totul bine, nu-i aşa, Hinkle? 

— Să sperăm. Doamna mai doreşte ceva? 

Ea se întoarse spre pendula de pe şemineu. 

Era nouă şi un sfert. Incă paisprezece ore de 
aşteptare până la sosirea lui Archer. 

— Nu. O să mă culc. Ai răbdare cu mine, Hinkle. Nu 
pot să nu mă gândesc tot timpul la el... ce face... cum ÎI 
tratează oamenii aceia îngrozitori... 

— Inţeleg, doamnă. 

Ea puse mâna pe braţul valetului. 

— Nu ştiu ce m-aş face fără dumneata. 

II lăsă şi urcă în dormitor, închizând uşa. Hinkle făcu 
un tur prin casă, încuie peste tot, închise obloanele şi abia 
apoi se duse în camera lui. Pe pat, se afla un plic 
voluminos, pe care îl adusese polițistul motociclist. 

După ce îşi puse ochelarii şi deschise plicul, Hinkle se 


aşeză să citească ce îi trimisese Jean Faucon. 
x 


x x 


Când Hinkle veni, împingând măsuţa rulantă, Helga 
era trează. Deschisese ochii pe la şapte şi jumătate. Cele 
trei somnifere o ajutaseră să treacă noaptea, iar acum nu 
mai avea niciun strop de răbdare. Urma să vină Archer. Ea 
avea să telefoneze la bancă şi să dea ordin pentru virarea 
celor două milioane de dolari în contul acestuia. Până după- 
masă, Archer avea să aibă confirmarea de la banca lui că 
banii au ajuns cu bine, după care Chris avea să se întoarcă 
la ea! Timp de vreo oră visase, cu gândul la el; îi simţea 
mâinile pe trup, aştepta clipa când aveau să zboare 
împreună la Paradise City, iar acest coşmar îngrozitor avea 
să ia sfârşit. 

Hinkle întrebă aproape în şoaptă, în timp ce turna 
cafeaua: 

— Doamna a dormit bine? 

— Cu ajutorul pastilelor, Hinkle, răspunse ea oftând 
adânc. În seara asta, va fi aici! Aş vrea să-mi pregăteşti 
bagajele. Mâine vom pleca amândoi la Paradise City. 

— Poate ar fi de preferat ca doamna să aştepte vizita 
domnului Archer. Voi face bagajele după-amiază, după 
plecarea lui. 

Privirea ei îl înţepă. 

— Hai, că nu avem de ce să ne temem! Banii sunt 
acolo! Domnul Grenville se întoarce astă-seară! 

— Să vă pregătesc baia, doamnă, sau doriţi să vă mai 
odihniţi puţin? 

— AŞ vrea baia imediat. _ 

Valetul păstra o expresie sumbră, care o stânjenea. Il 
urmări cu privirea. Deschisese robinetele în baie şi se 
pregătea să iasă din încăpere. 

— Hinkle! E ceva în neregulă? Ceva ce nu mi-ai spus? 

— Am de lucru, răspunse calm Hinkle. O rog pe 
doamna să mă scuze. 

leşi din încăpere. Helga se încruntă. Existau 
momente, precum cel de-acum, în care Hinkle o exaspera. 
Ce naiba se întâmpla? Se ridică şi intră în sala de baie. li 
venea în minte ce spusese Hinkle: O femeie care are de 


înfruntat o situaţie dificilă este mai puternică atâta timp cât 
e mai frumoasă. Îşi termină toaleta şi alese un costum 
taior-pantalon de culoarea piersicii. Se studie în oglinda 
uriaşă, dădu mulţumită din cap şi cobori pe terasă. 

Era zece fără un sfert. Încă două ore de aşteptare! 

În momentul în care se aşeza să se încălzească la 
soare, îşi făcu apariţia Hinkle. Fu surprinsă să-l vadă 
îmbrăcat, în locul vestei albe, cu un costum bleumarin şi cu 
o cravată albastră, discretă. Veni spre ea, ţinând în mână 
un plic mare, portocaliu. 

— Doamnă Rolfe, spuse el răspicat, doresc să vă 
vorbesc. Dar nu ca valet, ci ca un om care vă vrea binele şi 
care, dacă îmi permiteţi, vă este prieten. 

Helga se uită lung la el. 

— Ce s-a întâmplat? De ce te-ai îmbrăcat aşa? 

— În caz că veţi considera ca inacceptabil ceea ce am 
să vă spun, intenţionez să plec imediat. 

Fără a-i cere permisiunea, îşi trase un scaun şi se 
aşeză. Era pentru prima oară când îşi permitea aşa ceva şi 
asta o ului pe Helga. 

— Să pleci? Dar eu... credeam că vei înţelege, Hinkle. 

— Dumneavoastră sunteţi cea care va trebui să 
înţeleagă, doamnă, o atenţionă el, privind-o fix. Ca să 
înţelegeţi, trebuie să vă rog să ascultați ce am să vă spun, 
fără să mă întrerupeţi, după care, evident, veţi fi liberă să 
acceptaţi sau să respingeţi ceea ce veţi auzi. 

Helga simţi un fior rece pe spinare. Presimţea o 
catastrofă. 

— Toate astea mi se par foarte ciudate, Hinkle, dar, 
mă rog, ce ai să-mi spui? 

— Eu am o nepoată, doamnă, fiica surorii mele. Acum 
cincisprezece ani s-a căsătorit cu un tânăr francez, Jean 
Faucon, Şi s-au stabilit la Paris. Faucon este ofiţer de poliţie. 
La puţină vreme după căsătorie, el a fost mutat la Interpol. 
A făcut o carieră strălucită, iar în acest moment este 
comisar divizionar adjunct. Vă mărturisesc cu regret, 
doamnă, că din clipa în care am făcut cunoştinţă cu domnul 


Grenville, am avut serioase îndoieli asupra acestui domn. 
leri, i-am telefonat nepotului meu prin alianţă pentru a-l 
întreba dacă domnul Grenville era cunoscut serviciilor 
Interpol. 

Helga se făcu albă ca varul. 

— Cum ai îndrăznit! scrâşni ea. Eşti nebun de gelozie! 
Nu vreau să mai aud niciun cuvânt în plus! 

Privirea lui Hinkle exprima părere de rău. 

— O să ascultați ce am de spus, doamnă. Deţin toate 
probele necesare pentru a vă convinge de veridicitatea a 
ceea ce am să vă dezvălui. leri seară, a venit un poliţist şi 
mi-a adus dosarul domnului Grenville, pe care, ca o favoare 
specială, nepotul meu l-a trimis cu avionul la Geneva. E 
vorba de o fotocopie. Domnul Grenville este căutat de 
poliţia germană pentru trigamie. 

Helga se lăsă moale în fotoliu. Îşi prinse capul în 
palme, uitându-se fix la Hinkle. 

— Trigamie? şopti ea cu glas răguşit. 

— Da, doamnă. Conform dosarului, domnul Grenville 
pare să se ocupe cu vânătoarea de femei în vârstă, bogate. 
Aparent, metoda sa constă în găsirea unei femei bogate şi 
singure; o ia în căsătorie, trăieşte cu ea până se plictiseşte, 
apoi o părăseşte, pentru a reîncepe cu o altă victimă. 

— Nu pot să cred! strigă Helga, cu glas strident. 
Refuz să cred! Nu vreau să te mai ascult! 

Fără să se lase impresionat, Hinkle continuă: 

— Răpirea este în mod cert aranjată. Poliţia a stabilit 
că, în urmă cu vreo două zile, domnul Grenville şi domnul 
Archer au fost văzuţi împreună în Rolls-ul dumneavoastră. 
Nu există niciun dubiu asupra acestui lucru. Domnul Archer 
i-a dat cartea sa de identitate agentului de poliţie, iar 
domnul Grenville i-a prezentat paşaportul. Am ascultat 
înregistrarea pe care am efectuat-o la întâlnirea 
dumneavoastră cu domnul Archer. A pretins că nu-l 
cunoaşte pe domnul Grenville, şi cu toate astea, cu o seară 
înainte, se aflau împreună în maşina dumneavoastră. 

Strângând pumnii, Helga închise ochii. 


— Toate detaliile se află în acest dosar. 

— Trigamie! repetă ea şi cuvântul îi scăpă ca un 
strigăt sălbatic. Voia să se însoare cu mine, netrebnicul! 

Hinkle o privi cu tristețe. Brusc, o văzu 
transformându-se. Se îndreptă de spate. Chipul îi deveni o 
mască de marmură, iar ochii, două puncte albăstrii de oţel. 

Se ridică, începând să parcurgă terasa în lung şi în 
lat. Hinkle, rămas aşezat, îşi privea mâinile pistruiate. După 
câteva momente, Helga se opri lângă el. 

— Femeile sunt proaste, nu-i aşa, Hinkle? îl întrebă 
Helga şi îşi lăsă o mână pe umărul valetului. Te rog, vrei să 
îmbraci iarăşi vesta albă? 

Hinkle se ridică. 

— Va fi o plăcere, doamnă. 

Îl examină cu privirea. 

— Într-o oră, va sosi Archer. Trimite-mi-l. O să mă 
ocup eu de el. 

Tonul metalic al vocii îl linişti pe Hinkle. 

— Foarte bine, doamnă. 

După ce o lăsă singură pe terasă, Helga, fierbând de 
furie, scoase hârtiile din plicul portocaliu şi începu să le 
citească. 

rcher stătea culcat în cămăruţa strâmtă a căsuţei. 

Abia  închisese ochii toată noaptea. Fusese un 

adevărat şoc pentru el să-şi dea seama că ajunsese 
în mâinile Mafiei, iar Grenville se afla într-o situaţie şi mai 
proastă. Regreta amarnic că se ambalase în povestea asta 
cu răpirea. Gândul de a o uşura pe Helga de două milioane 
de dolari îi adormise prudenta. Îşi trecu degetele prin părul 
rar. Numai într-un moment de nebunie, îşi spuse el, se 
putuse combina cu un individ de teapa lui Moses Seigal, 
după cum mai prostească fusese ideea de a se adresa unui 
infractor precum Bernie, pentru a-şi duce la capăt farsa cu 
răpirea. 

Simpla idee de a o anunţa pe Helga că 
răscumpărarea era acum de zece milioane de dolari îi 
dădea fiori reci. Care urma să fie reacţia ei? Avea, evident, 
cu ce plăti, dar patima ei pentru Grenville era atât de mare 
încât s-o facă să scoată o asemenea sumă? Şi dacă ea 
punea la cale vreo şmecherie? Dacă refuza categoric? Sau, 
dacă bandiții îi tăiau o ureche lui Grenville şi îl puneau pe el 
să i-o aducă văduvei? 

Nici nu voia să se gândească la aşa ceva! Acest lucru 
nu trebuia să se întâmple! Trebuia forţată să plătească! 

Ce i-ar mai fi plăcut să-şi ia valiza, să-l lase naibii pe 
Grenville şi să plece din Elveţia în Anglia, numai că Bernie 
se prinsese că avea de gând s-o întindă. Fără paşaport, 
cum să plece? 

Se foi şi se răsuci în pat, cu chipul ud de transpiraţie. 
Acum, şi asta dacă putea avea încredere într-unul ca 
Bernie, n-avea să mai pună mâna decât pe cinci sute de mii 
de dolari. Un milion îi dădea oarecare siguranţă, pe când 
cinci sute de mii aveau să-i reducă planurile la jumătate. 


Mai era şi altceva: dacă banii o dată plătiţi de Helga, Bernie 
avea să-i râdă în nas şi să nu-i dea nimic? Foarte posibil! 

Cu inima bătându-i aiurea, Archer se ridică şi se duse 
la baie. Se studie în oglindă, în timp ce se rădea. Chipul lui 
gras era ca de ceară, iar din cauza lipsei de somn, sub ochi 
avea cearcăne negre. Disperarea şi neputinţa de care era 
cuprins se vedeau cu ochiul liber, ca o mutilare. 

Căută o cămaşă curată şi până la urmă găsi una prin 
valiză, cu gulerul boţit şi un nasture lipsă la o mânecă. Se 
simţea bătrân şi mizerabil, dar îşi impuse să se liniştească. 
Helga nu trebuia să-şi dea seama de necazul în care 
intrase. Doar o cunoştea atât de bine. Cum simţea că era în 
avantaj, devenea nemiloasă. 

Făcu atunci un lucru pe care nu-l mai făcuse de mult, 
dimineaţa. Scoase din dulap sticla de whisky şi se servi cu o 
porţie bună, pe care o bău dintr-o înghiţitură. Îşi mai turnă 
una, după care, cu paharul în mână, se aşeză, simțind cum 
alcoolul îl încălzea şi-i dădea puteri. 

Cel de-al doilea whisky îl cam ameţi, dar cel puţin se 
simţi mai sigur pe el. 

Pe la zece şi un sfert sună telefonul. 

Era Bernie. 

— Domnule Archer, în câteva minute vei trata cu 
madam Rolfe, în numele meu. Am încredere. Crezi că vor fi 
probleme? 

— Nu ştiu. E... e o tipă dificilă. 

— M-am gândit că poate ar fi mai bine să vorbească 
chiar domnul Grenville cu ea. E destul de nervos, aşa că va 
părea convingător. Chiar aşa, domnule Archer, omul pare 
îngrozit de ideea de a-şi pierde o ureche. Sugerez deci să 
ajungi la vilă la unsprezece fix, iar jumătate de oră mai 
târziu, îl voi pune pe Grenville să telefoneze. În mod sigur, 
asta îţi va uşura sarcina. 

Archer avu o ezitare, apoi înțelegând că urma să aibă 
nevoie de tot ajutorul posibil, răspunse: 

— Da, asta e. De acord. 

— Deci, la unsprezece şi jumătate, domnul Grenville 


va telefona, repetă Bernie şi închise. 

Plimbarea lui Archer de colo-colo, prin cămăruţă, 
reîncepu. Dacă Grenville vorbea cu acelaşi glas isteric de cu 
o seară înainte, era sigur că toată rezistenţa văduvei la 
noile condiţii puse avea să se topească imediat, bineînţeles, 
cu condiţia ca ea să fie, într-adevăr, atât de îndrăgostită pe 
cât pretindea gigolo. Speranţa lui Archer că ea avea să 
plătească începu să crească, dar nu scăpă de teama că, 
odată afacerea încheiată, n-avea să mai vadă niciun ban de 
la Bernie. 

Acesta îi cerea femeii cecuri la purtător, încălzit de 
whisky, Archer începu să râdă. Nu! El în niciun caz n-avea 
să-i ceară astfel de cecuri. Banii urmau să fie viraţi în contul 
lui secret, de care Bernie nu se putea atinge! Aşa trebuia 
acţionat! În felul acesta, îl avea pe Bernie la mână. N-ar fi 
îndrăznit să-i facă ceva, atâta timp cât banii se aflau într-un 
cont al lui Archer. De pe o asemenea poziţie putea trata cu 
Bernie. Zece milioane de dolari! l-ar da cinci lui Bernie şi ar 
păstra cinci pentru el. Cuprins de mărinimie, îşi promise să-i 
dea din partea lui un milion lui Grenville. 

Pe chipul lui Archer apăru un zâmbet viclean. Se uită 
la ceas. Era timpul s-o ia din loc. Clătinându-se puţin, ieşi 
din cameră şi se urcă în Mercedes. Când ajunse în faţa vilei 
Helios îşi recăpătase aproape în întregime luciditatea, 
pierzând mult din siguranţa care pusese stăpânire pe el. 
Lăsând Mercedesul la capătul aleii, se apropie pe jos şi 
sună la uşă. 

Aşteptă ceva, până când Hinkle deschise, fixându-l cu 
privirea. 

— Bună ziua, Hinkle! începu Archer, zâmbind forţat. 
Cred că doamna Rolfe mă aşteaptă. 

— Exact, răspunse sec valetul. Vă rog să mă urmaţi. 

Ascuns după spatele lat al lui Hinkle, străbătu salonul, 
ieşind pe terasă. 

Purtând ochelari de soare negri, Helga era întinsă 
într-un şezlong, având lângă ea, pe o măsuţă, paharul cu 
votcă. 


— Domnul Archer, doamnă, anunţă Hinkle. 

Fără a întoarce capul, ea îi făcu semn să se aşeze. 
Hinkle împinse scaunul, astfel încât Archer, odată aşezat, 
să se afle în faţa ei, cu soarele în ochi. 

— Poţi să ne laşi, Hinkle, spuse ea. 

— Bine, doamnă, aproape şopti acesta, plecând. 

— Deci, iată-ne, Helga, începu Archer. 

Înainte de a se aşeza, întoarse scaunul în aşa fel încât 
soarele să nu-l orbească complet. 

— Eşti, ca întotdeauna, superbă, continuă el. 

Întunecimea ochelarilor de soare îl enerva. 

Ochii văduvei, care, ştia asta din experienţă, îi 
dezvăluiau stările, rămâneau ascunşi. 

Ea nu spuse nimic şi rămase imobilă. Mâinile i se 
odihneau pe genunchi. Părea complet detaşată. 

Archer îşi drese glasul. 

— Am veşti proaste, Helga. Mai întâi, vreau să înţelegi 
că reprezint un client şi că, vorbindu-ţi astfel, nu fac decât 
să-i respect instrucţiunile. 

Făcu o pauză, însă, cum ea nu spunea nimic, 
continuă: 

— Clientul meu şi-a dat între timp seama de 
importanţa averii tale. Unul dintre amicii săi din Mafie 
tocmai a încasat o răscumpărare de şapte milioane de 
dolari în schimbul victimei unei răpiri. Acum el a mărit 
răscumpărarea. Cere zece milioane de dolari în schimbul lui 
Grenville. 

Helga rămase tăcută, nemişcată. După un timp, 
văzând lipsa ei de reacţie, Archer, lac de transpiratie, 
întrebă neliniştit: 

— Ai auzit ce-am spus? 

— Nu sunt surdă, răspunse Helga, iar tonul metalic 
din glasul ei îl surprinse. 

— Ei bine, asta e. Te asigur că nu am niciun amestec. 
Ce ai de zis? Eşti gata să plăteşti zece milioane de dolari 
pentru a-l recupera pe Grenville? 

Helga îşi schimbă poziţia, precum o pisică întinzându- 


se. 

— Cât îţi revine din asta? vru ea să ştie. 

— Nu te priveşte! se răsti Archer. Da sau nu? 

Ea întoarse capul şi o simţi privindu-l fix, însă, din 
cauza ochelarilor întunecaţi, nu-i putu citi nimic pe chip. 

— Şi dacă ar fi nu? 

lat-o, aşadar că juca dur, iar pe Archer îl cuprinse 
ameţeala. 

— Te priveşte, urmă Jack. Grenville se află în mâinile 
unor tipi extrem de duri. Îmi pare rău că am intrat în 
combinaţie cu ei. Dacă refuzi să plăteşti, îi vor tăia o ureche 
şi mă vor obliga să ţi-o aduc. Mă aflu într-o situaţie 
îngrozitoare. La fel şi Grenville. Te asigur, Helga, că, dacă 
vrei să-l mai vezi, trebuie să plăteşti. 

Fără a-şi lua ochii de la el, la adăpostul ochelarilor 
negri, îl ironiză: 

— Eşti prins într-o cursă? 

— Ţi-am explicat, doar. N-am ştiut că aveam de-a 
face cu Mafia. Sunt total lipsiţi de scrupule. Sunt obligat să 
fac ce spun ei. 

— Ce neplăcut! 

El se înfurie. 

— Pierdem timpul! Care e răspunsul? Da sau nu? 

Încă o dată, Helga se întinse ca o pisică, după care 
goli paharul de lângă ea. 

— Ce ştii despre un tip pe nume Timothy Wilson? îl 
întrebă ea. 

Luat din scurt, Archer se uită la ea. 

— Timothy Wilson? Nu cunosc niciun Timothy Wilson 
şi nu mă interesează! Îţi pun o întrebare: da sau nu? 

Helga îşi aprinse o ţigară. 

— A fost o vreme când te consideram un om 
inteligent, priceput şi pe fază. De când ai devenit escroc, 
falsificator şi şantajist, iar acum un acolit de-al Mafiei, nu 
mai meriţi nici măcar dispreţ. 

Archer strânse pumnii. 

— Uite ce e! M-am săturat de insultele tale! Dacă vrei 


să-ţi recapeţi amantul, fă rost de zece milioane de dolari, 
pe care o să-i virezi într-un cont la Geneva! Dacă nu vrei să- 
| mai vezi, spune! 

Pe buzele femeii apăru un zâmbet amar. 

— Nenorocitule! Prost mai eşti, Archer! Lasă-mă să-ţi 
povestesc despre Timothy Wilson. Tatăl său a fost un 
amărât de instructor de golf care, cel puţin, l-a învăţat pe 
fiu-su să joace golf. Acesta era un băiat frumos şi ros de 
ambiţii. Pretinde că a studiat la Eton şi Cambridge, dar în 
realitate a plecat de acasă la şaisprezece ani şi a ajuns la 
Paris, unde a cărat bagaje la Cri/lon. Acolo a învăţat 
franceza, dar munca nu se lipea de el deloc. A plecat apoi 
în Italia, unde a servit într-un mic restaurant din Milano şi a 
învăţat italiana. Nici munca de-acolo nu-l interesa deloc. Tot 
ce conta în viaţa lui erau femeile. Din ltalia a trecut în 
Germania, unde a fost camerist de etaj la hotelul Adlon şi, 
evident, a învăţat germana. S-a îndrăgostit de el o băbătie 
bogată care i-a propus căsătoria. S-au căsătorit şi, vreme 
de doi ani, a trăit pe spinarea ei, ca un trântor, după care s- 
a plictisit. Şi-a găsit o altă bătrână bogată şi îndrăgostită pe 
care a luat-o de nevastă, încă o dată, s-a plictisit de 
pretenţiile ei şi s-a însurat cu o a treia, tot bătrână, putred 
de bogată. Inainte de asta, Timothy Wilson îşi schimbase 
numele, devenind Christopher Grenville. 

Un şoc electric îl străbătu pe Archer. Deschise gura să 
spună ceva, însă glasul văduvei îl biciui: 

— Am un dosar de la poliţie referitor la Grenville, alias 
Wilson. E căutat de poliţia federală din Germania pentru 
trigamie. 

În timp ce Archer se făcea tot mai mic în fotoliu, cu 
chipul şiroind de transpiraţie, în salon se auzi sunând 
telefonul. 

— Încă mai crezi în careul tău de aşi? îl întrebă Helga. 
Parcă aşa ai zis, nu? Că ai toţi aşii? 

Pe terasă îşi făcu apariţia Hinkle. 

— lertaţi-mă, doamnă. La telefon este domnul 
Grenville. Vrea să vă vorbească. 


Când Helga scutură din cap, Archer îşi văzu năruită şi 
ultima speranţă. 

— Nu am ce să vorbesc cu el, îl anunţă ea. 

— Bine, doamnă. 

Valetul se întoarse în salon. În liniştea grea care se 
aşternu, Archer îl auzi vorbind la telefon: 

— Doamna nu doreşte să vă vorbească. 

Moment în care Helga îşi scoase ochelarii de soare, 
privindu-l în faţă pe Archer. Fulgerarea de furie pe care i-o 
citi în ochi îl înspăimântă. 

— leşi afară! Nu cred o vorbă din toată povestea! 
Mafia! O minciună grosolană! Împreună cu mizerabilul 
acela, aţi născocit un complot ridicol ca să mă stoarceţi de 
bani! Ziceai că nu-l cunoşti pe Grenville, mincinos ordinar! 
Am de la poliţie dovada că aţi fost văzuţi împreună! Să nu 
te mai văd niciodată! N-ai nici măcar atâta inteligenţă 
pentru o cacealma! Dispari de-aici! 

Archer, care părea în pragul infarctului, îşi lărgi 
gulerul, de parcă se sufoca. 

Cu chipul ca de piatră, Helga îl urmărea cu privirea. 

Într-un târziu, gâfâind, Archer articulă: 

— Helga, trebuie să mă asculţi! Trebuie să mă crezi! 
O să-ţi spun adevărul. Răpirea a fost pusă la cale de 
Grenville împreună cu mine. Cunoşteam un tip dubios la 
Geneva şi, ca un dobitoc ce sunt, i-am cerut să-mi găsească 
doi tipi de încredere, pentru executarea planului. Jur că 
acesta e adevărul! După ce au pus mâna pe Grenville, 
răpirea s-a transformat într-una reală. Mi-au luat 
paşaportul. M-au obligat să vin aici. Grenville nu înseamnă 
chiar nimic pentru tine? întrebă el şi ridică braţele, în 
culmea disperării. Îl iubeai! Dacă nu plăteşti, îl vor 
desfigura! Sunt îngrozitori, n-au nicio milă, nişte monştri! 
Helga, trebuie să faci ceva ca să-l salvezi! 

Ea îşi aprinse o ţigară, iar Archer putu să observe că 
mâna nu-i tremura deloc. 

— Da, l-am iubit, recunoscu ea, calmă, dar s-a 
terminat. Cum ar mai putea o femeie să iubească un 


mincinos şi un escroc, ajuns atât de jos, încât să se 
căsătorească de atâtea ori cu femei în vârstă, numai ca să 
poată trăi în lux? 

Glasul îi deveni strident, iar trăsăturile deformate de 
furie. Se aplecă înspre el, urlând. 

— Nu cred o iotă din povestea cu Mafia! Ai fost mereu 
doar un impostor demn de milă! leşi afară! Consideră-te 
norocos că nu te dau pe mâna poliţiei, pe tine şi pe amicul 
tău trigam, dar te avertizez că, dacă mai îndrăzneşti 
vreodată să vii aici sau să mă cauţi, vei regreta. Acum, 
afară! 

Hinkle reveni pe terasă, punând o mână pe umărul lui 
Archer. 

Acesta se sculă cu greu, aproape plângând. 

— Helga, jur că ţi-am spus adevărul! strigă. Oamenii 
ăia... 

Cu o forţă surprinzătoare, Hinkle îl înşfăcă de braţ şi îl 
răsuci, împingându-l până la uşa de la intrare. 

Împleticindu-se pe alee, Archer se instală greoi la 
volanul maşinii. Hinkle îl urmări până când dispăru, după 
care se întoarse pe terasă. 

Cu pumnii strânşi şi buzele fremătând, Helga îi spuse 
cu glas impersonal: 

— Fă bagajele, Hinkle. Plec mâine. 

— O idee înţeleaptă, doamnă. 

O privi plin de tristeţe, apoi se duse înăuntru, luând 
valizele din dulap. 

Helga îşi trecu palma peste ochi. Timothy Wilson! Nu 
numai escroc, dar şi trigam! Şi cât îl iubise! Un bărbat care, 
conform poliţiei, se ocupa cu vânătoarea de femei bătrâne! 
Nu credea un cuvânt din ceea ce înşirase Archer despre 
Mafie. Mai încercase şi altă dată s-o înşele, însă îl contrase. 
Grenville împreună cu el speraseră că, înspăimântată de 
povestea  ridicolă cu Mafia, avea să plătească 
răscumpărarea. N-aveau decât să se ducă dracului 
amândoi! 

Trase aer în piept. Hotărât, pentru ea, bărbaţii 


reprezentau o catastrofă. Trebuia neapărat să se elibereze 
de această dorinţă sexuală devoratoare, care nu-i aducea 
decât mari necazuri. Închise ochii, şi în minte îi reveniră 
minunatele clipe petrecute în braţele lui Chris. Poate, dacă 
ar fi fost un hoţ sau un criminal, l-ar fi iertat, dar un trigam, 
un profitor demn de dispreţ... asta nu! 

Se ridică şi intră în cameră, unde Hinkle îi împăturea 
meticulos hainele. 

— Ce mizerie, nu-i aşa, Hinkle? întrebă ea, chinuindu- 
se să zâmbească. Voi fi fericită că plec, zise ea şi îi atinse 
fugar braţul. Îţi mulţumesc pentru că îmi eşti un prieten 
atât de bun şi de devotat. 

Hinkle o privi întristat. 

— Aveţi curaj, doamnă, iar îndrăzneala învinge 


necazurile. 
x 


x x 


Conducând spre Paradiso, Archer, copleşit de panică, 
se simţea ca un şobolan prins în cursă. Cum Helga refuzase 
să discute cu Grenville, Bernie înţelesese, probabil, că ea 
nu avea de gând să plătească. Oare ce urma să facă 
acesta? Putea să-l elibereze pe Grenville sau să devină rău. 

In orice caz, Archer nu dorea să mai fie amestecat. 
Hotări să-şi ia valiza şi s-o şteargă cât mai repede spre 
Geneva. Urma să povestească la consulatul Statelor Unite 
că îşi pierduse paşaportul şi că o afacere urgentă îl chema 
în Anglia. Avea să arate vechea carte de vizită, 
profesională. Cu siguranţă, aveau să-l ajute! 

Regretă că nu-şi pusese valiza în portbagajul 
Mercedesului, în loc s-o lase la căsuţă. In ea erau toate 
lucrurile lui sărace, de care avea absolută nevoie! Dacă se 
grăbea, avea cu siguranţă timp s-o ia şi s-o întindă, înainte 
ca Bernie să vină după el. 

Circulaţia aglomerată de pe faleză îl obligă să 
conducă încet, aşa că ajunse la căsuţă lac de sudoare. 
Cobori din maşină şi o luă la fugă pe alee, intrând în casă. 
Valiza se afla în hol, acolo unde o lăsase. Tocmai când 


punea mâna pe ea, din cameră apăru Bernie. Nu mai era 
acel Bernie mieros şi zâmbitor, cu care avusese a face, ci 
cu adevăratul bandit, ai cărui ochi scânteiau de furie. 

— Vino încoace! mârâi acesta. Ce s-a întâmplat? De 
ce n-a vrut să vorbească? 

Palid, şi cu inima bătându-i aiurea, Archer intră cu pas 
nesigur în salon. 

— Nu va plăti. 

Bernie scuipă pe covor. 

— O să plătească! 

Se postă în faţa lui Archer şi începu să zbiere cu glas 
plin de furie: 

— Dobitoc incapabil ce eşti! O să-ţi arăt eu cum 
trebuie să te porţi cu una ca ea! Treci încoace! 

Răutatea lui îl îngrozi pe Archer, care încercă să bată 
în retragere. 

— Vino cu mine! urlă Bernie, ieşind din căsuţă pe 
alee, unde urcă în maşina lui Archer. După o ezitare scurtă, 
Archer, învins, realiză că nu putea decât să se supună; 
apucă valiza şi se sui lângă Bernie în Mercedes. 

Fără o vorbă, cu chipul bărbos vânăt de furie, Bernie 
porni către prăvălia lui Lucky. 

— Du-te şi deschide poarta! 

Archer făcu ceea ce i se cerea. Nu fără dificultate, 
pentru că tremura ca frunza. Bernie parcă maşina în curte. 

— Hai! 

Intră în garaj, urcă în fugă scara şi năvăli în camera 
încăpătoare, cu Archer după el. 

Într-un fotoliu stătea Grenville, neras, complet 
pierdut. Zărindu-l pe Archer, se sculă dintr-un salt. 

— Ce s-a întâmplat? ţipă răpitul ca un nebun. De ce 
n-a vrut să vorbească? 

— Mi-aş dori să nu te fi cunoscut niciodată, i-o 
întoarse Archer care, simţindu-şi picioarele moi, se lăsă pe 
un scaun. Vrei să ştii de ce n-a vrut să-ţi vorbească? Pentru 
că ai trei neveste cu acte în regulă! Dac-aş fi ştiut că eşti 
căutat de poliţie pentru trigamie, aş fi stat departe de tine! 


De ce nu mi-ai spus, fir-ar a dracului de treabă? 

Chipul lui Grenville luă nuanţa cauciucului. 

— Ştie? 

— Ştie! Are o copie după dosarul tău întocmit de 
poliţia germană! Dumnezeu ştie cum a făcut rost de el, dar 
are acum dovada că te numeşti Timothy Wilson şi că eşti 
un personaj fabricat! Ştie că te-ai însurat cu trei băbătii 
pentru banii lor şi că toate trei sunt bine sănătoase! 

— Dumnezeule! exclamă Grenville şi se uită în jur cu 
o privire de nebun. Trebuie să dispar! O să anunţe poliţia! 

Auzindu-l, Bernie interveni brutal: 

— Sunteţi doi amatori nenorociţi! Dacă vă închipuiţi 
că o să las să-mi zboare de sub nas zece milioane de dolari, 
sunteţi bătuţi în cap! Mă duc să văd dacă paraşuta asta e 
chiar aşa de obraznică! 

Se duse la uşă şi scoase un fluierat. Segetti şi 
Belmont, care se aflau în magazie, urcară imediat. 

— Femeia refuză să plătească, îi anunţă. Va trebui s-o 
îmblânzim. Tăiaţi-i urechea! ordonă el, arătând spre 
Grenville, apoi se întoarse brusc către Archer, pe care îl 
fulgeră cu privirea. Ai să-i duci urechea, cu sângele curgând 
din ea, şi dacă tot nu plăteşte, i-o duci şi pe cealaltă. Dacă 
nici aşa nu vrea, o să-i duci în fiecare zi câte un deget, până 
când se satură! 

Gata să leşine, Archer bâlbâi îngrozit: 

— Ascultaţi-mă! Dacă era hoţ, falsificator, orice în 
afară de trigam, ea l-ar fi iertat şi-ar fi plătit. Nu pricepeţi? 
El i-a promis s-o ia de nevastă, iar ea descoperă acum că 
are mai multe neveste legitime! N-o să plătească niciodată! 

Bernie scuipă încă o dată pe jos. 

— Nimic nu ne împiedică să încercăm. Taie-i urechea, 
Jacques! 

Belmont duse o mână la spate, de unde scoase la 
iveală un cuţit lung, ascuţit ca un brici. Se uită la Segetti, 
care aprobă, pe urmă scoase din buzunar o măciucă scurtă, 
îmbrăcată în piele. 

— O simplă lovitură în cap, domnule Grenville, spuse 


Bernie, cu un rânjet hidos. N-o să simţi mare lucru. Jacques 
e un expert. Probabil, o să doară puţin, asta mai târziu, dar 
merită încercat. 

Grenville se dădu îndărăt, în timp ce Archer, 
sufocându-se, îşi ascundea faţa în palme. Cu glas răguşit, 
Grenville strigă: 

— Staţi puţin! Ascultaţi-mă! Pot să vă spun cum să o 
stoarceţi de cincisprezece milioane de dolari! Eu o cunosc... 
voi, nu! Cincisprezece milioane, bani siguri! 

Cu un gest al mâinii, Bernie îl opri pe Segetti, care o 
şi pornise spre Grenville. 

— Cincisprezece milioane? Ar fi interesant. 
Povesteşte. 

— Violenţa o îngrozeşte, zise Grenville, cu chipul 
şiroind de transpiraţie. Greşeala noastră a fost să-l trimitem 
pe Archer la ea. Ar fi trebuit să vă duceţi chiar voi. Aţi fi 
reuşit s-o convingeţi, dar acum e prea târziu ca să mă mai 
folosiţi pe mine ca momeală. Există însă altcineva... Va 
trebui să vă duceţi voi să vorbiţi cu ea. 

— Bine, o să-i vorbesc... dar despre ce? 

Ochii lui Archer îl fixau pe Grenville, în timp ce 
Belmont îşi făcea de lucru cu cuțitul, iar Segetti lovea uşor 
măciuca de palmă, amândoi nescăpându-l din ochi. 

— Ar fi trebuit să ne gândim mai demult la asta, 
continuă Grenville. Am fi scăpat de toate mizeriile astea. E 
atât de simplu... atât de uşor. 

Bernie înaintă, împungându-l pe gigolo cu arătătorul 
său gros, în piept. 

— Ce e atât de simplu şi uşor? întrebă Max nervos. 


Grenville îi explică. 
x 


x x 


Puțin după opt şi un sfert, Helga se trezi dintr-un 
somn artificial produs de pastile. Se întinse, contemplând 
camera luxoasă. Nu simţea niciun regret, pentru că avea să 
o părăsească definitiv. Acum vila îi evoca prea multe 
amintiri nefericite. Se gândi la Chris, uşurată că nu mai 


simţea nicio strângere de inimă pentru el. În câteva 
săptămâni, îşi promise ea, o să-l uite. Va rămâne doar o 
altă umbră a trecutului ei. 

Cât de prudent trebuie să fii, îşi spuse, când te crezi 
îndrăgostit. Ce înseamnă dragostea, în fond? Trebuia să fie 
cinstită cu ea şi să recunoască: niciodată nu ştiuse. lar 
acum, începea să creadă că nici n-avea să ştie vreodată. 
Dragostea însemna iluzie. Atâţia bărbaţi şi femei îşi 
închipuie că se iubesc, pentru ca într-o bună zi să 
descopere că au devenit străini. Ştia în acelaşi timp că tot 
atâţia bărbaţi şi femei descopereau dragostea ca pe o bază 
solidă a înseşi existenţei lor. Pentru ea, fusese doar 
plăcerea sexuală. Sexul! Un blestem care-i influenţase 
viaţa. Chiar crezuse că îl iubea pe Chris, dar când Hinkle îi 
demonstrase că bărbatul acela fermecător era nu numai un 
poligam, dar şi un gigolo profitor, dragostea pentru el 
încetase brusc, aşa cum ai stinge o lampă. 

In câteva ore avea să fie la aeroportul din Geneva, 
lăsându-i lui Hinkle grija de a vinde vila şi mobilierul. Urma 
să ia avionul spre Paradise City, unde să-şi reia existenţa 
solitară şi monotonă, plicticoasele consilii de administraţie 
de la New York şi munca în compania lui Loman şi Winborn. 
lată care avea să fie existenţa ei, de-acum înainte. lar în 
iunie avea să împlinească patruzeci şi cinci de ani! 

Intoarse privirea spre ceasul de pe noptieră. Nouă 
fără douăzeci. Hinkle era în întârziere! N-avea nicio 
importanţă, în fond, nu simţea nevoia urgentă de cafea. 
Avusese şi el o zi grea, cu făcutul bagajelor şi rezolvarea 
treburilor ei personale. În mod sigur recuperase, dormind 
până mai târziu. 

Închise ochii şi aţipi, trezindu-se într-o tresărire la 
nouă şi zece. 

Tot nicio urmă de Hinkle? 

Se sculă şi intră în baie, să facă un duş. Îmbrăcă un 
halat şi cobori în salon. Obloanele ferestrelor erau închise. 
Le deschise, nedumerită, apoi se duse la uşa principală, ale 
cărei zăvoare erau trase. Deschise uşa, privind aleea scurtă 


care ducea la drum. 

Îi trecu prin cap gândul că Hinkle coborâse, probabil, 
la Castagnola să caute lapte proaspăt. Ridică din umeri. 
Asta nu se mai întâmplase niciodată, dar, cine ştie, poate 
că laptele se acrise. Simţindu-se cuprinsă de o ameţeală 
uşoară, se duse în bucătărie să se uite în frigider. Găsi în el 
trei cutii de lapte. Se simţi, brusc, cuprinsă de teamă. Să fie 
Hinkle bolnav? Vreo criză cardiacă după toate emoţiile din 
seara trecută? Se întoarse val-vârtej în camera ei, unde 
îmbrăcă un costum-pantalon roşu. li luă mai puţin de trei 
minute, după care alergă pe coridorul lung, spre camera lui 
Hinkle. Bătu la uşă şi aşteptă, cu inima strânsă. Bătu încă o 
dată. Niciun răspuns. Adunându-şi tot curajul, deschise uşa. 

Patul era făcut. Odaia în perfectă ordine, dar nici 
urmă de Hinkle. 

Cuprinsă de panică, străbătu coridorul, coborând în 
garaj. Volkswagen-ul lui Hinkle era acolo, lângă Rolls-ul 
Camargue. Deci nu coborâse în sat! Şi-atunci, unde era? 

Să fie în grădină, doborât de vreo criză de inimă? 
Cobori treptele abrupte, uitându-se peste tot, până la 
poarta mare care dădea la şosea. Poarta era încuiată cu 
cheia. Sigură că Hinkle nu se afla în grădină, urcă la vilă cu 
telescaunul. 

Unde era Hinkle? 

În toată scurta căutare, Helga realiză cât de mult 
însemna pentru ea acest servitor devotat. Ştia că era 
singurul ei prieten adevărat. Acum, absenţa lui o speria. 
Hotărâse, oare, să o părăsească? Nu! N-ar fi făcut niciodată 
aşa ceva, fără să o anunţe! Şi-atunci, ce se întâmplase? 
Unde era? 

Cabina minusculă a telescaunului se opri şi ea 
traversă terasa, intrând în salonul de zi, întrebându-se dacă 
trebuia să anunţe poliţia. Se opri brusc. 

Un individ solid cu barbă mare, neagră, cu trăsături 
grosolane şi ochi mici care scânteiau, stătea tolănit într- 
unul dintre fotoliile confortabile, având o ţigară în colţul 
gurii. Purta o bluză albastră, jegoasă, cu guler rulat şi 


pantaloni gri, pătaţi de grăsime. Pe genunchi ţinea o 
bormaşină electrică portabilă, al cărei ştecher îl băgase 
într-o priză din apropiere. 

Vederea acelui tip respingător îi pricinui un şoc 
femeii, care simţi că îngheaţă. Îşi dădu seama că era 
singură cu el. Hinkle nu se afla acolo, s-o apere, dar, 
recâştigându-şi voinţa de fier, întrebă cu glas stăpânit: 

— Ce cauţi aici? 

Bernie rânji. Pomi bormaşina şi, aplecându-se, făcu o 
gaură în măsuţa joasă, veche, de lângă el. Apoi mai dădu o 
gaură. Opri maşinăria. 

— Practică scula, nu, domniţă? întrebă el. 

Helga tresări, îngrozită. 

— Ce doreşti? întrebă ea, imobilă. 

— M-am gândit c-ar fi vremea să stăm de vorbă, 
domniţă. S-ar părea că neisprăvitul de Archer n-a reuşit să 
te convingă că nu glumim. După câte spune el, iubiţelul nu 
mai înseamnă nimic pentru dumneata. Voiam să-i tai o 
ureche, dar el mi-a dat o idee mai bună. 

Se aplecă iarăşi, găurind masa pentru a treia oară. 

Aşadar, Archer nu spusese prostii! Acest individ cu 
aer brutal trebuia să fie un mafiot, gândi Helga. Studiindu-l, 
îşi dădu seama că era prea puternic pentru a încerca să-l 
domine. 


— Ce doreşti? 

Vocea ei îşi pierduse din siguranţă. El scoase burghiul 
din gaură. 

— Cincisprezece milioane de dolari, domniţă, în cecuri 
la purtător. 


Se aplecă înspre ea, continuând cu glas uscat: 

— Servitorul dumitale, Hinkle, se află în mâna mea. 
Grenville zice că ţii la Hinkle. Adevărat? 

Helga simţi cum o cuprinde slăbiciunea. Clătinându- 
se, se lăsă într-un fotoliu. 

— Unde e? 

— Vei vedea. O să-i facem o vizită, amândoi, zise 
Bernie şi mai găuri o dată masa. Practică maşinărie, nu-i 


aşa? Dacă nu plăteşti, îţi voi oferi o mică demonstraţie şi o 
să te răzgândeşti rapid. Hai să mergem! rosti Max scurt, 
ridicându-se. 

— Nu merg nicăieri! 

Bernie se uită urât la ea. 

— Am zis că o să mergem, domniţă, aşa că, ascultă- 
mă puţin. Te-ai gândit vreodată ce se întâmplă când unui 
tip i se găuresc rotulele cu bormaşina asta? O să faci ce 
spun eu, că, dacă nu, amărâta dumitale de slugă nu va mai 
putea merge niciodată. 

Helga era verde de spaimă. Avusese întotdeauna 
oroare de violenţă, iar această ameninţare îngrozitoare o 
făcea să-i vină să vomite... Să-i facă una ca asta cuiva... lui 
Hinkle! 

— O să plătesc, bâigui ea şi se ridică la rândul său, nu 
fără dificultate. Voi telefona imediat la bancă. 

Bernie se uită la ea, aprobă, iar chipul i se lăţi într-un 
rânjet. 

— lată o idee rezonabilă, dar fără şmecherii, da? Te 
duci şi aranjezi. Vreau cecurile mâine dimineaţă, aici, sau 
dacă nu, bormaşina îl mănâncă! 

Tremurând toată, Helga ridică receptorul telefonului. 

— Nu va fi nevoie, doamnă, se auzi o voce profundă 
de prelat. 

Helga se întoarse. 

In cadrul uşii cu geamuri, stătea Hinkle, încadrat de 
doi tipi solizi, înarmaţi cu pistoale automate. Neras, puţin 
şifonat, era totuşi Hinkle în persoană. 

Bernie se ridică, lăsând din mână bormaşina, în timp 
ce unul dintre zdrahoni se apropie de el. 

— Salut, Bernie, spuse namila. Ţi-ai făcut destul de 
cap. Acum e rândul nostru. Hai, să mergem! 

Cu ochii la pistol, Bernie ridică din umeri. 

— Nu poţi să-mi pui nimic în cârcă, Bazzi, scrâşni, ştii 
bine asta. 

Uriaşul zâmbi. 

— Putem încerca, Bernie. Urmează-ne! 


Traversând salonul, Bernie îl fulgeră cu privirea pe 
Hinkle. Cei doi ofiţeri de poliţie îl urmară. Se auzi uşa de la 
intrare, urmată de zgomotul unei maşini care pornea. 

— Trebuie să-mi cer scuze pentru ţinută, doamnă. Nu 
arăt deloc prezentabil. Dacă îmi acordaţi câteva minute, vă 
pregătesc cafeaua. 

Pe obrajii femeii se prelinseră lacrimi. Se aruncă în 
braţele lui, strângându-l lângă ea. 

— Mi-a fost atât de frică, Hinkle! Dacă îţi făceau ceva 
rău... 

— Doamnă! protestă energic valetul. Scuzaţi-mă 
câteva minute. 

O bătu părinteşte pe umăr, după care se desprinse şi 
plecă repede spre camera lui. 

Lăsându-se într-un fotoliu, Helga plânse cu lacrimi 
fierbinţi. 

Se liniştise când Hinkle, într-o ţinută impecabilă, 
apăru, împingând măsuţa rulantă. 

— V-aş sugera un deget de coniac în cafea, doamnă, 
spuse el. Face bine la nervi. 

Cu buzele tremurând, ea încercă să zâmbească. 

— La toate te gândeşti, Hinkle, dar nu am de gând să 
beau nimic dacă nu rămâi cu mine. la loc, te rog. 

Sprâncenele lui Hinkle se ridicară. 

— Stai jos! ordonă sec Helga. 

— Foarte bine, doamnă. Mă duc să mai aduc o 
ceaşcă. 

Se întoarse după câteva momente, cu o ceaşcă şi o 
linguriţă. După ce turnă cafeaua, adăugă coniacul şi se 
aşeză în faţa ei. 

— Trebuie să-mi cer scuze, rosti valetul. V-am supus 
unei încercări teribile, dar vă asigur că poliţia a insistat, 
pentru că, după părerea lor, era singura modalitate de a-i 
prinde în plasă pe aceşti bandiți. 

Helga bău puţină cafea. Simpla prezenţă a lui Hinkle 
avea asupra ei un efect liniştitor. 

— Povesteşte-mi, Hinkle, vreau să ştiu tot ce s-a 


întâmplat. 

— Desigur, doamnă. După cum ştiţi, i-am telefonat 
nepotului meu, Jean Faucon, în legătură cu domnul 
Grenville. Ceea ce nu ştiţi este că l-am pus la curent pe 
Faucon cu întreaga situaţie: pretinsa răpire a domnului 
Grenville şi pretenţiile domnului Archer, care voia să vă 
stoarcă două milioane de dolari, ca răscumpărare. Faucon a 
alertat poliţia elveţiană. Inspectorul Bazzi a pus vila sub 
supraveghere, încă de acum două zile. Ce dorea el era să 
descopere unde se ascundeau domnii Grenville şi Archer. 
Când l-am dat afară pe Archer, un ofiţer de poliţie l-a 
urmărit până la căsuţa pe care o închiriase în Paradiso, şi 
aici a intrat în scenă acest Bernie. Aparent, Bernie e 
binecunoscut de poliţie, dar a fost destul de şmecher ca să 
nu poată fi închis niciodată. Poliţia i-a urmărit pe domnul 
Archer şi pe Bernie până la un mic magazin din Lugano, pus 
şi acesta sub urmărire. Poliţiştii elveţieni au foarte multă 
răbdare. Au stat la pândă. Aparent, Bernie a hotărât să mă 
răpească, având în vedere că pe dumneavoastră nu vă mai 
interesa soarta domnului Grenville. Răpirea aceasta nu 
fusese prevăzută de poliţie, dar cum vila noastră era 
supravegheată, n-aveau niciun motiv să intre în panică. In 
această dimineaţă, când descuiam uşa de la intrare, 
conform obişnuinţei, m-am trezit înhăţat de doi derbedei, 
care m-au azvârlit cu forţa într-o maşină, cu care m-au dus 
la un magazin, în spatele căruia se află un fel de conac. 
Acolo am dat de domnii Grenville şi Archer, cât şi de acest 
individ mizerabil, Bernie. Poliţia a continuat să stea la 
pândă. Bernie a plecat, venind aici, ca să vă ameninte. 
Imediat după plecarea lui, poliţia, la ordinul inspectorului 
Bazzi, i-a arestat pe Grenville şi pe Archer, împreună cu cei 
doi derbedei. După care, împreună cu inspectorul Bazzi, am 
venit aici cu maşina, ajungând la timp ca să-l auzim pe 
Bernie ameninţându-vă, zise Hinkle şi se opri o clipă. Asta e 
toată povestea, doamnă. Regret că aţi fost supusă unei 
asemenea încercări, şi că acel vandal a stricat o asemenea 
frumuseţe de măsuţă. 


— Puțin îmi pasă de măsuţă! exclamă Helga. Sunt 
atât de fericită să te revăd! 

— Mulţumesc, doamnă, rosti Hinkle, terminându-şi de 
băut cafeaua. Întreaga situaţie va fi tratată cu cea mai 
mare discreție. Inspectorul Bazzi afirmă că domnul 
Grenville va fi extrădat în Germania, pentru a fi judecat 
pentru delictul de poligamie. Bernie şi cei doi complici vor fi 
inculpaţi pentru  sechestrare de persoană. Poliţia a 
percheziţionat apartamentul lui Bernie şi a descoperit o 
cantitate însemnată de mărfuri sustrase. Inspectorul Bazzi 
a considerat că ar fi mai bine ca problema răpirii să nu fie 
menţionată, astfel ca dumneavoastră să nu fiţi amestecată 
în vreun fel. 

— Şi Archer? întrebă Helga. 

— Domnul Archer reprezintă, evident, o problemă. 
Inspectorul Bazzi s-a arătat plin de înţelegere. Bănuiam că 
nu veţi dori ca el să fie pus sub urmărire, aşa cum nici 
domnul Rolfe nu a depus plângere împotriva lui. Dacă ar fi 
inculpat, ar putea crea anumite dificultăţi, preciză Hinkle şi 
cobori glasul cu un ton, pentru a-şi exprima dezaprobarea. 
S-a luat hotărârea ca domnul Archer să fie expulzat din 
Elveţia, cu interdicţia de a mai reveni în această ţară. 
Având în vedere circumstanţele, şi pentru a se evita 
inculparea sa, aceasta pare cea mai bună soluţie. 

Helga se uită la el cu atenţie. Işi zise că acest om bun 
şi devotat ştiuse, cu siguranţă, de relaţia ei cu Archer. 
Poate că îi spusese chiar Rolfe. Ce om înţelept, acest 
Hinkle! Era convinsă că, dacă Archer ar fi fost inculpat, ar fi 
încercat, cu succes poate, să povestească lumii, cu ajutorul 
presei, că în trecut bogata şi fabuloasa doamnă Herman 
Rolfe şi-o trăgea cu el pe covorul din birou. 

— Bine, şuieră ea, întorcând capul. Deci, s-a terminat. 

— Da, doamnă. lar acum, am ceva de lucru. Trebuie 
să prindeţi zborul de ora trei pentru New York, o anunţă el 
şi se ridică. Trebuie să fac bagajele. 

Luă platoul, ezită, apoi adăugă: 

— Mi-aş putea permite să sugerez doamnei ca pe 


viitor să-şi revizuiască scara valorilor? În mod sigur, nu 
valorez cincisprezece milioane de dolari, încheie Hinkle, iar 
chipul rotund se lumină într-un zâmbet călduros. Dar vă 
mulţumesc. 
O lăsă singură pe Helga, dispărând în bucătărie. 
x 


x x 


Spre surpriza lui Archer, inspectorul Bazzi se arătă 
amabil şi vorbăreţ, în ciuda trăsăturilor aspre, a gurii subţiri 
şi a ochilor mici de poliţai. 

Zâmbind cu bunătate, îl anunţă pe Archer că urma 
să-l escorteze personal la aeroportul din Geneva, pentru a-l 
urca în avionul de Londra. Pe drum, până la aeroport, îi 
povesti despre nevastă-sa, despre fiul său, despre vacanţa 
pe care intenţiona să o petreacă la Nisa la sfârşitul lunii. 
Niciodată nu i-ar fi dat prin cap lui Archer că tipul acela, 
aşezat lângă el, era ofiţer de poliţie. 

Foarte relaxat pentru că nu urma să fie arestat, ci pur 
şi simplu expulzat, Archer îşi regăsi câte puţin starea de 
spirit. Îi dădu lui Bazzi adresa mai multor restaurante din 
Nisa, bune şi ieftine, recomandându-i şi două hoteluri 
modeste, dar confortabile. Inspectorul îi mulţumi, 
promiţându-i să ţină seama de sugestiile lui. 

Pătrunseră împreună în holul aeroportului, unde 
Archer înmână biletul pentru a-i fi ştampilat şi înregistrată 
valiza jerpelită. Terminară formalităţile, trecând la vamă. 
Cei doi funcţionari îl cercetată pe Archer, îi strânseră mâna 
lui Bazzi, apoi îi lăsară să treacă. În final, Bazzi îl conduse 
pe Archer în sala de aşteptare. 

— Va trebui să aşteptăm puţin, îl anunţă polițistul. 
Avionul de Londra are întârziere. 

— Cred că nu există domeniu în care Anglia să nu fie 
n întârziere în ziua de azi, mormăi Archer acru. 

Cei doi se aşezară pe o banchetă, de unde puteau 
vedea pista pe care mai multe avioane îşi aşteptau 
plecarea. 

— Sunt însărcinat oficial să vă dau un ultim sfat, 


A 


domnule Archer, spuse Bazzi cu zâmbetul său amabil. Nu 
încercaţi să mai reveniţi în Elveţia, vă rog. Ne-am înţeles, 
da? 

— Da. 

— Perfect, rosti Bazzi şi se uită la el cu atenţie. 
Trebuie să vă spun, domnule Archer, că sunteţi un om 
norocos. Dacă doamna Rolfe ar fi depus plângere împotriva 
dumneavoastră, aţi fi petrecut mulţi ani nu prea plăcuţi 
într-una din închisorile noastre. 

Archer dădu din cap. 

— A avut ea motivele ei, zise Jack. 

— Oamenii foarte bogaţi au întotdeauna motivele lor, 
replică Bazzi ridicând din umeri. Aşadar, vă duceţi la 
Londra. Aş fi indiscret dacă v-aş întreba ce veţi face acolo, 
domnule Archer? 

Intrebarea era pusă pe un ton aproape amical, iar 
Archer şi-ar fi dorit să fie în stare să răspundă cu 
sinceritate. 

— Ce am să fac acolo? repetă el gânditor. 

„Ce o să fac? Tare aş vrea să ştiu!“. Avea nişte relaţii 
la Londra, însă toate aparţineau aceleiaşi clase lipsite de 
strălucire ca şi el: marginalizaţi, la vânătoare de câştiguri 
uşoare. Cu puţin noroc, unul dintre aceştia i-ar putea folosi 
cunoştinţele şi inteligenţa, în schimbul unor onorarii 
modeste. Asta, dacă avea noroc, lucru pe care nu i-l putea 
mărturisi lui Bazzi. 

— Nu aveţi idee, domnule inspector, câte afaceri ar fi 
de făcut în Anglia. Oferte interesante, de negociat, bani ai 
arabilor, aşteptând doar să fie investiţi, promotori imobiliari 
în căutare de noi pieţe... multe, foarte multe ocazii pentru 
un om cu experienţa mea. 

Bazzi îl ascultă gânditor, apoi surâse. 

— Impresia mea era că, în aceste momente, Anglia 
trece printr-o criză economică gravă. 

Nepăsător, Archer dădu din mână. 

— Ei, dacă ne luăm după presă... Să nu credeţi 
niciodată tot ce scriu ziarele. Nu v-ar veni să credeţi câte 


mari averi sunt încă ascunse în Anglia. 

— Chiar aşa? 

— Vă asigur că da. Oh, ştiu că se vorbeşte mult 
despre criza în care se află Marea Britanie. Care ţară nu are 
probleme, tulburări, greve? întrebă Archer şi clătină din 
cap. Oricum, vă pot asigura că nu voi muri de foame. 

Un zgomot le atrase brusc atenţia celor doi, făcându-i 
să întoarcă privirile. Apărură în grabă doi fotografi de presă, 
apoi Helga, în toată splendoarea ei, purtând o geantă şi 
mantoul, traversă sala de aşteptare şi dispăru în salonul 
destinat pasagerilor importanţi. 

— Ah, doamna Rolfe în persoană! exclamă Bazzi. O 
femeie foarte frumoasă. 

Tot cheful lui Archer pieri. Aşadar, Helga uitase deja 
de Grenville, îşi spuse el. N-ar fi putut arăta atât de fericită 
dacă încă ar mai fi suferit. Ce scârbă de femeie! 

Dacă i-ar fi reuşit planul cu răpirea, acum ar fi intrat 
şi el în salonul rezervat personalităţilor, înconjurat de 
însoțitori grijulii. Numai că, iată, era însoţit de un poliţist şi 
aştepta să ia avionul de Londra, la clasa turist, fără să ştie 
cât timp or să-i mai ajungă banii, până când va găsi un 
investitor fraier care să-i propună ceva. 

— O femeie foarte frumoasă, repetă Bazzi. Din câte 
ştiu, la un moment dat, parcă aţi avut norocul să lucraţi cu 
ea. 

Archer nu-l asculta. Urmărea cu privirea un bărbat 
înalt, suplu, cam de cincizeci de ani, care intrase în sala de 
aşteptare. Imbrăcat impecabil, mirosea a bani şi a putere. 
Chipul cu trăsături voluntare şi gropiţă în bărbie, cu ochi 
albaştri ca de porțelan şi mustață sură, îngrijită, reţinea 
imediat atenţia. 

Bazzi, înțelegând unde se uita Archer, îl anunţă: 

— O! Acesta e domnul Henri de Villiers, unul dintre 
cei mai bogaţi şi mai importanţi oameni din Franţa. Există 
zvonuri că va fi numit ambasador al Franţei la Washington. 

Cei doi fotografi acționau de zor flashurile aparatelor. 
Villiers se opri, adresându-le un zâmbet fermecător, intrând 


apoi în salonul rezervat, împreună cu o stewardesă. 

Un oftat scăpă din pieptul lui Archer. 

Cu un milion de dolari, ar fi strălucit şi el ca acest tip, 
gândi Jack. 

Se auzi anunţul zborului de New York. 

— Uite-i că pleacă, observă Bazzi, întorcându-se să 
privească alături de pistă. 

Archer o zări pe Helga îndreptându-se spre avion. În 
spatele ei venea Villiers, urmat de încă două persoane. 
Helga înainta cu pas viu. Ajunsă cam la jumătatea pasarelei 
de îmbarcare, lăsă să-i scape ceva alb, probabil o batistă, 
însă Archer era prea departe pentru a putea fi sigur. Villiers 
o ridică de jos şi, grăbind pasul, i-o înapoie. Archer o văzu 
oprindu-se, întorcându-se apoi către bărbatul acela 
seducător, căruia îi mulţumi cu un zâmbet distrugător. 
Schimbară câteva cuvinte, după care Villiers îi luă geanta 
şi, împreună, urcară pasarela. 

Bazzi râse în barbă. 

— Asta numesc eu o treabă rapidă, zise el. 

— Aşa procedează ea. La ea, totul este întotdeauna 
rapid, răspunse Archer cu amărăciune. 

Auzi anunţul zborului de Londra şi se ridică. 

— Drum bun, domnule Archer! îi ură Bazzi, 
strângându-i mâna. Şi mult noroc! 

Avea să aibă mare nevoie, aşa că Archer îi mulţumi. 


